[מאמר ראשון: הקודש הכללי]

*[ללא עמודי השער]*

מאמר ראשון

הַקֹּדֶשׁ הַכְּלָלִי

סדר א

הַקֹּדֶשׁ הַכְּלָלִי הָעַצְמִי

הַקֹּדֶשׁ הָעַצְמִי

א

הַקֹּדֶשׁ הָעַצְמִי הוּא הַחָכְמָה, הַהַכָּרָה לְבַדָּהּ, זֹהַר הָאִידֵאוֹת הָעֶלְיוֹנוֹת, בִּהְיוֹתָן בְּרוּם עֶלְיוֹנִיּוּתָן, בְּלֹא שׁוּם הַגְבָּלָה, בְּלֹא שׁוּם פְּרָטִיּוּת שֶׁל צִבְיוֹן, אֲפִלּוּ שֶׁל כְּלָלֵי כְּלָלִיּוּת אֲשֶׁר בַּמְּצִיאוּת. שֶׁהַכֹּל הוּא פְּרָטִי וּמֻגְבָּל לְגַבֵּי הָרֹחַב וְאִי הַגְּבוּלִיּוּת שֶׁל הַחָכְמָה הָעֶלְיוֹנָה, בְּרוּם עִזּוּזָה.

הַחָכְמָה בְּרוֹמְמוּת קָדְשָׁהּ הִיא לְמַעְלָה מֵהַחֵרוּת, נִשְׂגָּבָה מֵעָלְמָא דְחֵירוּ, דְּכָל חֹפֶשׁ וְחֵרוּת אֲשֶׁר בָּעוֹלָמִים מִנָּהּ תַּלְיָא. צוּרַת הָעוֹלָמִים כֻּלָּם, וְכָל אִידֵאָלֵיהֶם, שִׂגּוּב תַּכְלִית הֲוָיָתָם, וְכָל רוּם וְעֹמֶק שֶׁל חַיֵּיהֶם, עֶדְנַת שִׁירָתָם וְרִוּוּי שִׂמְחָתָם, וְחֶדְוַת עִדּוּנָם, הַכֹּל כְּלֹא נֶחְשָׁב לְגַבֵּי טֹהַר הַקֹּדֶשׁ שֶׁל עֶצֶם הַחָכְמָה.

רַק בַּהֲכָנָתָהּ שֶׁל הַחָכְמָה אֶל הַצִּיּוּרִים, הָאִידֵאָלִים, בְּתוֹר הַשְׁלָטָה עַל עֲרָכִים מְצִיאוּתִיִּים, מִתְהַוֶּה זֶה הָאוֹר, שֶׁשָּׁם הָעוֹלָם שֶׁל הַחֵרוּת מִתְרָאֶה. שָׁם בְּעוֹלַם הַחֵרוּת, בְּעֵדֶן הַצִּיּוּרִים וּבִיצִירַת הָאִידֵאָלִים בְּאֹפֶן הָרָאוּי לָרֶדֶת לִתְפִיסַת הֲוָיַת אִידֵאָלִים מֻגְבָּלִים, יוֹצְרֵי עוֹלָמִים, מְהַוֵּי חַיִּים, מַמְצִיאֵי נְשָׁמוֹת, וּמְחַדְּשֵׁי צִבְאֵי צְבָאוֹת, מִכֹּחַ הוֹפָעָתָהּ שֶׁל תְּכוּנַת הַחֵרוּת שֶׁל בִּינַת חַיֵּי כָּל הָעוֹלָמִים, בְּצוּרָתָהּ הָעֶלְיוֹנָה, מִתְגַּלֶּה הוֹד הַבִּינָה, שֶׁהִיא דֻּגְמָתָהּ שֶׁל הַהַכָּרָה הַטְּהוֹרָה הַמִּתְבַּסֶּמֶת בְּבָשְׂמֵי הַשִּׁירָה, בִּנְגִינַת נֹעַם וְחֶדְוַת רְנָנִים. הַיְרִידָה אֶל הַנֹּעַם, מֵהָעֵרֶךְ הָעֶלְיוֹן שֶׁל הַקֹּדֶשׁ שֶׁמִּמַּעַל לְכָל נֹעַם, הִיא מַאֲצֶלֶת הוֹד הַבִּינָה בְּכָל מַעַרְכֵי הַהֲוָיָה, וְהַאי עָלְמָא עִלָּאָה אַף עַל גַּב דְּלָאו אִיהוּ דִּינָא, דִּינִין מִתְּעָרִין מִנֵּהּ, וְשֹׁרֶשׁ הַגְּבוּרוֹת בִּמְקוֹרִיּוּתָן הוּא מַגְבִּיר עוֹד אֶת מַעֲמַק הַנֹּעַם בַּהֲדַר תִּפְאַרְתּוֹ.

אָמְנָם מְקוֹם הַשְּׁאִיבָה הַמְּקוֹרִית, שֶׁשָּׁם הַיֵּשׁ הַמֻּחְלָט שׁוֹכֵן בְּחֶבְיוֹנוֹ, אֵינֶנּוּ כִּי אִם בְּרוּם הַקֹּדֶשׁ, הָאִידֵאָלִיּוּת שֶׁמִּמַּעַל לְמִדַּת כָּל חֵרוּת, מִפְּנֵי שֶׁאֵין תֹּכֶן שֶׁל עַבְדוּת מֻכְשָׁר לָצֵאת מִשָּׁם, אֲפִלּוּ אַחֲרֵי רִבּוֹא רְבָבוֹת שֶׁל הוֹרָדוֹת וְהִשְׁתַּלְשְׁלוּיוֹת.

מִמְּקוֹר הַחַיִּים, שֶׁהוּא לְמַעְלָה מִן הַחַיִּים, שׁוֹאֵב יִשְׂרָאֵל אֶת רוּחוֹ, וּמִמַּעַל לְכָל עֶרְכֵי עוֹלָמִים מְרַחֵף הוּא לְתַפְקִידוֹ. אָמְנָם כְּדֵי לְהָאִיר הֶאָרַת הַחַיִּים בְּכָל הַנְּשָׁמוֹת, וּבְכָל מֶרְחֲבֵי עוֹלְמֵי עַד, הֲרֵי אוֹר הַקֹּדֶשׁ שֶׁל תֹּכֶן הַיֵּשׁ הַמֻּחְלָט מוֹפִיעַ בַּעֲדוֹ בִּמְלֹא כָּל מִלּוּאִים, וְנַחֲלֵי עֲדָנִים שׁוֹטְפִים וְזוֹרְמִים בְּרוּחַ בִּינָה, אֲשֶׁר בְּדִבְרֵי אֱלֹהִים חַיִּים, שֶׁעַל יָדָם שׁוֹאֲבִים הֵם כָּל צְמֵאֵי נְהָרַת הַקֹּדֶשׁ אֶת אוֹר הַקּוֹדֶשׁ בְּחֹסֶן עֻזּוֹ.

אִם מִתְּשׁוּקַת תַּאֲוַת עֲדָנִים וְחֶשְׁקַת נֹעַם, הַמִּתְגַּבֶּרֶת בְּתֹכֶן הַנְּשָׁמָה, מִצַּד תִּגְבֹּרֶת פְּרָטִיּוּת צִבְיוֹנָהּ, יַחְשֹׁב כָּל חוֹשֵׁב אֶת הַנֹּעַם לִמְקוֹר הַהֲוָיָה, לְתֹכֶן הַיֵּשׁ, וְאֵלָיו יָשִׂים כָּל מְגַמָּתוֹ, בְּתֹאַר הַנֶּצַח, וּמְגַמַּת דּוֹרֵי דוֹרוֹת, אִם כִּי חֵשֶׁק נִפְלָא בִּפְלִיאוֹת צִדְקַת עוֹלָמִים יָשִׂים שָׁם אֶת מִשְׁטָרוֹ, הֲרֵי יְסוֹדֵי הַחַיִּים הוֹלְכִים וּמִתְמוֹטְטִים, מִפְּנֵי עֲזִיבַת הָאוֹר הַמְרוֹמָם אֲשֶׁר לְחֶסְנַת הַקּוֹדֶשׁ שֶׁמִּמַּעַל לְכָל חֵרוּת וְכָל נֹעַם. וּבִירִידָה אַחַר יְרִידָה בְּשִׁטְפֵי דוֹרוֹת יוּכְלוּ הַתֳּכָנִים לְהִזָּרוֹת עַד כְּדֵי מַאְפֵּלְיוֹת הַמַּחֲשַׁכִּים, אֲשֶׁר לְכָל רֶשַׁע וָכֶסֶל, אֲשֶׁר לְמוֹקְדֵי שְׁאוֹל, יְסוֹדֵי הַבְּלָיָה וְהַהֶעְדֵּרִים בְּכָל גּוֹנֵיהֶם.

וְאוֹתוֹ הַצִּבְיוֹן הַמְיֻחָד, שֶׁמְּעֻטָּר בּוֹ יִשְׂרָאֵל, שׁוֹכֵן בְּחָכְמַת אֵל דֵּעוֹת ד', בְּרוּם קָדְשָׁהּ, מְכוֹן עֻזָּהּ וְתִפְאֶרֶת הֲדַר מַלְכוּתָהּ, וְצִבְיוֹנֵי כָּל עוֹלָמִים מִמֶּנָּה יִשְׂאוּ מֶשֶׁךְ בִּרְכָתָם, לְהִתְהַוּוֹת, לְהִבָּנוֹת, לְהִתְעַלּוֹת, וּלְהִשְׁתַּכְלֵל, לְהִתְרוֹמֵם וּלְהִתְקַדֵּשׁ עֲדֵי עַד. וְעַל כֵּן בְּרוּם חֹסֶן אֱמוּנַת יִשְׂרָאֵל אוֹר הַטֹּהַר שֶׁל שִׂגּוּב הַחָכְמָה שׁוֹכֵן, הָאֱמֶת הָעֶלְיוֹנָה, מִמַּעַל לְכָל הַנֳּעָמִים, מִמַּעַל לְכָל אִידֵאָלֵי הַמְּגַמּוֹת, הַמַּקְצִיבוֹת הַגְבָּלוֹת בִּקְצֵה תַּכְלִיתָן. וְהַאֲפָלַת הַהַכָּרָה בְּטֹהַר הַקֹּדֶשׁ לֹא תְּקֻבַּל לְבַסֵּס עַל יָדָהּ אֶת הַמּוּסָר הַנִּרְצֶה, אֲפִלּוּ בִּשְׁבִיל הָעוֹלָם הַיּוֹתֵר יָרוּד, שֶׁבּוֹ שׁוֹכֵן הָאָדָם, יוֹשֵׁב בֵּית חֹמֶר, כִּי אִם הַכֹּל יוֹנֵק מִמְּקוֹרוֹ הָעֶלְיוֹן, מִמְּכוֹן הַיֵּשׁ הַמֻּחְלָט, שֶׁשָּׁם הַחָכְמָה שׁוֹכֶנֶת בְּטָהֳרַת קָדְשָׁהּ.

בְּהֵרָאוֹת כְּבוֹד ד' לְיִשְׂרָאֵל בַּמִּשְׁכָּן נִקְדַּשׁ בִּכְבוֹדוֹ, הַהוֹרָאָה הַתּוֹרִית מִמְּכוֹן הַחָכְמָה יוֹצֵאת הִיא, וְהִיא מְנַתַּחַת אֶת כָּל קַוֶּיהָ לִפְרָטֵיהֶם וְלִפְרָטֵי פְּרָטֵיהֶם, וְהָעוֹלָמִים הַמֻּגְבָּלִים, הַמֻּגְלָמִים, וְכָל עֲלִילוֹת מִצְעָדִים אֲשֶׁר לִיצוּרֵי עוֹלָמִים, עַל פִּי מַעֲמַק הַקֹּדֶשׁ אֲשֶׁר לְהַחָכְמָה בְּקָדְשָׁהּ כּוֹנְנוּ, וְאוֹרָיְתָא מֵחָכְמָה נְפַקַת, וְאַבָּא יְסַד בְּרַתָּא, ד' בְּחָכְמָה יָסַד אָרֶץ.

עַל כֵּן דַּוְקָא מִמְּקוֹר הַקֹּדֶשׁ אֲשֶׁר לָאִסְפַּקְלַרְיָא הַמְאִירָה נוֹבְעִים הֵם כָּל הֲלִיכוֹת עוֹלָם אֲשֶׁר לְיִשְׂרָאֵל, וְהֵם הֵם הֲלִיכוֹת עוֹלָמִים אֲשֶׁר יִתְּנוּ עֲרֻבָּתָם לְכָל הַיֵּשׁ, לְכָל אֲשֶׁר נְשָׁמָה בְאַפּוֹ, וּלְכֹל אֲשֶׁר תְּחַיֵּהוּ רוּחַ חַיִּים, לְכָל יְצוּר נוֹצָר, וּלְכָל מַעֲשֶׂה מִפְעָל וְתָכְנִית, לָבֹא לִמְכוֹן הַקֹּדֶשׁ, לְהִתְאַשֵּׁר בְּאֹשֶׁר הַיֵּשׁוּת הַמֻּחְלָטָה, שֶׁאֵין עִמּוֹ הֶעְדֵּר וְכִלָּיוֹן. וְהָיָה הַנִּשְׁאָר בְּצִיּוֹן וְהַנּוֹתָר בִּירוּשָׁלַיִם קָדוֹשׁ יֵאָמֶר לוֹ, מַה קָּדוֹשׁ לְעוֹלָם קַיָּם אַף הֵם לְעוֹלָם קַיָּמִים.

וְנָדָב וַאֲבִיהוּ אֲשֶׁר בִּזְרִיחַת פְּאֵר רוּחָם שָׁאֲבוּ תֹּכֶן הֶאָרָתָם אָז מִמַּעְיַן הַבִּינָה, הַמּוּכָנָה כְּבָר לְהַאֲצִיל אֲצִילוּת מֻגְבָּלָה, לִהְיוֹת מִשְׁתַּוָּה לְעֶרְכֵי עוֹלָמִים, אֵשׁ זָרָה הִקְרִיבוּ, וּבְקָרְבָתָם לִפְנֵי ד' וַיָּמוּתוּ, וְנֹעַדְתִּי שָׁמָּה לִבְנֵי יִשְׂרָאֵל, וְנִקְדַּשׁ בִּכְבוֹדִי. וְיָדַע יִשְׂרָאֵל אָז עֲדֵי עַד אֶת יְסוֹד חַיָּיו וְעוֹלָמוֹ, כִּי מִמְּקוֹר חָכְמָה יָצָא, וּמִמַּעְיָנֶיהָ הָעֶלְיוֹנִים הֲרֵי הוּא הוֹלֵךְ הָלוֹךְ וּמִתְרַוֶּה, אֲשֶׁר רַק בְּהַקְשָׁבַת רֹב קֶשֶׁב, בְּקִשּׁוּר לִמְרוֹמֵי הַקֹּדֶשׁ, יֵלְכוּ הַפְּלָגִים עִם הַבָּעָתָם בְּרִבְבוֹת גְּוָנִים לְדִבְרֵי אֱלֹהִים חַיִּים, שֶׁכֻּלָּם נִתְּנוּ מֵרוֹעֶה אֶחָד.

וְצִמְאוֹן רִוּוּי הַנֹּעַם, אֲשֶׁר לַנְּשָׁמוֹת הַטְּהוֹרוֹת, שֶׁל מְיֻדָּעָיו שֶׁל מָקוֹם, שֶׁבָּהֶם נִקְדַּשׁ הַכָּבוֹד, פּוֹעֵל הוּא אֶת פְּעֻלָּתוֹ הַמְעֻטָּרָה לְחַיֵּי הַשָּׁעוֹת אֲשֶׁר בְּשִׁטְפֵי הַנְּצָחִים. זְכוּתוֹ שֶׁל פִּנְחָס זֶה אֵלִיָּהוּ, הַמְקַנֵּא לַד', בְּהוֹרָאוֹת הַשָּׁעוֹת, וּמַלְאַךְ הַבְּרִית אֲשֶׁר אָנוּ חֲפֵצִים שֶׁבֹּא יָבֹא, וְהוּא כְּאֵשׁ מְצָרֵף וּכְבֹרִית מְכַבְּסִים, וְאָמְרוֹ סֶלָה הוּא, זִכְרוּ תּוֹרַת מֹשֶׁה עַבְדִּי, אֲשֶׁר צִוִּיתִי אוֹתוֹ בְחֹרֵב עַל כָּל יִשְׂרָאֵל חֻקִּים וּמִשְׁפָּטִים.

*מקור ושינויי נוסח לעומת כתי"ק*

מקור: שמונה קבצים ז, קעא

**בעולם החירות.** בש"ק: "בעולם של חירות" (הרד"כ). **מקום השאיבה המקורית.** הרד"כ העיר על הגליון על המילה "מקום": לית, והוסיף. אמנם, בש"ק הנדפס כלפנינו. **ליצורי עולמים.** בש"ק: "ליצורי עולם". **שאין עמו.** בש"ק: "שאין עמה". **עם הבעתם.** בש"ק: "עד הבעתם". **זכותו של פנחס.** בש"ק: "זכייתו של פנחס".

*הערות הרצי"ה והרב הנזיר*

**הקודש העצמי הוא החכמה.** זהר חלק ב קכא, א-ב, וקמה, ב, וחלק ג סא, א. בראש מערכת הקודש הכללי. ספר 'אילימה' לר' משה קורדובירו מעיין ב [=עין הבדולח] תמר ב פרק ז ופרק יג. רמ"ע מפאנו ריש ספר 'מאה קשיטה' (הרד"כ). **האי עלמא עלאה אף על גב דלאו איהו דינא, דינין מתערין מינה.** זהר א קנא, א. **אל דעות ד'.** שמואל א ב, ג. **אורייתא מחכמה נפקת, אבא יסד ברתא, ד' בחכמה יסד ארץ.** זהר חלק ב קכא, א-ב, חלק א רז, א ועיין [במקורות] לעיל שער שני [הגיון הקודש] פרק לה. (הרד"כ). **אורייתא מחכמה נקפת.** זהר שמות סב, א. פה, א. שם קכא, א.  **ואבא יסד ברתא.** זהר ג רנו, ב. שם רנח, א. תקוני זהר סא, ב. **ד' בחכמה יסד ארץ.** משלי ג, יט. **ממקור הקודש נובעים כל הליכות עולם לישראל, שאין עמו העדר, והנותר בירושלים קדוש יאמר לו, מה קדוש לעולם קיים, אף הם לעולם קיימים.** סנהדרין צב, א. זהר חלק ב קכא, א-ב. עיין 'של"ה', מאמר בית דוד. סוף סדר אליהו רבה [תנא דבי אליהו רבה פרשה כט] (הרד"כ, בתוספת מכת"י). **והיה הנשאר בציון וכו'.** ישעיהו ד, ג. **נדב ואביהו, אשר שאבו ממעין הבינה, אש זרה הקריבו, ונקדש בכבודי, וידע ישראל את יסוד חייו, כי ממקור חכמה יצא.** 'לקוטי תורה' לר' חיים ויטאל, ריש ויקרא, ו'שער הפסוקים' פרשת שמיני, נדב ואביהו מנצח והוד דאימא, ואהרון ומשה מיסוד אבא. (הרד"כ). **אש זרה.** ויקרא י, א. **צמאון הנשמות של מיודעיו של מקום, שבהם נקדש הכבוד, פועל לחיי השעות בשטפי הנצחים, זכותו של פנחס זה אליהו, המקנא לד' בהוראות השעות.** [שמות כט, מג]. זבחים קטו, ב [ונקדש בכבודי, אל תקרי בכבודי אלא במכובדיי]. יבמות צ, ב כגון אליהו בהר הכרמל, לפי שעה. בבא מציעא קיד, ב פירוש רש"י [ד"ה] לאו כהן מר. ילקוט שמעוני פרשת פנחס [רמז תשעא]. פרקי רבי אליעזר פרק מז, הסב שמו של פנחס בשמו של אליהו. [זהר חלק ב קצ, א]. זהר חלק ג [דף] ריז, א, תרין נשמתין, דנדב ואביהו, אתכללו כחדא ואתתקפו ביה. בפנחס. 'ספר הגלגולים' פרק לה, והשלם פרק נא ו[פרק] נב, ענין אליהו בארבע. 'עשרה מאמרות' לרמ"ע מפאנו, מאמר חקור דין חלק ד פרק יז כ. 'של"ה' פרשת פנחס. 'ילקוט ראובני' פרשת שמיני (הרד"כ). **נתנו מרועה אחד.** חגיגה ג, ב. **כאש מצרף וכבורית מכבסים.** מלאכי ג, ב. **זכרו תורת משה עבדי וכו'.** מלאכי ג, כב.

הֶהָגוּת הַכְּמוּסָה

ב

אוֹתָהּ הָאִידֵאָלִיּוּת הַכְּמוּסָה, שֶׁמִּמַּעַל לְכָל הָעוֹלָמִים, הִיא הִיא הַמְבֻקֶּשֶׁת מִכָּל טְהוֹרֵי לֵב וּקְדוֹשֵׁי רַעְיוֹן, אוֹתָהּ הַמְּגַמָּה, שֶׁמִּפְּנֵי עֹצֶם קָדְשָׁהּ, גָּדְלָהּ זָהֳרָהּ וְרוּמָהּ, אֵינָהּ יְכוֹלָה לְהִגָּלוֹת בְּשׁוּם מַחֲשָׁבָה מְפֹרָטָה, בְּשׁוּם רַעְיוֹן מֻקְצָב, אֲבָל הִיא מִתְעַלָּה עַל כָּל הִגָּיוֹן, עַל כָּל מַחֲשָׁבָה וּשְׁאִיפָה נֶאֱצֶלֶת, וְעַל כֵּן הִיא מְחַיָּה, מְעוֹדֶדֶת, מְרוֹמֶמֶת וּמְקַדֶּשֶׁת בְּתוֹסְפוֹת קֹדֶשׁ וְתַעֲצוּמָה פְּנִימִית אֶת כָּל חַיֵּי כָּל הָגוּת שֶׁל כָּל שְׁאִיפָה כְּבוּדָה וְכָל מַסֶּכֶת חַיִּים עֲדִינִים, רַק אוֹתָהּ הַשְּׁאִיפָה בְּהַפְלָגָתָהּ הִיא מְכוֹנֶנֶת עוֹלָמִים וְצִבְיוֹנָם, וְהִיא יוֹצֶרֶת מַשְׂאַת נֶפֶשׁ בְּכָל נֶפֶשׁ מְבֹרָכָה.

אוֹתוֹ הַפַּרְצוּף הַכָּמוּס, שֶׁל הָעוֹלָם הַנִּסְתָּר, אָנוּ מְבַקְּשִׁים לְתַקֵּן, לְמַלּאוֹתוֹ אוֹרָה, לְהַשְׁלִימוֹ בְּכָל תִּקּוּנָיו, עַד שֶׁיּוּכְלוּ כָּל הָעוֹלָמִים וּשְׁאִיפוֹתֵיהֶם, כָּל הַנְּשָׁמוֹת וּמְגַמַּת חַיֵּיהֶם, עַל יָדוֹ לְהִתְבָּרֵךְ. וּכְשֶׁאָנוּ עוֹסְקִים בַּתּוֹרָה לִשְׁמָהּ, הֲרֵי חַסְדֵּנוּ עוֹלֶה מֵעַל שָׁמַיִם, וַאֲמִתֵּנוּ עַל שְׁחָקִים, וּשְׁמֵי קֹדֶשׁ וְשַׁחֲקֵי טֹהַר, הֵם מִתְמַלְּאִים אוֹר וְחַיִּים, מִשִּׁקּוּי טַלְלֵי אוֹרוֹת שֶׁל אוֹתָהּ הֶהָגוּת הַכְּמוּסָה, הַיּוֹשֶׁבֶת בְּסֵתֶר עֶלְיוֹן וְצֵל שַׁדַּי.

וּמִזִּיו הָאוֹר שֶׁל הָעוֹלָם הַבָּא הַמֻּחְלָט, אֲשֶׁר בְּכָל מְלֹא עוֹלָמִים עוֹלָם הַבָּא יִקָּרֵא, נִבְנִים וּמִשְׁתַּכְלְלִים כָּל עוֹלְמֵי הַזֶּהִיִּים, אֲשֶׁר לְכָל צִבְיוֹנֵי תֵבֵל וּמִלּוּאֵיהֶם.

וְיִשְׂרָאֵל עוֹשֶׂה חַיִל, שׁוֹאֵב מִזִּיו יוֹם שֶׁכֻּלּוֹ טוֹב וְשֶׁכֻּלּוֹ אָרֹךְ, לְהָכִין כֵּס יָהּ בְּכָל יִפְעַת מֶמְשַׁלְתּוֹ, עַל כִּסֵּא דָוִד וְעַל מַמְלַכְתּוֹ, לְהָכִין אֹתָהּ וּלְסַעֲדָהּ בֶּאֱמֶת וּבִצְדָקָה, הַמִּתְנַשֵּׂאת מִמַּעַל לְכָל רַכְרוּכִית מְדֻכָּאָה, וּמִתְרוֹמֶמֶת בְּעֹז קִנְאַת קֹדֶשׁ, מְקוֹר כָּל חֶסֶד וֶאֱמֶת נִצְחִית, מֵעַתָּה וְעַד עוֹלָם. קִנְאַת ד' צְבָאוֹת תַּעֲשֶׂה זֹּאת.

*מקור ושינויי נוסח לעומת כתי"ק*

מקור: שמונה קבצים ז, קעב

**שממעל לכל העולמים.** בש"ק: "שממעל מכל העולמים". **מסכת.** באורות הקודש נדפס: "מסכם", ותוקן כאן על פי שמונה קבצים. **צביוני תבל.** בש"ק: "צביוני תבלים".

*הערות הרצי"ה והרב הנזיר*

**היושבת בסתר עליון וצל שדי**. ע' תהלים צא, א. **וישראל עושה חיל.** במדבר כד, יח. **על כסא דוד ועל ממלכתו.** ישעיהו ט, ו. **מעתה ועד עולם, קנאת ד' צבאות תעשה זאת.** שם.

הַקְּדֻשָּׁה הָעֶלְיוֹנָה הַכְּלָלִית

ג

הַקְּדֻשָּׁה הָעֶלְיוֹנָה, כְּשֶׁהִיא מוֹפִיעָה עַל הַיָּחִיד וְעַל הַצִּבּוּר, הִיא מַעֲמִידָה אוֹתָם עַל הַמַּעֲמָד שֶׁל הָרָצוֹן הָעֶלְיוֹן, הַמּוֹפִיעַ בְּכָל הַהֲוָיָה כֻּלָּהּ, וּמִמֵּילָא זוֹרֵחַ גַּם כֵּן בָּם אוֹתוֹ הָאוֹר הַמְּקוֹרִי, שֶׁמְּחַיֶּה אֶת אוֹתוֹ הָרָצוֹן הַקָּדוֹשׁ וְהַנִּשְׂגָּב. הָרָצוֹן הַפְּרָטִי אֵינוֹ אָז מְצֻמְצָם וּמְאֻפָּל, סָגוּר בַּמְּצָרִים שֶׁל הַהַשָּׂגוֹת וְהַמַּאֲוַיִּים שֶׁעַל פִּי הַתְּנָאִים הַמְצֻמְצָמִים שֶׁל הַהֲוָיָה, כִּי אִם הוּא בּוֹקֵעַ וְעוֹלֶה, הוֹלֵךְ וּמַזְהִיר לְאֵין חֵקֶר, וּמִתְאַחֵד הוּא בִּפְנִימֵי פְּנִימִיּוּת עִם הָעֹנֶג הָעֶלְיוֹן, הָעֵדֶן הָאֱלֹהִי, בְּכָל מִלּוּאוֹ וְטוּבוֹ, הַיּוֹרֵד לְהַהֲוָיָה כֻּלָּהּ בְּשֶׁפַע אוֹרוֹ.

הִתְעַלּוּת הָרָצוֹן לִמְרוֹמִים עֶלְיוֹנִים הַלָּלוּ הִיא מְחַדֶּשֶׁת אֶת כָּל טְפוּס הַהֲוָיָה לְצַד מַעְלָה, חֻקֵּי הַחַיִּים, חֻקּוֹת שָׁמַיִם וָאָרֶץ מְאִירִים בְּאוֹר עֶלְיוֹן, בְּאוֹר שֶׁל גְּדֻלָּה, בְּאוֹר שֶׁל הוֹפָעַת חַיִּים בְּכָל הַיֵּשׁ בְּצוּרָה עֶלְיוֹנָה, בְּצוּרָה רְחָבָה וּמְלֵאָה, בְּאוֹר חַי הָעוֹלָמִים וּמְקוֹר חַיֵּי הַחַיִּים.

כָּל הַתּוֹרוֹת, הַדִּינִים, הָרַעֲיוֹנוֹת, הַמּוּסָרִים, הַטִּבְעִיּוֹת, הַסְּדָרִים, הַנִּמּוּסִים, הַחָכְמוֹת, הַשִּׁירִים, הָרְצוֹנוֹת, זַעֲזוּעֵי הַחַיִּים, תְּנוּעוֹת הַהֲוָיָה, הִתְקַיְּמוּתָהּ, אֲחִיזָתָהּ בְּמִדּוֹת הַיֵּשׁוּת, אֵינָם אֶלָּא אוֹצָרוֹת מְלֵאֵי אֹשֶׁר, שֶׁהָרָצוֹן הַמִּתְעַלֶּה מִכָּל, בְּעֶדְנוֹ, בִּגְבוּרַת עֻזּוֹ וּבְהוֹד נִצְחוֹ, בִּיסוֹד תִּפְאַרְתּוֹ וּבְרוּם חֵשֶׁק תִּפְאֶרֶת מַלְכוּתוֹ, יִגָּלֶה וְיֵרָאֶה בָּהֶם בְּזֹהַר מָלֵא.

מֵהַתְּנוּעָה הַיּוֹתֵר תַּחְתּוֹנָה הוֹלְכִים הַדְּבָרִים כְּסִדְרָם בְּלֹא הֶפְסֵק עַד הַמְּרוֹמִים הָעֶלְיוֹנִים. הַיִּשּׁוּב הַמְּדִינִי, הַחַיִּים הַפְּרָטִיִּים, הַמַּאֲוַיִּים, הַדְּאָגוֹת, צָרְכֵי הַקִּיּוּם הַיּוֹתֵר יְרוּדִים. הַחֵפֶץ לְרוֹמֵם אֶת הַכְּלָל, אֶת הָאֻמָּה כֻּלָּהּ, אֶת כָּל הָעוֹלָם, אֶת כָּל הַהֲוָיָה, אֶת הַנְּשָׁמוֹת כֻּלָּן, אֶת כָּל הַחוּשִׁים, הַנְּטִיּוֹת, לְאַחֵד אֶת כָּל הָעוֹלָמִים, לְנַצֵּחַ אֶת הַמָּוֶת, לְהַעֲשִׁיר אֶת חַיֵּי הַחַיִּים מִמְּרוֹמֵי מְקוֹרִיּוּתָם, כָּל הַחֲפָצִים הָהֵם וְכָל מַה שֶּׁלְּמַעְלָה מֵהֶם, בְּלֹא פֵּרוּד וְקִצּוּץ, קְבוּעִים בְּנִשְׁמַת הַכְּלָל, בְּצוּרַת כְּנֶסֶת יִשְׂרָאֵל, בִּדְמוּת דְּיוֹקָנוֹ שֶׁל יַעֲקֹב. וְכָל מַה שֶּׁיֵּשׁ לְחַלֵּק בְּאֵלּוּ הַהַדְרָגוֹת, בֵּין עֶלְיוֹן לְתַחְתּוֹן, בֵּין פְּרָטִי לִכְלָלִי, כָּל אֶחָד נַעֲשָׂה בָּסִיס לַחֲבֵרוֹ, וַחֲבֵרוֹ הָעֶלְיוֹן נַעֲשָׂה לוֹ תּוֹךְ, נְשָׁמָה, וָאוֹר.

הֶכְרֵחַ הוּא לִפְתֹּחַ אֶת סְגוֹר הַגְּנִיזָה, אוֹר הַגָּנוּז מֻכְרָח הוּא לְשַׁלַּח קַרְנֵי אוֹרוֹ לְהַחֲיוֹת רוּחַ שְׁפָלִים, אִי אֶפְשָׁר לְהִשָּׁאֵר בְּמַעֲמָד נוֹרָא מְצֻמְצָם כָּזֶה שֶׁהָעוֹלָם עוֹמֵד עָלָיו.

אָמְנָם הַשְּׁאִיפוֹת הַיּוֹתֵר עֶלְיוֹנוֹת לֹא יְדַלְּגוּ שׁוּם דַּרְגָּה, הַכֹּל צָרִיךְ לְהִתְבַּסֵּם עַל יָדָן וּמֵהֶן. כְּשֶׁרוֹצִים לְתַקֵּן הַכֹּל, כְּשֶׁרוֹצִים לְהַכְשִׁיר אֶת נִשְׁמַת כָּל הַיֵּשׁ לְעֵדֶן עֶלְיוֹן שֶׁבָּעֶלְיוֹנִים, צְרִיכִים לְתַקֵּן אֶת הַמִּדּוֹת הָאֱנוֹשִׁיּוֹת כֻּלָּן, צְרִיכִים לְהַכְשִׁיר אֶת חַיֵּי הַפְּרָט וְחַיֵּי הַחֶבְרָה בַּהֶכְשֵׁר הָרָאוּי.

הַשֵּׂכֶל הַיָּשָׁר, הַתּוֹרָה, אוֹר הַהוֹפָעָה הָאֱלֹהִית, הַחִזָּיוֹן שֶׁבַּקְּדֻשָּׁה, הַטֹּהַר שֶׁבְּקָדְשֵׁי קָדָשִׁים, הַדִּמְיוֹן הַנֶּאֱצָל, הַיּוֹנֵק מִשְּׁמֵי שְׁמֵי קֶדֶם, הַכֹּל יַעֲזֹר לְשַׁכְלֵל וּלְתַקֵּן, לְהָפִיץ עֲנָנִים מַחְשִׁיכִים, לָמוּל עָרְלוֹת כָּל לֵב וּבָשָׂר, לְהַרְחִיב גְּבוּל הַדֵּעָה וְהַשֵּׂכֶל, לְשַׁחְרֵר אֶת הָרוּחַ מִכָּל כַּבְלֵי סִכְלוּת וָרֶשַׁע, לְרוֹמֵם אֶת כָּל הַקָּטָן וְהַנָּמוּךְ בְּרַעְיוֹן וּבְחֵפֶץ, בְּהַכָּרָה וּבִנְטִיָּה, אֶל מְרוֹם הָאֹשֶׁר שֶׁל הַגֹּדֶל וְהַגֹּבַהּ, אֶל הַמְּרוֹמִים הַנַּעֲלִים מִכָּל שֵׁם וָתֹאַר, אֶל הָעֶלְיוֹנִיּוּת הַמֻּחְלֶטֶת, שֶׁכָּל זִיו וְכָל זֹהַר יְעֻמַּם מוּל זָהֳרָהּ.

לְכָל מְגַמָּה עֶלְיוֹנָה שֶׁבָּעֶלְיוֹנוֹת צְרִיכִים לְהִשְׁתַּמֵּשׁ בְּכָל הָאֶמְצָעִים וּלְשַׁלֵּב אֶת כָּל הַדְּרָכִים יַחַד, לְזַוְּגָם זֶה עִם זֶה, בְּאֹפֶן שֶׁכָּל דֶּרֶךְ יוֹסִיף לַחֲבֵרוֹ אֹמֶץ וְחַיִּים. אָמָּנוּת וּמְלָאכָה, כִּשְׁרוֹן מִסְחָר וְעֹז אֱמֶת, גְּבוּרָה וְחַיִל, שִׁירָה וְיֹפִי, תְּפִלָּה וְתוֹרָה, אַהֲבָה וְחֶסֶד מָלֵא, וְאֹמֶץ רוּחַ מָלֵא עֹז, בְּהִירוּת דֵּעָה וּבִקֹּרֶת רְחָבָה וַעֲשִׁירָה, וְתֹם לֵבָב בֶּאֱמוּנָה עֶלְיוֹנָה, בְּאוֹצַר הַחַיִל וְהַחֹסֶן, בְּאוֹצַר הַטּוֹב וּמְקוֹרִיּוּתוֹ וְעֶלְיוֹנִיּוּתוֹ, כָּל הַיֵּשׁ, כָּל הַתְּאָרִים, כָּל הַנִּיצוֹצוֹת, הַכֹּל בְּחוֹבֶרֶת וְהַכֹּל בְּסִדּוּר, הַכֹּל בְּהַבְלָטָה וְהַכֹּל בְּהַתְאָמָה, הַכֹּל בְּחִזָּיוֹן וּבְכֹחַ וְהַכֹּל בְּפֹעַל וּבִשְׁלִיטָה מַמָּשִׁית, בִּמְלֹא מוּבָן הַמְּצִיאוּת וְהַיֵּשׁוּת, הַכֹּל בִּכְלַל, הַכֹּל יוּכַל וְכוֹלְלָם יַחַד.

זֹאת וְיוֹתֵר מִזֹּאת הִיא תָּמִיד צִפִּיָּתָם שֶׁל גְּדוֹלֵי הַנְּשָׁמָה. כְּשֶׁהֵם נִטְפָּלִים לְעִסְקֵי הַחַיִּים הָרְגִילִים, הֲרֵי הֵם מַמְשִׁיכִים אוֹר חַיִּים עֶלְיוֹנִים בְּעִסְקֵי הַחֹל הַלָּלוּ וּמְקַדְּשִׁים אוֹתָם, בְּעַד כָּל הָעוֹלָם כֻּלּוֹ, וְקַל וָחֹמֶר בְּעַד עַצְמָם. וְכֵן הֵם מְרִימִים אֶת הָעֵרֶךְ שֶׁל כָּל אוֹתָם הָעִנְיָנִים הַקְּטַנִּים לְמַעֲלָה רוֹמֵמָה גְּדוֹלָה וְנִשְׂגָּבָה.

אֵלֶּה הַיְשָׁרִים, שֶׁצְּרוֹר הַחַיִּים הָעֶלְיוֹנִים הוּא עִמָּהֶם תָּמִיד, וְאוֹר עֹנֶג קֹדֶשׁ ד' הוּא מֵאִיר לָהֶם בְּכָל עֵת, כְּשֶׁהֵם יוֹרְדִים לְדַבֵּר דִּבְרֵי חֹל פְּשׁוּטִים, הֲרֵי הֵם יוֹדְעִים וּמַכִּירִים אֵיךְ אוֹר הַחַיִּים שֶׁל הַקֹּדֶשׁ הַכְּלָלִי מִתְפַּלֵּשׁ שָׁמָּה בְּכָל הַמַּחְבּוֹאִים, וְהֵם מְגַלִּים מִשָּׁם אֶת הָאוֹר, וּמְבִיאִים אוֹתוֹ בְּדֵעָה וְהַשְׂכֵּל וּבִגְבוּרַת חַיֵּי נְשָׁמוֹת אֶל מָקוֹם עֶלְיוֹן, אֲשֶׁר שָׁם חַיֵּי הַקֹּדֶשׁ מְאִירִים בְּהַרְחָבָה, בְּגָלוּי וְלֹא בַּסֵּתֶר, בְּזֹהַר בּוֹלֵט וְנוֹצֵץ. כְּשֶׁהֵם יוֹרְדִים לְהִסְתַּכֵּל בָּעוֹלָם הִסְתַּכְּלוּת חִצוֹנִית, כְּשֶׁהֵם פּוֹנִים לְהִתְעַסֵּק בְּחָכְמוֹת חֹל, גַּם בִּדְבָרִים זָרִים, מֵהַכֹּל הֵם שׁוֹאֲבִים קַרְנֵי אוֹר וְנִצוֹצוֹת חַיֵּי קֹדֶשׁ מְפֻזָּרִים, מֵהַכֹּל עוֹשִׂים עַטְרוֹת חֵן, לְמַלּאוֹת בָּהֶם אֶת אוֹר הַחַיִּים כֻּלּוֹ, לְמַלֵּא אֶת הוֹד קֹדֶשׁ עֶלְיוֹן, מִכָּל עֲבָרָיו.

כַּמָּה גְּדוֹלָה עֲבוֹדָה זוֹ, כַּמָּה דֵּעָה עֲמֻקָּה, בִּינָה נִשְׂגָּבָה, טוּב לֵבָב וְאַהֲבַת אֱמֶת לְכָל הַבְּרִיּוֹת, וְאוֹר אֵשׁ קֹדֶשׁ שֶׁל חֵשֶׁק צִמְאוֹן קִרְבַת אֱלֹהִים אֱמֶת, נְטִיַּת הִתְעַנְּגוּת עַל ד', בְּכָל מְלֹא נְשָׁמָה. כָּל אֵלֶּה וְיוֹתֵר מִזֶּה, הִנָּם מְמַלְּאִים אֶת לְבַב שָׂרֵי קֹדֶשׁ אֵלֶּה, הַיּוֹדְעִים לַעֲמֹד בַּפֶּרֶץ לִגְדֹּר גָּדֵר, וְלִשָּׂא דֵּעָם לְמֶרְחַקִּים, לְבַשֵּׂר תְּהִלּוֹת ד' בִּקְצוֹת אֶרֶץ בְּאִיִּים רְחוֹקִים, לְהַקְדִּישׁ קֹדֶשׁ קָדָשִׁים, וּלְפָאֵר פְּאֵר חַי הָעוֹלָמִים.

*מקור ושינויי נוסח לעומת כתי"ק*

מקור: שמונה קבצים ב, ו-ז

**במדות הישות.** בש"ק: "במהות הישות". **עד המרומים**. בש"ק: "עד מרומים"**. לפתוח את סגור.** בש"ק: "לפתח את סגור". **זהרה**. בש"ק: "זהרו". **האמצעים.** בש"ק: "האמצעיים". **כשרון מסחר ועז אמת.** באורות הקודש תיבות אלו לאחר "אמנות ומלאכה", בש"ק לאחר "תפלה ותורה". **ועליוניותו, כל היש.** בש"ק: "ועליוניות כל היש". **וכוללם יחד.** בש"ק: "וכללם יחד". **צפיתם של גדולי הנשמה.** בש"ק: "צפייתנו תמיד" (הרד"כ כת"י). ראה הערה הבאה. **כשהם נטפלים.** בש"ק: "גדולי הנשמה, כשהם נטפלים" (תחילת פסקה ז). **חיי הקדש מאירים.** בש"ק: "חיי הקודש מאיר". **להסתכל בעולם.** בש"ק: "להסתכל על העולם". **גם בדברים זרים**. בש"ק נוסף כאן: "בכשפים, באמונות זרות וטמאות" (הרד"כ כת"י). **קרני אור.** בש"ק: "קרני אורו". **גדולה עבודה**. בש"ק: "גדולה היא עבודה".

*הערות הרצי"ה והרב הנזיר*

**הקדושה העליונה, מעמד הרצון העליון, המופיע בכל ההויה.** ספר 'אילימה', מעיין ב, עין הבדולח, תמר א פרק א י"ז, תמר ג פרק א ה, התפשטות הרצון העליון, בסוד קודש לד', על מצח אהרן לרצון (הרד"כ). **התקימותה.** צ"ל: התקדמותה (הרצי"ה). בש"ק הנדפס כמו לפנינו: "התקיימותה". **הכל יוכל וכוללם יחד.** מתוך הפיוט 'וכל מאמינים' לימים נוראים (בפיוט: 'יכול'). **בכשפים, באמונות זרות וטמאות** (ע"פ ש"ק, ראה הערות נוסח). וכן ב'פרי עץ חיים' שער פורים, עד דלא ידע בן ארור המן וברוך מרדכי, שגם הקליפות, בסיטרא אחרא, המן, ועשרת ספירות הטומאה, יש נצוצות קדושה (הרד"כ כת"י).

חַיֵּי הַקְּדֻשָּׁה

ד

כֵּיצַד הִיא הַקְּדֻשָּׁה, מְאִירִים אֶת הַדַּעַת בְּבֵרוּר הַהַכָּרוֹת הַיּוֹתֵר טְהוֹרוֹת וְעֶלְיוֹנוֹת, מִתּוֹךְ מִלּוּי הָאוֹרָה שֶׁל הַהַכָּרָה בָּא הַחֵפֶץ הַקָּבוּעַ לִהְיוֹת תָּמִיד שָׁרוּי בִּסְפִירָה כָּזֹאת שֶׁחַיֵּי הָרוּחַ הָעֶלְיוֹנִים שׁוֹלְטִים שָׁם. מִתּוֹךְ הִתְגַּבְּרוּתָהּ שֶׁל הַהַכָּרָה, הַמַּכָּה גַּלִּים בִּתְהוֹם הַחֵפֶץ, מִתְפַּתְּחִים רִשְׁמֵי הָעִנּוּגִים הָעֶלְיוֹנִים, הַקִּשּׁוּר הַנַּפְשִׁי לְצוּרָה שֶׁל חַיִּים רוֹמְמִים הוֹלֵךְ וּמִתְחַזֵּק, עַד שֶׁמֶּרְכַּז הַחַיִּים הוֹלֵךְ וְנִקְבָּע בַּמְּרוֹמִים הַלָּלוּ.

חוּשֵׁי הַבָּשָׂר הוֹלְכִים וּמִתְעַדְּנִים, וְכָל הַמֶּשֶׁךְ הַנָּאוֶה שֶׁלָּהֶם מִתְמַזֵּג בְּהוֹפָעָה שֶׁל אֲצִילוּת קֹדֶשׁ, עַד שֶׁשַּׁלְהֶבֶת הַחַיִּים וְעֵרוּתָם נַעֲשָׂה כֻּלּוֹ קָדוֹשׁ וְנִשְׂגָּב.

הַחַיִּים הָרְגִילִים אֵינָם מִתְבַּטְּלִים מִתְּכוּנָתָם, הַשִּׂיג וְהַשִּׂיחַ הָאֱנוֹשִׁי הָרָגִיל, חַיֵּי הַגּוּף הַיְחִידִי, וְחַיֵּי הַחֶבְרָה, הַנִּמּוּס וְהַכָּבוֹד, אֵינָם מִתְטַשְׁטְשִׁים, אֲבָל הֵם עוֹלִים בְּמַעֲלָה אִידֵאָלִית.

מַהוּת הַחַיִּים מִתְרוֹמֶמֶת, מְגַמָּתָם מִתְקַדֶּשֶׁת. הָרָצוֹן לְטוֹב עֶלְיוֹן, כְּלָלִי וּמַקִּיף, וְעִם זֶה גַּם פְּרָטִי וְחוֹדֵר, הוֹלֵךְ וּמִתְבַּטֵּא בְּבִטּוּי חַי בְּהַהַגְלָמָה הַמַּעֲשִׂית. הַגֹּדֶל שֶׁל הַחַיִּים הָאֱלֹהִיִּים, חַיֵּי הַקֹּדֶשׁ שֶׁבַּמְּצִיאוּת, חַיֵּי הַנְּשָׁמוֹת, הַמַּלְאָכִים, הַחַיִּים הַצּוּרָתִיִּים, שֶׁהוֹד הַיֹּשֶׁר, וְתִפְאֶרֶת הַגְּבוּרָה, הַמְרֻפֶּדֶת בְּצֶדֶק וֶאֱמֶת, רְקוּמִים בָּהֶם, הוֹלְכִים וּמִשְׁתַּלְּמִים, וְהָאָדָם כֻּלּוֹ נַעֲשָׂה בְּכָל הַרְגָּשׁוֹתָיו, מַחְשְׁבוֹתָיו, רְצוֹנוֹתָיו וַחֲפָצָיו, מִדּוֹתָיו, תַּאֲווֹתָיו, הִרְהוּרָיו, וְחֶזְיוֹנוֹת דִּמְיוֹנוֹ, כֻּלּוֹ מָלֵא שָׁרָשִׁים אֵיתָנִים, שֶׁיּוֹנְקִים מִכָּל הַהֲוָיָה הַטִּבְעִית, וְשֶׁלְּמַעְלָה מִן הַטֶּבַע, שֶׁמַּתְמִימִים אֶת הַחַיִּים הַמֻּגְבָּלִים עִם הַחַיִּים שֶׁלְּמַעְלָה מִכָּל גְּבוּל, שֶׁעוֹשִׂים תָּמִיד אֶת הָאָדָם הַיְחִידִי לְכֹחַ מְרַכֵּז אֶת הַכֹּל, בְּלַהַט אִידֵאָל קָבוּעַ, רָם עַד אֵין קֵץ, וְחוֹבֵק אֶת כֹּל, עַד בְּלִי אָבֹד גַּם נִיצוֹץ קַל.

וְיֹשֶׁר אֱלֹהִי, וֶאֱמֶת שְׁמֵימִית נִצְחִית, וּמוּסָר אֱנוֹשִׁי, וְדַרְכֵי שָׁלוֹם וְנֹעַם, מִתְלַכְּדִים יַחַד. וּמַעֲלָה אַחַר מַעֲלָה בָּאָה הַהַכָּרָה שֶׁל חֵפֶץ ד' בְּעוֹלָמוֹ, שֶׁל אִידֵאַל הַיְצִירָה הַכְּלָלִית, עַד לִידֵי הִתְגַּלּוּת שֶׁל מָקוֹר לַמְּגַמָּה, הַנְּאוֹתָה לְפִי גָּדְלָה לְקָשְׁרָהּ בְּקֶשֶׁר שֶׁל מִבְטָא הָרָצוֹן, שֶׁאָנוּ כְּבָר בָּאִים לְמַצָּב שֶׁל חֹפֶשׁ כָּזֶה, לְיַחֵשׂ אוֹתוֹ לֵאלֹהֵי מָרוֹם, יוֹצֵר כֹּל, שֶׁאֵין חֵקֶר לִגְדֻלָּתוֹ.

וְתֹאַר הַגֹּדֶל מִתְמַלֵּא מִפְּגִימוֹתָיו, וְהוֹלֵךְ וּמַרְוֶה נַחַת אֶת הָאָדָם, הַמָּלֵא אֹשֶׁר אֱלֹהִי בְּכָל חַיָּיו, וְאֶת כָּל הַיְקוּם הָעוֹמֵד בְּרוּחַ חָכְמַת אֱלֹהִים חַיִּים.

*מקור ושינויי נוסח לעומת כתי"ק*

מקור: שמונה קבצים ג, לז

**המשך הנאוה.** בש"ק: "המשך הנאה". **החיים הצורתיים.** בש"ק: "החיים הצורתים".

רִשְׁמֵי הַקֹּדֶשׁ

ה

מַתְחִילִים אֲנַחְנוּ לִקְלֹט אֶת רִשְׁמֵי הַקֹּדֶשׁ מְעַט מְעַט, נְקֻדָּה אַחַר נְקֻדָּה מִתְנוֹצֶצֶת עָלֵינוּ, כְּמָטָר וְכִרְבִיבִים יוֹרְדִים הֵם עָלֵינוּ, הוֹפָעוֹת שְׁחָקִים אֵלּוּ, בְּהִתְקַבְּצָם, יֵעָשׂוּ כֻּלָּם אֲבוּקַת אוֹר גְּדוֹלָה אַחַת, יְיַסְּדוּ בְּנִשְׁמָתֵנוּ אֶת מֶרְכָּזָם, וּמַסְלוּלָם יַחְדֹּר אֶת כָּל עַצְמִיּוּת הֲוָיָתֵנוּ.

וְהִנְנוּ הוֹלְכִים וּמִתְכַּשְּׁרִים אֶל הַסִּגּוּל שֶׁל הַנִּשְׁמָתִיּוּת הַכְּלָלִית, שֶׁבְּכָל הָאוֹרוֹת הַנִּקּוּדִיִּים הִיא מְמַלְּאָה אֶת הִתְפַּשְּׁטוּת חַיֶּיהָ.

*מקור ושינויי נוסח לעומת כתי"ק*

מקור: שמונה קבצים ד, ז

תּוֹסְפוֹת הַקְּדֻשָּׁה

ו

בָּאִים אוֹרוֹת הַקֹּדֶשׁ, עַל יְדֵי לִמּוּד הַתּוֹרָה, עַל יְדֵי הֶגְיוֹן חָכְמָה, עַל יְדֵי קִיּוּם הַמִּצְוֹת, עַל יְדֵי הַדְרָכוֹת הַמּוּסָר וְהַמִּדּוֹת הַטּוֹבוֹת, כָּל אֶחָד מִסּוּג מְיֻחָד, מִגָּוֶן מְיֻחָד, וְהֵם מִתְרַכְּבִים בְּתוֹךְ הַנְּשָׁמָה הָעֲסוּקָה בָּהֶם, מְרוֹמְמִים הֵם אֶת עֶרְכָּהּ, מוֹסִיפִים לָהּ חַיִּים עַצְמִיִּים מְקוֹרִיִּים.

וְהוֹסָפָה זוֹ סְפוּגָה הִיא מִכָּל הַיֵּשׁ הָרוּחָנִי, שֶׁהַיֵּשׁ הַגַּשְׁמִי וְהַמַּעֲשִׂי כָּלוּל כְּבָר בְּתוֹכוֹ, כָּלוּל הוּא מִכָּל הַמָּצוּי, וּמַשְׂבִּיעַ וּמַרְוֶה אֶת הַנְּשָׁמָה וּמַטְעִימָהּ מִכֹּל, וְהִיא בְּאֵיתָנִיּוּתָהּ חוֹזֶרֶת הִיא וּמַשְׁפִּיעָה מִמְּקוֹר חֵילָהּ הַפְּנִימִי אֶל הַכֹּל.

וְהָאוֹרוֹת הָרוּחָנִיִּים בְּעַצְמָם, שֶׁמֵּהֶם בָּאוּ תּוֹסְפוֹת הַחַיִּים הַלָּלוּ אֵלֶיהָ, חוֹזְרִים וּמְאִירִים בְּאוֹר יָקָר, בְּאוֹר נֶהֱדָר וְנֶעֱרָב, מָלֵא נְגוֹהוֹת, מָלֵא תַעֲצוּמָה, וּבִרְכַּת שַׁדַּי מִתְגַּדֶּלֶת וְעוֹלָה כְּפוֹרַחַת.

אַשְׁרֵי הָאִישׁ הַגּוֹרֵם בִּרְכַּת עוֹלָמִים זֹאת בְּכָל מַעֲשָׂיו וּדְרָכָיו, זֶהוּ אֵיתַן הָעוֹלָם.

*מקור ושינויי נוסח לעומת כתי"ק*

מקור: שמונה קבצים ג, רנד

**מגוון.** בש"ק הנדפס: "בגוון". (בכתב יד ש"ק יש תיקון, מגוון-בגוון, אך לא ברור מה נכתב בתחילה ומה בסוף).

עֵדֶן הַקְּדֻשָּׁה

ז

הַמַּחֲשָׁבוֹת הָעֶלְיוֹנוֹת שֶׁל הַקְּדֻשָּׁה, הַנּוֹבְעוֹת מִמְּקוֹר הַקֹּדֶשׁ, מֵאוֹר הַתּוֹרָה וְהַחָכְמָה, הֵן מְעַדְּנוֹת אֶת הַנְּפָשׁוֹת, מוֹסִיפוֹת בָּהֶן אוֹר שֶׁל חַיִּים אֲמִתִּיִּים, וַחֲכָמִים יְחִידִים הַמִּתְנַשְּׂאִים לְעֵדֶן עֶלְיוֹן זֶה עַל יְדֵי קִשּׁוּר נִשְׁמָתָם בְּמַעֲדַנּוֹת זִיו הַחָכְמָה הָעֶלְיוֹנָה, עַל יְדֵי קִשּׁוּרָם אֶל כָּל הֶהָמוֹן כֻּלּוֹ, הֵם מְעַדְּנִים גַּם נִשְׁמוֹתֵיהֶם. בְּיוֹתֵר הַדָּבָר פּוֹעֵל בְּיִשְׂרָאֵל, מִפְּנֵי הַקִּשּׁוּר הָאַחְדוּתִי הַפְּנִימִי שֶׁיֵּשׁ לְעַם פְּלָאוֹת, עַם אֶחָד זֶה.

וְכָל מַה שֶּׁמִּתְבָּרֶרֶת אֱמֶת זוֹ יוֹתֵר לַשְּׂרִידִים אֲשֶׁר ד' קוֹרֵא, הֵם מִתְחַזְּקִים בַּאֲחִיזָתָם בַּתּוֹרָה הָעֶלְיוֹנָה. וַאֲפִלּוּ כְּשֶׁהַדָּבָר מִזְדַּמֵּן שֶׁמִּצַּד מְנִיעוֹת מַצָּבִיּוֹת, גּוּפָנִיּוֹת וּצְדָדִיּוֹת, מִתְעַלֵּם הָאוֹר שֶׁל הָעֵדֶן מֵהֶם, וְזִיו הַחָכְמָה וְהַקְּדֻשָּׁה הָעֶלְיוֹנָה מִתְגַּלֶּה עֲלֵיהֶם בְּלֹא קַרְנֵי הַהוֹד שֶׁל הַשִּׂמְחָה וְהַתִּפְאֶרֶת הַמְּלֵאִים, מִכָּל מָקוֹם מִתְחַזְּקִים הֵם בַּעֲבוֹדָתָם, וְאֵינָם עוֹזְבִים אֶת מַעֲמָדָם, מְיַחֲלִים הֵם לִתְשׁוּעַת ד', שֶׁעוֹד יָשׁוּב וְיָאִיר לָהֶם אוֹרוֹ.

וּבֵין כֹּה וָכֹה יוֹדְעִים הֵם בִּידִיעָה גְּמוּרָה, שֶׁכָּל מַה שֶּׁהֵם יוֹתֵר מִתְנַשְּׂאִים בְּרוּם מַעֲלָה שֶׁל הַצִּיּוּרִים הַקְּדוֹשִׁים הָעֶלְיוֹנִים, עוֹשִׂים הֵם פְּעֻלָּה מַמָּשִׁית לְהַעֲלוֹת נְשָׁמוֹת רַבּוֹת מִתְּהוֹמוֹת שִׁקּוּעָם, לְהַעֲלוֹת אַבְנֵי חֵן יְקָרוֹת מִשֵּׁפֶל הַמַּצָּב אֲשֶׁר הוּרְדוּ שָׁם עַל יְדֵי הֲמוֹן תְּלָאוֹת גַּשְׁמִיּוֹת וְרוּחָנִיּוֹת. וְעַל יְדֵי הָעֵרוּב הַבִּלְתִּי נִכָּר שֶׁזִּרְמֵי אוֹרוֹתֵיהֶם שֶׁל קַדִּישֵׁי עֶלְיוֹנִים הַלָּלוּ מְעֹרָבִים הֵם עִם הַחֲפָצִים וְהַנְּטִיּוֹת שֶׁל כָּל הֶהָמוֹן כֻּלּוֹ, עֶצֶם הַחַיִּים הוֹלֵךְ וּמִתְעַדֵּן, שִׂמְחַת הַחַיִּים הַפְּנִימִית מִתְעַלָּה, וְרֶגֶשׁ הַטּוֹב וְהַיֹּשֶׁר, וְאוֹר הַקֹּדֶשׁ הֶעָלוּם הוֹלֵךְ וּמִתְגַּלֶּה מִבֵּין הַחֲרַכִּים, וְהָעוֹלָם כֻּלּוֹ נַעֲשֶׂה שָׁוֶה הַרְבֵּה יוֹתֵר בְּעֶרְכּוֹ.

וּפְרִי הָעֲבוֹדָה מִתְרָאֶה בִּמְקוֹמוֹת אֲשֶׁר אֵין עוֹלֶה עַל שׁוּם דַּעַת לְשַׁעֵר מִי הֵם הַמְבָרְכִים שָׁם, מִי הֵם הַמַּזִּילִים טַלְלֵי הַנֹּעַם, מִי הֵם הַמַּכְנִיסִים רִגְשֵׁי הַשָּׁלוֹם וְהַיְדִידוּת, מִי הֵם הַגּוֹרְמִים לְהַיְשָׁרַת הַשֵּׂכֶל, לְאִזּוּר הַכֹּחַ, לַעֲדִינוּת הָרוּחַ, וְהַגְדָּלַת הַתִּקְווֹת, כָּל אֵלֶּה רְסִיסִים הֵם מֵעוֹלָם הָאוֹרָה, הַחַי בְּנִשְׁמָתָן שֶׁל יְשָׁרִים עֶלְיוֹנִים.

הֵם הֵם נְגִידֵי הָעוֹלָם, שָׂרֵי הַקֹּדֶשׁ, הָאוֹהֲבִים הַגְּדוֹלִים שֶׁל כָּל הַמַּעֲשִׂים, שֶׁרוּחַ הַחֶסֶד וְהָאַהֲבָה שֶׁל רִבּוֹן כָּל הָעוֹלָמִים שְׁרוּיָה בְּנִשְׁמוֹתֵיהֶם, הֵם הֵם בַּעֲלֵי הָרָצוֹן הֶחָזָק לְהָאִיר וּלְהֵיטִיב, לְפָאֵר וּלְשַׂמֵּחַ, לְכַבֵּד וּלְהַדֵּר אֶת הַכֹּל, הֵם הֵם קְדוֹשֵׁי אֱלֹהִים הַמְכֻבָּדִים, שֶׁהַכָּבוֹד שָׁרוּי אִתָּם, שֶׁהוּא מִתְיַחֵד עִם נִשְׁמָתָם, שֶׁאֵינֶנּוּ פּוֹרֵשׁ מֵהֶם גַּם כְּשֶׁהָעוֹלָם כֻּלּוֹ מַבִּיט עֲלֵיהֶם בְּלַעַג וָבוּז, הֵם הֵם הַחוֹשְׁבִים הָעֶלְיוֹנִים, הָעֲנָוִים הַגְּדוֹלִים, הַמְלֵאִים גֵּאוּת ד', הַחַלָּשִׁים בַּמַּבָּט הַחִצוֹנִי, וּמְלֵאִים עֹז וּגְבוּרָה פְּנִימִית לְאֵין תַּכְלִית, גִּבּוֹרֵי כֹחַ עוֹשֵׂי דְבַר ד'.

*מקור ושינויי נוסח לעומת כתי"ק*

מקור: שמונה קבצים ג, עד

**האחדותי הפנימי.** במהדו"ק נשמטה המילה "הפנימי", הרד"כ הוסיפה על הגליון ע"פ ש"ק, ותוקן במהדו"ב. **מתהומות שקועם.** צ"ל "שיקועין" (הרצי"ה). בש"ק כמו באוה"ק.

דּוּמִיַּת הַקְּדֻשָּׁה הַכְּלָלִית

ח

הַקְּדֻשָּׁה הָעֶלְיוֹנָה הִיא קְדֻשַּׁת הַדּוּמִיָּה, קְדֻשַּׁת הַהֲוָיָה, שֶׁהָאָדָם מַכִּיר אֶת עַצְמוֹ בָּטֵל בִּפְנִימִיּוּתוֹ הַפְּרָטִית וְחַי חַיִּים כְּלָלִיִּים, חַיֵּי כֹל. מַרְגִּישׁ הוּא חַיֵּי הַדּוֹמֵם, הַצּוֹמֵחַ וְהַחַי, חַיֵּי הַכְּלָל כֻּלּוֹ, שֶׁל כָּל מְדַבֵּר, שֶׁל כָּל אִישׁ מֵאִישֵׁי הָאָדָם, חַיֵּי כָּל שֵׂכֶל וְכָל מַכִּיר, כָּל מַשִּׂיג וְכָל מַרְגִּישׁ, וְהַהֲוָיָה כֻּלָּהּ מִתְעַלָּה עִמּוֹ לִמְקוֹרָהּ, וְהַמָּקוֹר מִתְגַּלֶּה תָּמִיד עָלֶיהָ וְעָלָיו בְּרֹב הָדָר, בְּהוֹד קְדֻשָּׁה בֶּאֱמֶת וּבְנַחַת. כָּל הָאֹשֶׁר, כָּל הַטּוֹב וְהַיֹּשֶׁר, כָּל הָעֹז וְהַתִּפְאֶרֶת, כָּל הַחַיִל וְהַגְּבוּרָה שׁוֹפְעִים עָלָיו, אוֹרוֹ שֶׁל עוֹלָם הוּא, יְסוֹדוֹ וְאֹמֶץ הַמְשָׁכַת חַיָּיו, בִּזְכוּתוֹ נִזּוֹן הָעוֹלָם כֻּלּוֹ, וּכְאַיִן וּכְאֶפֶס הוּא בְּעֵינָיו.

הוּא אֵינוֹ מִתְקַדֵּשׁ, נִבְדָּל וְנִפְרָשׁ, חַי הוּא וְכָל חַיָּיו קֹדֶשׁ קָדָשִׁים, חַיֵּי חַיִּים הֵם, דָּפְקֵי לְבָבוֹ, מְרוּצַת דָּמוֹ, שְׁאִיפוֹת נַפְשׁוֹ, הִסְתַּכְּלוּתוֹ וּמַבַּט עֵינָיו, הַכֹּל חַיֵּי אֱמֶת, חַיֵּי גְבוּרָה אֱלֹהִית שׁוֹטְפִים בָּהֶם וְעַל יָדָם.

אִם יַפִּיל עַצְמוֹ קְדוֹשׁ הַדּוּמִיָּה לַעֲבוֹדָה מְצֻמְצֶמֶת, בִּתְפִלָּה, בְּתוֹרָה, בְּצִמְצוּם מוּסָרִיּוּת וְדַיְקָנוּת פְּרָטִיּוֹת, יִסְבֹּל וִידֻכָּא, יָחוּשׁ כִּי נְשָׁמָה מְלֵאָה כָּל הַיְקוּם לוֹחֲצִים בִּצְבָתִים, לְהַסְגִּירָהּ בְּמוּעָקָה מְצֻמְצֶמֶת שֶׁל מִדָּה, שֶׁל הַתְוָיַת דֶּרֶךְ מְיֻחָד, בְּשָׁעָה שֶׁכָּל הַדְּרָכִים יַחַד הִנָּם לְפָנָיו פְּתוּחִים, כֻּלָּם מְלֵאִים אוֹר, כֻּלָּם אוֹצְרִים חַיִּים.

הַחֻצְפָּא שֶׁבְּעִקְבְתָא דִמְשִׁיחָא בָּאָה מִתּוֹךְ תְּשׁוּקָה פְּנִימִית לִקְדֻשַּׁת הַדּוּמִיָּה הָעֶלְיוֹנָה, וְסוֹף שֶׁתַּגִּיעַ לָהּ, כִּי עֲתִידִין יִשְׂרָאֵל לִהְיוֹת עוֹמְדִים לִפְנִים מִמְּחִיצָתָן שֶׁל מַלְאֲכֵי הַשָּׁרֵת, וְאֵלּוּ שׁוֹאֲלִים לָהֶם מַה פָּעַל אֵל, מַה חִדּוּשׁ יֵשׁ בִּישִׁיבָה שֶׁל מַעְלָה. בְּנֵיהֶם עֲתִידִים לִהְיוֹת נְבִיאִים מֵהַמַּדְרֵגָה הַיּוֹתֵר עֶלְיוֹנָה, מִמַּדְרֵגָתוֹ שֶׁל מֹשֶׁה רַבֵּנוּ וּמִזִּהֲרָא עִלָּאָה דְּאָדָם הָרִאשׁוֹן, עֵץ הַחַיִּים כֻּלּוֹ בְּכָל עֹמֶק טוּבוֹ יִתְגַּלֶּה בָּהֶם וְעַל יָדָם.

לְהָבִיא אוֹרָה עֶלְיוֹנָה זוֹ לָעוֹלָם צְרִיכִים עֲבוֹדַת צַדִּיקִים מְלֵאֵי חֶסֶד עֶלְיוֹן, הַמְגַלִּים בְּהֶגְיוֹן לִבָּם וְחִישַׁת נִשְׁמָתָם אֶת אוֹצַר הַטּוֹב הַגָּנוּז בִּסְגֻלַּת הַסְּגֻלָּה שֶׁל חַיֵּי יִשְׂרָאֵל, מֵעֵבֶר מִזֶּה, וַהֲמוֹן קִשּׁוּר בִּקְדֻשַּׁת אָבוֹת, בְּמוֹרָשָׁה קְהִלַּת יַעֲקֹב, שׁוֹאֵף לִנְקֻדַּת חַיָּיו בְּכָל מְאֹדוֹ, מִתְפַּחֵד וּמִצְטַעֵר עַל כָּל הַהֶרֶס, מִתְמַקְמֵק מִפִּרְצַת הַגְּדֵרִים, חוֹגֵר כֹּחוֹ לְאַשֵּׁר וּלְקַיֵּם כָּל מִשְׁפָּט כָּתוּב בֶּאֱמוּנַת אֹמֶן.

קָטֵגוֹרְיָא בֵּין תַּלְמִידֵי חֲכָמִים, דְּרָכִים מִדְּרָכִים שׁוֹנִים, סוֹתְרִים זֶה אֶת זֶה, מִתְגַּלִּים בַּחַיִּים, וּמֵרוֹץ הָאוֹר עוֹשֶׂה אֶת שֶׁלּוֹ, בְּחַדְרֵי הַנְּשָׁמָה, נִשְׁמַת הַגּוֹי, בְּרֹב קָדְשָׁהּ, וְאוֹרוֹ שֶׁל מָשִׁיחַ הוֹלֵךְ וּמִתְגַּלֶּה.

*מקור ושינויי נוסח לעומת כתי"ק*

מקור: שמונה קבצים ב, לה

**מרוצת דמו.** בש"ק: "מרוצות דמו". **בתפלה, בתורה, בצמצום.** בש"ק: "לתפלה, לתורה, לצמצום" (הרד"כ כת"י). **שבעקבתא דמשיחא.** בש"ק: "שבעיקבא דמשיחא"**. בניהם.** בש"ק: "בני החצפנים פורצי הדרכים והגדרים" (הרד"כ כת"י).

*הערות הרצי"ה והרב הנזיר*

**הקדושה העליונה, היא קדושת ההויה, שהאדם חי חיים כלליים, בזכותו נזון העולם כולו, וכאין וכאפס הוא בעיניו.**

עיין ברכות יז, ב, [תענית כד, ב. חולין פו, א], כל העולם כולו נזון בשביל חנינא בני וכו' (הרד"כ). **ודיקנות פרטיות.** זהר צו ל, א. דממה דלית לה מלה פרטה וכו' [וכד מתכנשי עלה היא אשתמע] בכולהו עלמין, וכולהו מזדעזעה מנה (הרצי"ה). **החוצפא שבעקבתא דמשיחא.** ע' משנה סוטה ט, טו. **עתידין ישראל להיות לפנים ממחיצתן של מלאכי השרת, ואלו שואלים להם מה פעל אל, מה חידוש יש בישיבה של מעלה.** ירושלמי שבת סוף פרק ו [משנה ט), במדבר רבה בלק פרשה כ, כ, ודברים רבה פרשה א, יב (הרד"כ). **קטגוריא בין תלמידי חכמים.** ע' כתובות קיב, ב (שם: בתלמידי חכמים). **אורו של משיח.** פסיקתא רבתי לו.

הַקְּדֻשָּׁה בָּאָדָם וּבְיִשְׂרָאֵל

ט

רָאוּי הָיָה שֶׁכָּל תֹּכֶן שֶׁל קְדֻשָּׁה יִלָּקַח בְּרֵאשִׁית הַשָּׂגָתוֹ מִכְּלָלוּת הָאָדָם, שֶׁהֲרֵי הַהַכָּרָה שֶׁל הַקְּדֻשָּׁה כְּלָלִית הִיא, וְתֹכֶן הַקִּשּׁוּר שֶׁל הָאָדָם עִם ד' הוּא תֹּכֶן שֶׁלְּמַעְלָה מִכָּל עַם, וְאַחַר כָּךְ יִהְיֶה נִמְשָׁךְ בִּלְבוּשׁ מְיֻחָד יִשְׂרְאֵלִי. אֲבָל הַקִּלְקוּלִים שֶׁבָּעוֹלָם כֻּלּוֹ גָּרְמוּ שֶׁנִּשְׁתַּכַּח יְסוֹד הַקֹּדֶשׁ מִכְּלָלוּת הָאָדָם, וְנַעֲשָׂה בְּיִשְׂרָאֵל יְצִירָה חֲדָשָׁה, שֶׁמִּשּׁוּם כָּךְ צְרִיכָה כָּל מַחֲשֶׁבֶת קֹדֶשׁ לְהִמָּשֵׁךְ מִמְּקוֹר יִשְׂרָאֵל בְּרֵאשִׁיתָהּ.

וּמִכָּל מָקוֹם יֶשְׁנָם גִּבּוֹרֵי כֹחַ שֶׁהֵם מוֹצְאִים אֶת יְסוֹד הָעוֹלָם, שֶׁבְּשֹׁרֶשׁ נִשְׁמָתוֹ שֶׁל אָדָם הָרִאשׁוֹן, הַהוֹלֶכֶת וּמְפַעֶמֶת אֶת לִבּוֹ שֶׁל הָאָדָם בִּכְלָלוֹ, וְעֹמֶק טוֹב זֶה מִתְקַדֵּם אֶצְלָם לַכֹּל, וְאַחַר כָּךְ לוֹקְחִים אֶת הַתַּמְצִית שֶׁל קֹדֶשׁ זֶה, וּמַלְבִּישִׁים אוֹתוֹ אֶת בִּגְדֵי הַהוֹד שֶׁל הַתּוֹרָה וְהַמִּצְוָה, וְכָל הַקֹּדֶשׁ הַמְיֻחָד שֶׁיִּשְׂרָאֵל מְצֻיָּנִים בּוֹ, עַד שֶׁהֵם מַמְשִׁיכִים עַל עַצְמָם גַּם דְּבֵקוּת אֱלֹהִית, מְפֻלֶּשֶׁת מֵאוֹרָהּ שֶׁל תּוֹרָה, וְשִׂמְחַת הַמִּצְוֹת, מֵרֹב כֹּל.

הָאָדָם תַּמְצִית הַכֹּל הוּא, שַׁיָּךְ הוּא לְהַכֹּל, אֵיךְ אֶפְשָׁר שֶׁלֹּא יִפְעַל עַל הַכֹּל. וְאֻמָּה שֶׁדְּבֵקוּתָהּ בְּחַיֵּי כֹל הוּא כָּל תָּכְנָהּ, וְאָרְחוֹת חַיֶּיהָ מִמְּלֹא כֹל נוֹבְעִים הֵם, אֵיךְ לֹא אֶת כֹּל יַעֲלוּ. אֶת הָעוֹלָמִים יְמַלְאוּ אוֹרָה, אֶת הָאֲצִילוּת יַרְחִיבוּ, אֶת הַבְּרִיאָה יְפַרְנְסוּ בָּאוֹר הַנֶּאֱצָל, אֶת הַיְצִירָה בְּזֹהַר הַבְּרִיאָה, אֶת הָעֲשִׂיָּה בְּנָגְהָהּ שֶׁל הַיְצִירָה, בָּעוֹלָמִים, וּבָאָדָם, בְּכָל נְשָׁמָה, שִׂמְחָה וְחֶדְוָה, שִׂמְחַת מִצְוָה וְאוֹר תּוֹרָה. נַחֲלַת יַעֲקֹב תָּמִיד עוֹלָה בְּגָאוֹן.

הָאֻמָּה שֶׁהִיא יוֹנֶקֶת מִן הַכֹּל, מִמְּקוֹר הַכֹּל, מִמַּה שֶּׁהוּא לְמַעְלָה מִן הַכֹּל, הִיא מְנַצַּחַת אֶת הַכֹּל, כּוֹבֶשֶׁת הִיא כְּשֶׁנִּכְבֶּשֶׁת, מְנַצַּחַת הִיא כְּשֶׁהִיא מְנֻצַּחַת, מְקֻבֶּצֶת הִיא בְּפִזּוּרָהּ, וּמוֹשֶׁלֶת בְּשִׁעְבּוּדָהּ.

*מקור ושינויי נוסח לעומת כתי"ק*

מקור: שמונה קבצים א, תקכ - תקכא

**יסוד העולם.** בש"ק: "היסוד העולם". **התמצית.** בש"ק: "התמציות" (הרד"כ כת"י).

*הערות הרצי"ה והרב הנזיר*

**האדם תמצית הכל.** מכל העולם הוצבר עפרו, סנהדרין לח, א (הרצי"ה).

כִּשְׁרוֹן הַקְּדֻשָּׁה בְּיִשְׂרָאֵל

י

הַקְּדֻשָּׁה הָעֶלְיוֹנָה, שֶׁהִיא יְסוֹד הַצִּדְקוּת הַמֻּפְלָגָה הָרוּחָנִית, הִיא כִּשָּׁרוֹן גְּאוֹנִי, מֻטְבָּע בִּיסוֹד הַחַיִּים וְשָׁרְשֵׁי הַנְּשָׁמָה. מוּבָן שֶׁיֵּשׁ מָקוֹם לָרָצוֹן הַחָפְשִׁי לְפַתֵּחַ אֶת הַכִּשָּׁרוֹן הַזֶּה, וְגַם לְטַשְׁטְשׁוֹ, אֲבָל בִּיסוֹדוֹ הוּא כִּשָּׁרוֹן, וְלֹא רַק רָצוֹן פָּשׁוּט.

הַצַּדִּיקִים הַגְּדוֹלִים, גְּאוֹנֵי הַמּוּסָר וּגְאוֹנֵי הַקְּדֻשָּׁה, הֵם דְּרוּשִׁים לָעוֹלָם הַרְבֵּה יוֹתֵר מֵהַדְּרִישָׁה שֶׁל כָּל בַּעֲלֵי הַחָכְמוֹת הַיָּפוֹת וְהָעֶלְיוֹנוֹת, כִּתְכוּנָה וּפִילוֹסוֹפְיָא שִׁירָה וָעוֹד.

יֵשׁ תְּכוּנָה מְיֻחֶדֶת לִכְנֶסֶת יִשְׂרָאֵל, לְגַדֵּל בְּתוֹכָהּ צַדִּיקִים אֵיתָנֵי עוֹלָם. הַצִּדְקוּת בִּמְרוֹמֵי חֲסִידוּתָהּ תּוּכַל לָצֵאת אֶל הַפֹּעַל בְּשִׁכְלוּלָהּ רַק עַל פִּי הַהַכָּרָה שֶׁל הָאַחְדוּת הָאֱלֹהִית וְטָהֳרָתָהּ, וְדֵעָה עֶלְיוֹנָה זוֹ יְסוֹד חַיֵּי הָאֻמָּה הִיא, עַל כֵּן הִיא מֻכְשָׁרָה, לְגִדּוּל כִּשָּׁרוֹן זֶה. וְעַמֵּךְ כֻּלָּם צַדִּיקִים לְעוֹלָם יִירְשׁוּ אָרֶץ.

*מקור ושינויי נוסח לעומת כתי"ק*

מקור: שמונה קבצים ד, קט

*הערות*

**ועמך כולם צדיקים.** ישעיהו ס, כא.

הִתְפַּשְּׁטוּת אוֹר הַקֹּדֶשׁ בָּאָדָם

יא

אוֹר הַקֹּדֶשׁ מִתְפַּשֵּׁט בַּתְּחִלָּה עַל כֹּחַ הַדִּבּוּר, שֶׁנַּעֲשֶׂה כֻּלּוֹ נוֹבֵעַ מִמַּעְיַן הַחַיִּים שֶׁל הַקְּדֻשָּׁה, הַמְפֹאָרָה בְּהוֹד יִפְעַת חָכְמָתָהּ וְזֹהַר חַיֶּיהָ, וְאַחַר כָּךְ מִתְעַלֶּה גַּם כֵּן חוּשׁ הַשְּׁמִיעָה, שֶׁכָּל הַנִּשְׁמָע מִצְטָרֵף לְאוֹר גָּדוֹל, טָהוֹר וְקָדוֹשׁ, וְאַחַר כָּךְ הָאוֹר מִתְפַּשֵּׁט עַל חוּשׁ הָרְאִיָּה, וְכָל מַרְאֵה עֵינַיִם מִתְקַדֵּשׁ וּמִתְעַלֶּה, וּמֵבִיא חֶשְׁבּוֹן עוֹלָם בָּרוּר וְצָלוּל, וְחַיִּים קְדוֹשִׁים עֶלְיוֹנִים וּבִרְכַּת ד' נִשְׂגֶּבֶת לְהָבִיא טוֹבָה לְכָל אֲשֶׁר יַבִּיט בְּעֵינֵי הַקֹּדֶשׁ, עֵין ד' אֶל יְרֵאָיו לַמְיַחֲלִים לְחַסְדּוֹ. וְאַחַר כָּךְ כָּל תְּנוּעָה, וְכָל רֶגֶשׁ וְזַעֲזוּעַ נַעֲשֶׂה מָלֵא חֵן וְכָבוֹד עֶלְיוֹן, עַד הַמִּדָּה הָעֶלְיוֹנָה שֶׁל הוֹפָעַת אוֹר קֹדֶשׁ גַּם עַל כָּל קִנְיָנָיו, עַל כָּל מַה שֶּׁמִּשְׁתַּמֵּשׁ בָּהֶם, מַקְלוֹ, חֲמוֹרוֹ, וְכָל אֲשֶׁר לוֹ.

אָמְנָם לְהַחֲיוֹת מֵתִים עַל יְדֵי הַמִּשְׁעֶנֶת זֹאת הִיא מִדָּה שֶׁל צַדִּיקִים לֶעָתִיד לָבֹא, וֶאֱלִישָׁע רָצָה לְהוֹפִיעַ אוֹר קֹדֶשׁ זֶה, בָּעוֹלָם הַזֶּה, וְנִדְחָה הַדָּבָר עַד עֵת קֵץ.

וְנִצוֹצֵי אוֹרוֹת מִזֶּה בָּאִים לְיִשְׁרֵי לֵב, מֵעֵין עוֹלָם הַבָּא, וּתְחִיַּת הַמֵּתִים בָּאָה עַל יְדֵי אֵלִיָּהוּ זָכוּר לָטוֹב, אֲשֶׁר בְּאַדַּרְתּוֹ צָפוּן כֹּחַ הַקֹּדֶשׁ לִשְׁפֹּךְ רוּחַ נְבוּאָה, וְלַעֲשׂוֹת פְּלָאוֹת, בְּצַעֲקַת אַיֵּה ד' אֱלֹהֵי אֵלִיָּהוּ.

וְלֹא יִפֹּל רוּחֵנוּ בְּקִרְבֵּנוּ מִבַּקָּשׁוֹת גְּדוֹלוֹת, כִּי לֹא עַל צִדְקֹתֵינוּ אָנוּ מַפִּילִים תַּחֲנוּנֵינוּ, כִּי עַל רַחֲמֶיךָ הָרַבִּים, ד' אֱלֹהֵי אֲבוֹתֵינוּ, אֱלֹהֵי יִשְׂרָאֵל.

וְאִם מַרְבִּים אָנוּ לַחֲשֹׁק וְלִשְׁאֹף, הֲלֹא גַּם תְּשׁוּקָה וְחֵשֶׁק מְרוֹמִים זֶה אַךְ מִידֵי אֲבִיר יַעֲקֹב לָנוּ הוּא, וּמִשָּׁם רֹעֶה אֶבֶן יִשְׂרָאֵל.

*מקור ושינויי נוסח לעומת כתי"ק*

מקור: שמונה קבצים ו, קלו

**פלאות.** בש"ק: "נפלאות".

*הערות הרצי"ה והרב הנזיר*

**עולם ברור.** ע' פסחים נ, א. בבא בתרא י, ב. **עין ד' אל יראיו.** ע' תהלים לג, יח. **אור הקודש מתפשט על כל קניניו, חמורו, מקלו, להחיות מתים על ידי המשענת, לעתיד לבוא.** חולין ז, א, ובראשית רבה פרשה ס, ח, חמריה דר' פנחס בן יאיר. פסחים סח, א, עתידים צדיקים שיחיו מתים שנאמר "איש משענתו" [זכריה ח, ד] וכתיב "ושמת משענתי" [מלכים ב ד, כט]. ועיין 'ערכי הכנויים', לר' יחיאל בעל 'סדר הדורות', ערך "משענת", עתידים להחיות הגרים במשענותם (הרד"כ). **מקלו**. ירושלמי נדרים פרק ט הלכה א, מקלו של רבי מאיר היתה בידי [והיא מלמדת לי דעה]. מסילת ישרים פרק כו (הרצי"ה). **חמורו**. עיין תענית כד, א, חמרא דר' יוסי דמן יוקרת. אבות דרבי נתן סוף פרק ח, חמורו של ר' חנינא בן דוסא. ועיין שבת קיב, ב (הרצי"ה). **אלישע רצה להופיע וכו'.** ע' זהר א קיד, ב. **תחית המתים באה על ידי אליהו זכור לטוב.** משנה סוטה ט, טו. **איה ד' א-להי אליהו.** מלכים ב ב, יד. **כי לא על צדקתינו וכו'.** דניאל ט, יח.

הִתְפַּשְּׁטוּת הַקְּדֻשָּׁה בַּהֹוֶה

יב

הַקְּדֻשָּׁה הוֹלֶכֶת וּמִתְפַּשֶּׁטֶת בָּעוֹלָם, בְּרָז גָּדוֹל הִיא עוֹשָׂה אֶת מַעֲשֶׂיהָ, הִיא מְטַהֶרֶת וּמְאַמֶּצֶת אֶת רְצוֹנוֹ שֶׁל הָאָדָם, וּמַכְשֶׁרֶת אוֹתוֹ, שֶׁיִּהְיֶה כְּלִי מַעֲשֶׂה לְשִׁכְלוּל הָעוֹלָם, הַחִיצוֹנִי וְהַפְּנִימִי, וְהִיא מַעֲלָה אֶת הָרָצוֹן הָאֱנוֹשִׁי לִמְרוֹמֵי שִׂכְלוֹ הַמַּעֲשִׂי וְהָעִיּוּנִי.

אִם יְצִיאַת מִצְרַיִם תֵּעָקֵר מִמְּקוֹמָהּ, אִם הֶעָבָר אֵיזֶה פַּעַם לֹא יִהְיֶה לוֹ תַּפְקִיד עִקָּרִי, לְהַחֲיוֹת אֶת הָרוּחַ, יִהְיֶה זֶה בְּאֹפֶן שֶׁכְּבָר כָּל תַּמְצִיתוֹ יִהְיֶה מָסוּר בְּהַהֹוֶה, כָּל הַנִּיצוֹצוֹת הַנִּשְׁמָתִיִּים יִהְיוּ קְבוּעִים בְּנֵזֶר הֶעָתִיד, בִּהְיוֹתוֹ לְהֹוֶה, שֶׁהֵם עָלוּ מִתְּהוֹם הֶעָבָר, בְּעֵת שֶׁהוּא הָיָה רַק הַצִּנּוֹר הָעִקָּרִי, שֶׁחַיֵּי הָרוּחַ בָּעוֹלָם נִמְשְׁכוּ עַל יָדוֹ.

*מקור ושינויי נוסח לעומת כתי"ק*

מקור: שמונה קבצים א, תקצו

**המעשי והעיוני.** בש"ק: "המעשי והשכלי" (הרד"כ כת"י).

*הערות הרצי"ה והרב הנזיר*

**אם יציאת מצרים תעקר ממקומה, תמצית העבר יהיה בעתיד, בהיותו להוה.** [ירמיהו טז, יד-טו. שם כג, ז-ח]. עיין ברכות סוף פרק א, [גמרא יב, ב], ותוספתא שם (הרד"כ).

הִתְנוֹצְצוּת הַקֹּדֶשׁ בָּעוֹלָם

יג

אוֹרוֹת הַקֹּדֶשׁ, שֶׁמִּתְנוֹצְצִים בְּאֵיזוֹ נְקֻדָּה, צְרִיכִים תָּמִיד לְהַעֲרִיךְ אֶת עֶרְכָּם, אֵיךְ הֵם מִתְפַּשְּׁטִים בִּגְנִיזָה בְּכָל הַמֶּרְחָב, וְהוֹלְכִים בִּשְׁבִילִים נִסְתָּרִים וּזְרָמִים חֲבוּיִים, עַד שֶׁבָּאִים לְהִתְגַּלּוֹת בְּאוֹתָהּ הַנְּקֻדָּה הַמְאִירָה.

קְדֻשַּׁת הָאָדָם שֶׁבְּיִשְׂרָאֵל, הֲרֵי הִיא חֲבוּיָה בְּכָל הָאָדָם הַכְּלָלִי, בָּאֱנוֹשִׁיּוּת כֻּלָּהּ, בְּעֹמֶק הַגְּנִיזָה, וְהִיא הוֹלֶכֶת וְזוֹרֶמֶת, עַל יְדֵי כַּמָּה דְּרָכִים עֲמֻקִּים, סְבוּכִים וּגְנוּזִים, עַד שֶׁבָּאִים לִידֵי הַגִּלּוּי שֶׁל הַהֶאָרָה בְּנִשְׁמַת יִשְׂרָאֵל.

קְדֻשַּׁת הַמָּקוֹם מְלֵאָה כָּל הָעוֹלָם, אֲבָל חֲבוּיָה הִיא וַעֲלוּמָה, וְהוֹלְכִים שִׁטְפֵי הַקֹּדֶשׁ הַמִּסְתַּתְּרִים וְשׁוֹאֲפִים אֶל מְקוֹם הִתְגַּלּוּתָם, עַד שֶׁבָּאִים לִידֵי גִּלּוּי בְּאֶרֶץ יִשְׂרָאֵל, רֹאשׁ עַפְרוֹת תֵּבֵל, וּמִשָּׁם לִנְקֻדַּת הַקֹּדֶשׁ, בֵּית הַמִּקְדָּשׁ, וְאֶבֶן שְׁתִיָּה, מִצִּיּוֹן מִכְלַל יֹפִי אֱלֹהִים הוֹפִיעַ.

קְדֻשַּׁת הַזְּמַן מִתְפַּשֶּׁטֶת הִיא עַל כָּל אֹרֶךְ הַזְּמַן, בָּרוּךְ ד' יוֹם יוֹם, וְהוֹלְכִים קַוֵּי אוֹרֵי הַקֹּדֶשׁ וְנִמְשָׁכִים בְּצוּרָה מְסֻתֶּרֶת, עַד שֶׁבָּאִים לִידֵי הַבָּעָה וְגִלּוּי בַּזְּמַנִּים הַמְקֻדָּשִׁים, בִּקְדֻשַּׁת הַשַּׁבָּת, תְּחִלָּה לְמִקְרָאֵי קֹדֶשׁ, בְּתוֹר קְדֻשָּׁה מְקוֹרִית, שֶׁהִיא מַשְׁפַּעַת קְדֻשָּׁה עַל הָעוֹלָם וְעַל יִשְׂרָאֵל, וּבִקְדֻשַּׁת הַיָּמִים טוֹבִים, בְּתוֹר מְקַבְּלֵי שִׁפְעַת הַקֹּדֶשׁ, עַל יְדֵי יִשְׂרָאֵל דְּקַדְּשִׁינְהוּ לַזְּמַנִּים.

דֻּגְמַת הֶאָרַת הַנְּשָׁמָה שֶׁבַּחוּשִׁים, עַיִן רוֹאָה וְאֹזֶן שׁוֹמַעַת, שֶׁלֹּא מִמְּקוֹרָם הַפְּרָטִי הֵם לוֹקְחִים אֶת אוֹרָם, אֶלָּא אוֹתָהּ הֶאָרַת הַחַיִּים, הַשּׁוֹטֶפֶת מֵאוֹר הַנְּשָׁמָה, לְהַחֲיוֹת אֶת הַגְּוִיָּה כֻּלָּהּ, מִקְנָה אֵיכוּת חַיִּים שֶׁל רְאִיָּה וּשְׁמִיעָה, שֶׁעַל יְדֵי הִתְפָּרְצוּת הַכֹּחַ, בְּבֹאוֹ עַד הַנְּקֻדָּה הַיּוֹתֵר מֻכְשֶׁרֶת לְגִלּוּיוֹ, יוֹצֵא הוּא אֶל הַפֹּעַל, בְּתוֹר רְאִיָּה בָּעַיִן וּשְׁמִיעָה בָּאֹזֶן.

וְכַיּוֹצֵא בוֹ בְּכָל הֲמוֹן הַגִּלּוּיִים שֶׁבָּעוֹלָם, בְּאָרְחוֹת הַהִיסְטוֹרְיָא, בֵּין הַמִּתְגַּלּוֹת בְּצוּרָה טִבְעִית, בֵּין בָּאֳרָחִים פִּלְאִיִּים, כָּל הַבָּא בִּזְמַן מְיֻחָד אֵינֶנּוּ כִּי אִם הִתְרַכְּזוּת, שֶׁל גִּלּוּי, לַהֲמוֹן כֹּחוֹת שֶׁהָיוּ כְּבָר אֲצוּרִים בִּגְנִיזָה, וְנִתְעַכְּבָה פְּעֻלָּתָם עַד הַשָּׁעָה הַמֻּכְשֶׁרֶת לְהַבָּעָתָם.

הַחִדּוּשׁ הוּא בַּשֵּׁם, בַּהִתְגַּלּוּת בַּבִּטּוּי וּבַפִּרְסוּם, אֲבָל הָעַצְמִיּוּת לֹא נִתְחַדְּשָׁה. מֵעֵת הֱיוֹתָהּ שָׁם אָנִי.

לְמַעַן צִיּוֹן לֹא אֶחֱשֶׁה, וּלְמַעַן יְרוּשָׁלִַיִם לֹא אֶשְׁקוֹט, עַד יֵצֵא כַנֹּגַהּ צִדְקָהּ, וִישׁוּעָתָהּ כְּלַפִּיד יִבְעָר, וְרָאוּ גוֹיִם צִדְקָתֵךְ וְכָל מְלָכִים כְּבוֹדֵךְ, וְקֹרָא לָךְ שֵׁם חָדָשׁ אֲשֶׁר פִּי ד' יִקֳּבֶנּוּ.

*מקור ושינויי נוסח לעומת כתי"ק*

מקור: שמונה קבצים ה, פב

**של גילוי.** בש"ק: "של מילוי". **החידוש הוא בשם ... שם אני.** בש"ק משפטים אלו בסוף הפרק (הרד"כ כת"י). **צדקתך.** בש"ק: "צדקך". וכן במקור הפסוק.

*הערות הרצי"ה והרב הנזיר*

**קדושת המקום, בארץ ישראל, בית המקדש ואבן שתיה. קדושת הזמן, השבת, וימים טובים, על ידי ישראל דקדשינהו לזמנים.** יומא נד, ב. ברכות מט, א. 'חסד לאברהם', מעיין ראשון נהר ה. ו[שם] מעיין שלישי, עין הארץ, נהר ז. 'טוב הארץ' לר' נתן [שפירא], חלק ב, עשר קדושות (הרד"כ).**למען ציון לא אחשה וכו'.** ישעיהו סב, א-ב.

סדר ב

עוֹלַם הַקֹּדֶשׁ וְהַחֹל

אֲמִתִּיּוּת הַקֹּדֶשׁ וְצָרְכּוֹ

יד

בִּשְׁנֵי סְעִיפִים רָאשִׁיִּים צְרִיכִים אָנוּ לִהְיוֹת עֲסוּקִים בַּחֲקִירַת הַקֹּדֶשׁ, בִּיסוֹד הַסִּפְרוּת שֶׁלָּהּ, וְהִתְגַּלּוּתָהּ בֶּהָמוֹן הָרָחָב, וּבְהִתְעַלּוּתָהּ בְּהַכָּרָתָם שֶׁל בַּעֲלֵי הַכִּשָּׁרוֹן וְאַנְשֵׁי הָרוּחַ.

הַסָּעִיף הָאֶחָד הוּא מֵעִנְיַן אֲמִתִּיּוּת הַתֹּכֶן שֶׁל הַקֹּדֶשׁ, בְּבֵאוּר זֹהַר אֲמִתָּתוֹ, וּבֵרוּר וַדָּאוּתוֹ. וְהַסָּעִיף הַשֵּׁנִי הוּא מֵעִנְיַן הַצֹּרֶךְ שֶׁל הַקֹּדֶשׁ, עַד כַּמָּה הַהִתְוַדְּעוּת שֶׁל אֲמִתָּתוֹ שֶׁל תֹּכֶן הַקֹּדֶשׁ מְיַסֶּדֶת כָּל מוֹסָד טוֹב, וְעַד כַּמָּה כָּל בִּנְיָן מֻכְרָח הוּא לִהְיוֹת נִשְׁפָּל, וְעוֹמֵד לִהְיוֹת מִתְקַעֲקֵעַ עַל יְדֵי הַהַחְשָׁכָה שֶׁל אוֹר הַקֹּדֶשׁ.

וּמִמֵּילָא תִּוָּלֵד בְּקִרְבֵּנוּ הַיְדִיעָה הַחַיָּה, אֵיךְ שֶׁהָאֱמֶת וְהַצֹּרֶךְ הֵמָּה בֶּאֱמֶת מְאֻחָדִים בִּיסוֹדָם. וְהַתַּעֲנוּג הָאֱלֹהִי שֶׁל הִתְגַּלּוּת אוֹר הָאֱמֶת בִּבְהִיקוּתוֹ, עִם עָצְמַת הָאֱמֶת בִּיסוֹד בִּטְחוֹן עֻזּוֹ, הוּא בֶּאֱמֶת עִנְיָן אֶחָד, וּמֻשָּׂג אֶחָד, הַמִּצְטַיֵּר לַעֲרָכִים רַבִּים וְשׁוֹנִים רַק עַל פִּי הַהַרְצָאָה הַדִּבּוּרִית, אוֹדוֹת הַגְּוָנִים הַמְרֻבִּים הָאֲצוּרִים בִּיסוֹד הָאֱמֶת, שֶׁמְּמַלְאִים אֶת כָּל הָעוֹלָמִים כֻּלָּם חֹסֶן וְתִפְאֶרֶת נְצָחִים.

*מקור ושינויי נוסח לעומת כתי"ק*

מקור: שמונה קבצים ח, רא

**מענין אמתיות התוכן של הקודש.** בש"ק: "מענין האמתיות של התוכן של הקודש" (הרד"כ כת"י). **מיסדת.** בש"ק: מיסד".

יֵשׁוּת הַקֹּדֶשׁ

טו

בְּקַטְנוּת הַדַּעַת מֻנָּח אֶרֶס פְּנִימִי, שֶׁנִּדְמֶה עַל יָדוֹ, שֶׁכָּל הַנְתָּקָה מִן הַחֹל אֶל הַקֹּדֶשׁ הִיא דְּחִיָּה מִיֵּשׁוּת אֶל אַפְסִיּוּת. וְאַף עַל פִּי שֶׁהַהוֹדָאָה הַחִיצוֹנָה מְנַגֶּדֶת לְזֶה מִצַּד קַבָּלַת הָאֱמוּנָה, שֶׁמְּסַעֶדֶת אֶת כָּל כּוֹשֵׁל, גַּם הַנִּשְׁפָּל בְּקַטְנוּת, בְּכָל זֹאת בְּעַצְמִיּוּתָהּ שֶׁל הַהַכָּרָה חָסֵר זֶה הַיְסוֹד הַמֵּאִיר, הַמַּזְהִיר אֶת נִשְׁמַת הָאָדָם בְּתוֹכִיּוּתָהּ, שֶׁעַל יָדוֹ הַנְּשָׁמָה טְבוּעָה כֻּלָּהּ בְּהַכָּרָתָהּ הָעֶלְיוֹנָה, שֶׁכָּל הַנְתָּקָה מִן הַחֹל אֶל הַקֹּדֶשׁ הִיא בְּרִיחָה מֵחֻרְבָּן וְאַפְסִיּוּת אֶל הַיִּשּׁוּב הַמִּלּוּי וְהַיֵּשׁוּת הַכַּבִּירָה וְהָאֵיתָנָה, אֶל חַיֵּי הַחַיִּים בְּעֹצֶם מְקוֹרִיּוּתָם, וְהַזְרָמַת שִׁפְעָתָם הַהוֹמִיָּה, מְלֵאַת הַמְּנוּחָה וְהָעֹז.

מִתּוֹךְ הַכָּרַת הַגֹּדֶל הַזֶּה בְּהוֹד תֵּאוּרָיו הַנִּצְחִיִּים שֶׁאֵינָם פּוֹסְקִים, מִתְגַּדֶּלֶת הַתְּפִלָּה בִּתְכוּנָתָהּ, וּמוֹצְאָה הִיא אֶת מַטְּרָתָהּ בְּבִטּוּיָהּ, וְגִלּוּי חַיֶּיהָ. הִתְמַלְּאוּת הַמַּאֲוַיִּים נַעֲשָׂה לָהּ דָּבָר נִטְפָּל. כְּמוֹ חֵלֶב וָדֶשֶׁן תִּשְׂבַּע נַפְשִׁי וְשִׂפְתֵי רְנָנוֹת יְהַלֶּל פִּי.

נְקֻדַּת הַיֵּשׁוּת, הָעוֹלָמִית הַכְּלָלִית, וּנְקֻדַּת הַיֵּשׁ הַנִּשְׁמָתִית שֶׁל הָאָדָם הָעוֹלָמִי, אַחַת הִיא. הַהֶבְדֵּל שֶׁבֵּין הַכָּרַת הָעוֹלָם בְּתוֹר חִזָּיוֹן רֵיק, צִלְלֵי צְבָעִים וּצְלִילֵי קוֹלוֹת מַתְעִים, וּבֵין הַכָּרָתוֹ בְּעֹמֶק הַמִּלּוּי וְהַיֵּשׁוּת הַהֲוָיָתִית, תָּלוּי בְּגֹדֶל הָעֲלִיָּה הָעַצְמוּתִית שֶׁל הַנְּשָׁמָה, שֶׁהִיא בַּעֲלִיָּתָהּ עוֹלָה וְכָל הָעוֹלָמִים עוֹלִים עִמָּהּ, מֵעֹמֶק הַתֹּהוּ וְהָאַפְסִיּוּת לְרוּם הַבִּנְיָן וְהַיֵּשׁוּת הַמֻּחְלָטָה.

אוֹר הַדַּעַת, הַפּוֹעֵל, הַיּוֹצֵר וְהַמְחַיֶּה, כְּשֶׁהוּא נִשְׁאָב בַּמַּהוּת, כְּבָר יֵשׁ לוֹ עֶמְדָּה עַצְמוּתִית. הַיְצִירָה אֵינָהּ חֶזְיוֹן שָׁוְא, כִּי אִם פְּעֻלָּה וּמְצִיאוּת מֻחְלָטָה. חֲזוֹן הָעוֹלָם בְּתוֹר פְּעֻלָּה יְצִירָתִית, שֶׁהָאָדָם אָחוּז בּוֹ כֻּלּוֹ, הֲרֵי הוּא נוֹתֵן לוֹ אֶת עֶרְכֵי הַגֹּדֶל וְהַשִּׂגּוּב כֻּלָּם, לוֹ וְלָעוֹלָמִים כֻּלָּם.

וּכְשֶׁנַּעֲמִיק בַּדָּבָר, נִמְצָא, שֶׁכָּל מַשְׂאַת נֶפֶשׁ חִיצוֹנָה, כָּל חַכְמֵי הַגּוֹיִם וְכָל מַלְכוּתָם, כָּל מַה שֶּׁהוּא עוֹמֵד בְּהַכָּרָתוֹ וְעֹמֶק חֶשְׁקַת עַצְמִיּוּתוֹ מִחוּץ לְהַהַסְפָּגָה שֶׁל הָעֹצֶם, הָאוֹר הַמָּלֵא כָּל, הַמְרוֹמָם מִכָּל, מְקוֹר אוֹר עֶלְיוֹן, אֲשֶׁר תַּחְתִּית הַדְרָגָתוֹ הִיא הַהַבְטָאָה שֶׁל אוֹר אֵין סוֹף, הוּא הַכֹּל בֶּאֱמֶת חֲזוֹן שָׁוְא, וּמִקְסַם כָּזָב, שֶׁאֵין פְּדוּת לָאָדָם מִמֶּנּוּ כִּי אִם בְּרִיחָה מֻחְלֶטֶת מִכָּל מַשָּׂא שֶׁל יֵשׁוּת כּוֹזֵבָה, כְּדֵי לָבוֹא לְהַמְּנוּחָה הַנִּכְסֶפֶת שֶׁל הָאַפְסִיּוּת הָאֲמִתִּית. וְהַמָּנוֹס אֶל הַיֵּשׁוּת הָאֲמִתִּית, אֶל הַחַיִּים בִּמְנוּחַת הָאֱמֶת שֶׁלָּהֶם, אֵינוֹ כִּי אִם בְּעֹמֶק עֶלְיוֹנוּת זוֹ, שֶׁאֱמוּנַת יִשְׂרָאֵל, רוּחוֹ, נִשְׁמָתוֹ, שְׁאִיפָתוֹ, מַדָּעוֹ, וְכָל תִּקְוָתוֹ, וְכָל תִּקְוַת עוֹלָמִים בּוֹ נְתוּנָה. כָּל הַגּוֹיִם כְּאַיִן נֶגְדּוֹ, מֵאֶפֶס וָתֹהוּ נֶחְשְׁבוּ לוֹ. וְאַךְ בָּךְ אֵל וְאֵין עוֹד. וְאֵין מִבַּלְעָדַי מוֹשִׁיעַ. וְאָשִׂם דְּבָרַי בְּפִיךָ וּבְצֵל יָדִי כִּסִּיתִיךָ, לִנְטֹעַ שָׁמַיִם וְלִיסֹד אָרֶץ, וְלֵאמֹר לְצִיּוֹן עַמִּי אָתָּה. לְהַנְחִיל אֹהֲבַי יֵשׁ וְאֹצְרֹתֵיהֶם אֲמַלֵּא.

*מקור ושינויי נוסח לעומת כתי"ק*

מקור: שמונה קבצים ד, קכב. שם, קכא.

**חיי החיים**. בש"ק: "חיי חיי החיים" (הרד"כ כת"י). **נעשה לה.** בש"ק: "נעשים לה". **להנחיל אוהבי יש וכו'.** בש"ק הובא קודם, לפני הפסוק "ואשים דברי" וכו'.

*הערות*

**כמו חלב ודשן תשבע נפשי וכו'.** תהלים סג, ו. **כל הגוים כאין נגדו וכו'.** ישעיהו מ, יז. **ואך בך אל ואין עוד.** ישעיהו מה, יד. **ואשים דברי בפיך וכו'.** ישעיהו נא, טז. **להנחיל אוהבי יש וכו'.** משלי ח, כא.

בִּנְיַן הַקֹּדֶשׁ

טז

מַהוּ הַדָּבָר הַנּוֹטֵל אֶת טַעַם הַחַיִּים מֵהַהִגָּיוֹן הָעֶלְיוֹן, מַהוּ הָעִנְיָן הַמַּרְעִיל אֶת הַנְּפָשׁוֹת, שֶׁלֹּא יָחוּשׁוּ אֶת נֹעַם הַקֹּדֶשׁ, אֶת אוֹר ד', וְלֹא יְבַסְּסוּ אֶת כָּל מַעֲשֵׂיהֶם וּשְׁאִיפוֹת חַיֵּיהֶם עַל פִּיו, רַק אוֹתוֹ הַדִּמְיוֹן הַמַּתְעֶה, הַמַּרְאֶה אֶת הוֹד הָאֲצִילוּת בְּצוּרָה שׁוֹמֵמָה, וְאֶת כָּל הַמְּהוּמָה שֶׁבַּחַיִּים בְּצוּרָה מְיֻשֶּׁבֶת וּבְנוּיָה, מַה שֶּׁהוּא הַשֶּׁקֶר הַיּוֹתֵר מְסֹאָב שֶׁבָּעוֹלָם.

אָכֵן זֹאת הִיא עֲבוֹדָתָם הַקְּדוֹשָׁה שֶׁל אַנְשֵׁי לֵב, לַחְשֹׂף תָּמִיד בְּלֹא הֶרֶף אֶת הַמַּעֲיָן הָרוּחָנִי, לָחוּשׁ בַּלֵּב פְּנִימָה וּלְגַלּוֹת לַאֲחֵרִים אֶת הַהוֹד וְאֶת הֶהָדָר, אֶת הָעֹז וְאֶת הַהֲוָיָה הָאֵיתָנָה וְהַמְבֻנָּה שֶׁל הַחַיִּים הָאֲצִילִיִּים, אֲשֶׁר מְקוֹר חַיֵּיהֶם הוּא אוֹר הַקֹּדֶשׁ, הַמִּתְרַפֵּק עַל הָאַהֲבָה הָעֶלְיוֹנָה, אַהֲבַת ד', בְּזִיו טָהֳרָתָהּ וְעָצְמַת אוֹרָהּ. מִתּוֹךְ הַכָּרָה זוֹ נְגוֹהוֹת יֵצְאוּ, וְהַחַיִּים יִטָּהֲרוּ, וְהָאֻמָּה בִּכְלָלָהּ תַּכִּיר אֶת מַטְּרָתָהּ, אֶת רַז מִלְחֲמוֹתֶיהָ בְּכָל יְמֵי הַתּוֹלָדָה הָאֲרֻכָּה וְהַמְסֻבָּכָה שֶׁלָּהּ.

אָז תַּכִּיר וְתֵדַע, כִּי עַל קַו הַנְּבוּאָה, עַל מִשְׁקַל רוּחַ הַקֹּדֶשׁ, וְעַל בְּסִיס הַחַיִּים שֶׁל תּוֹרַת אֵל חַי, בְּכָל דְּרָכֶיהָ וּמַעֲשֶׂיהָ, בְּכָל חַיֵּי הַיָּחִיד וְהַצִּבּוּר שֶׁלָּהּ, בְּכָל הַשְׁקָפוֹת עוֹלָם שֶׁלָּהּ, אַךְ בָּהֶם תִּמְצָא אָשְׁרָהּ, וְעַל יָדָם תַּעֲמִיד אֶת יְסוֹדוֹת תְּחִיָּתָהּ, וְכוֹנְנִיּוּת מוֹסְדֵי שׁוּבָהּ אֶל אַרְצָהּ וְאֶל תִּקּוּן לְאֻמִּיּוּתָהּ.

*מקור ושינויי נוסח לעומת כתי"ק*

מקור: שמונה קבצים ד, קלג

ליד המילים **אך בהם תמצא אשרה** כתב הרב הנזיר על הגליון בצד "אשר". בש"ק נדפס כמו לפנינו באוה"ק. מה כוונתו? הרב צמח הבין הוספת מילה "אשר אך בהם תמצא אשרה". לענ"ד הכוונה פשוט "אך בהם תמצא אשר". בכל אופן, כאמור, בש"ק נדפס כלפנינו. יש להחליט.

עוֹלַם הַקֹּדֶשׁ וְהַחֹל

יז

יֵשׁ עוֹלָם שֶׁל חֹל, וְעוֹלָם שֶׁל קֹדֶשׁ, עוֹלָמִים שֶׁל חֹל וְעוֹלָמִים שֶׁל קֹדֶשׁ, הָעוֹלָמִים סוֹתְרִים זֶה אֶת זֶה. כַּמּוּבָן הַסְּתִירָה הִיא סוּבְּיֶקְטִיבִית. הָאָדָם בְּהַשָּׂגָתוֹ הַמְצֻמְצֶמֶת אֵינוֹ יָכוֹל לְפַשֵּׁר בֵּין הַקֹּדֶשׁ וּבֵין הַחֹל, וְאֵינוֹ יָכוֹל לְהַשְׁווֹת אֶת סְתִירוֹתֵיהֶן, וְהֵן אָמְנָם מְיֻשָּׁבוֹת בְּרוּם עוֹלָם, בִּמְכוֹן קֹדֶשׁ הַקֳּדָשִׁים.

*מקור ושינויי נוסח לעומת כתי"ק*

מקור: שמונה קבצים ח, עג

**סתירותיהן.** בש"ק: "סתירותיהם".

*הערות הרצי"ה והרב הנזיר*

הֲרָמַת הַחֹל לַקֹּדֶשׁ

יח

כְּשֶׁיּוֹצְאִים מֵעוֹלָם הַקֹּדֶשׁ אֶל הַחֹל, אוֹ לְהֵפֶךְ, בְּלֹא הַדְרָגָה, מִתְאָרֵעַ לַנְּשָׁמָה מַה שֶּׁמִּתְאָרֵעַ לַגּוּף וְחוּשָׁיו כְּשֶׁהֵם יוֹצְאִים מִן הַהִפּוּךְ אֶל הַהִפּוּךְ, מֵאֲפֵלָה לְאוֹרָה, מֵחַמָּה לְצִנָּה, צַעַר וְלִפְעָמִים גַּם נֶזֶק.

שְׁתֵּי הֲגָנוֹת יֶשְׁנָן נֶגֶד הֶזֵּק זֶה, אוֹ לְסַדֵּר אֶת הַיְצִיאָה בְּהַדְרָגָה מִקֹּדֶשׁ עֶלְיוֹן לְקֹדֶשׁ תַּחְתּוֹן מִמֶּנּוּ, וְכֵן הָלְאָה, עַד שֶׁבָּאִים אֶל הַתֹּכֶן שֶׁל חֹל, זֹאת הִיא מִדַּת כָּל אָדָם. אֲבָל עוֹד מַדְרֵגָה יוֹתֵר עֶלְיוֹנָה נִמְצֵאת, וְהִיא הֲרָמַת כָּל הַחֹל כֻּלּוֹ אֶל הַקֹּדֶשׁ.

זֹאת הִיא מִדַּת הַמְעֻלִּים שֶׁבַּצַּדִּיקִים, וְהַמִּדָּה הַצְּפוּיָה לָעוֹלָם בַּעֲתִידוֹ הַנִּשְׂגָּב, בַּיּוֹם הַהוּא יִהְיֶה עַל מְצִלּוֹת הַסּוּס קֹדֶשׁ לַד'.

*מקור ושינויי נוסח לעומת כתי"ק*

מקור: שמונה קבצים ד, לט

*הערות הרצי"ה והרב הנזיר*

**ביום ההוא יהיה וכו'.** פסחים נ, א, על הכתוב זכריה יד, כ. עיין ספר 'אילימה' מעיין ב תמר ב פרק ז (הרד"כ).

הִתְעַלּוּת הַכֹּל לַקֹּדֶשׁ

יט

הַהֶבְדֵּלִים הֵם בִּכְלַל הַיְצִירָה. הַהֶבְדֵּל בֵּין קֹדֶשׁ לְחֹל, עֻבְדּוֹת הֵן, טִשְׁטוּשׁ צוּרָתָם הוּא חֻרְבָּן. הַהִתְעַמְּקוּת בַּהֲבָנָה וְהַרְגָּשָׁה בְּעִנְיַן הֶבְדֵּל זֶה הוּא מָקוֹר לִפְרִי רוּחַ מְרֻבֶּה. אָמְנָם אַחֲרֵי כָּל אֵלֶּה מַשִּׂיגִים בְּדֵעָה בְּרוּרָה, שֶׁכָּל אֵלֶּה הֵם דְּבָרִים עוֹבְרִים, וְהַהִתְעַלּוּת שֶׁל הַכֹּל לַקֹּדֶשׁ, וְלָאַחְוָה, לַהַשְׁוָיָה וְלָעֲדִינוּת, הוּא הָרַעֲיוֹן הַנִּצְחִי, הַחַי תָּמִיד בְּכָל רוּחַ נְדִיבָה, וְהַזְּהִירוּת שֶׁל הַהַבְדָּלוֹת הִנָּם דְּבָרִים שׁוֹטְפִים וְעוֹבְרִים, נוֹבְעִים מֵחַיֵּי שָׁעָה.

הָרַעֲיוֹן הַכְּלָלִי שֶׁל הַהַשְׁוָיָה, שֶׁהוּא יְסוֹד טוֹבַת הַלֵּב וְאַהֲבַת הַבְּרִיּוֹת הַזַּכָּה הוֹלֵךְ הוּא בְּמַעַרְכֵי הָרָזִים בְּהַעֲלָאַת הַנִּיצוֹצוֹת, הַמְפֻזָּרוֹת בְּכָל עִמְקֵי הַקְּלִפּוֹת, וּבָרַעֲיוֹן הַגָּדוֹל שֶׁל הִתְהַפְּכוּת הַכֹּל לִקְדֻשָּׁה גְּמוּרָה וּמֻחְלֶטֶת, עַל יְדֵי עֲבוֹדָה הַדְרָגִית שֶׁאֵינָהּ פּוֹסֶקֶת, שֶׁל חֶסֶד, שָׁלוֹם, מִשְׁפָּט, אֱמֶת וְרַחֲמִים.

*מקור ושינויי נוסח לעומת כתי"ק*

מקור: שמונה קבצים א, תרפו

**ההבדל בין קודש לחול.** בש"ק נוסף כאן: "בין ישראל לעמים" (הרד"כ כת"י).

*הערות הרצי"ה והרב הנזיר*

**עובדות הן**. צ"ל עובדה היא (הרצי"ה). **ההבדל בין קודש לחול, אמנם התעלות הכל לקודש, הוא הרעיון הנצחי.** עיין ספר 'אילימה' שם, שהחול מתקדש ונעשה קודש. סוד הפרכת המבדילה בין הקודש וקודש הקדשים (הרד"כ).

בִּנְיַן הַחוֹל לַקֹּדֶשׁ

כ

אִי אֶפְשָׁר לוֹמַר כְּלָל שֶׁתִּהְיֶה עֵין הַנְּשָׁמָה צָרָה בְּהַגּוּף, אַף עַל פִּי שֶׁהָעִנְיָנִים שֶׁהֵם שׁוֹאֲפִים אֲלֵיהֶם וּפוֹעֲלִים בָּהֶם וּבוֹנִים אוֹתָם נִרְאִים כִּרְחוֹקִים זֶה מִזֶּה. וְכֵן אִי אֶפְשָׁר שֶׁנִּשְׁמַת הַנְּשָׁמָה, הָרוּחַ הָאֲצִילִי הָעֶלְיוֹן שֶׁהוּא מְחַיֶּה אֶת הַנְּשָׁמָה, תִּהְיֶה עֵינוֹ צָרָה בְּהַנְּשָׁמָה, אַף עַל פִּי שֶׁהִיא מֻגְבָּלָה וִירוּדָה לְגַבֶּיהָ, כְּמוֹ שֶׁהַגּוּף מֻגְבָּל הוּא וְיָרוּד כְּלַפֵּי הַנְּשָׁמָה. וְכֵן הוּא הַדִּין בְּכָל הַהֹוֶה וּבְכָל הַהַנְהָגָה, הַכְּלָלִית וְהַפְּרָטִית, הָאִישִׁית וְהַצִּבּוּרִית, זֶהוּ דֶּרֶךְ הַחַיִּים.

כְּשֶׁרוֹאִים אָנוּ אֲנָשִׁים מִתְגַּבְּרִים לֶאֱחֹז מְגַמּוֹת גּוּפָנִיּוֹת, אוֹ חִלּוֹנִיּוֹת, וְהֵם עֲסוּקִים בְּבִנְיַן הָאֻמָּה, וְהַתֵּבֵל, וְאָנוּ מַרְגִּישִׁים, שֶׁיְּסוֹד הַחַיִּים וּמְקוֹר הַהַצְלָחָה נָתוּן הוּא בְּתוֹךְ הַתַּפְקִידִים הָעֶלְיוֹנִים, לֹא בַּבִּנְיָן הַחָמְרִי, כִּי אִם בְּהָרוּחָנִי, וְלֹא בְּהָרוּחָנִי הַחִלּוֹנִי, כִּי אִם בִּצְדָדָיו הָעֶלְיוֹנִים הַמְקֻדָּשִׁים, קֹדֶשׁ הַקֳּדָשִׁים, אַל יֵרַע לִבֵּנוּ בְּכָל הַמִּפְעָלִים הַלָּלוּ. אַל נַעֲלִים עַיִן מֵהַצֹּרֶךְ הַגָּדוֹל לְהִתְבַּסְּסוּתָהּ שֶׁל נִשְׁמַת הַנְּשָׁמָה, אֶל הַנְּשָׁמָה וְאֶל הַגּוּף, וְאֶל הִסְתַּדְּרוּתָם הַטּוֹבָה, כְּלוֹמַר הַצֹּרֶךְ שֶׁל הַקְּדֻשָּׁה הָעֶלְיוֹנָה, הָאִידֵאָלִית, הָאֲצִילִית הָאֱלֹהִית, אֶל הַבְּסִיסִים שֶׁל הָרוּחָנִיּוּת הַחִלּוֹנִית, וְזוֹ הָאַחֲרוֹנָה אֶל הַגּוּפָנִיּוּת וְכָל פִּנּוֹתֶיהָ, וּבְהִתְאַחֲדוּת הַכֹּחוֹת כֻּלָּם יִהְיֶה הַבִּנְיָן שָׁלֵם.

*מקור ושינויי נוסח לעומת כתי"ק*

מקור: שמונה קבצים ח, קלז

**החילוני** בש"ק: "החולוני". **החילונית.** בש"ק: "החולונית".

*הערות הרצי"ה והרב הנזיר*

להתבוססותה - צ"ל: וכן. כלומר - צ"ל: וכן (הרצי"ה).

קְדֻשָּׁה מַחֲרֶבֶת וּבוֹנָה

כא

יֵשׁ קְדֻשָּׁה בּוֹנָה, וְיֵשׁ קְדֻשָּׁה מַחֲרֶבֶת, הַקְּדֻשָּׁה הַבּוֹנָה טוּבָהּ גָּלוּי, וְהַמַּחֲרֶבֶת טוּבָהּ גָּנוּז, מִפְּנֵי שֶׁהִיא מַחֲרֶבֶת כְּדֵי לִבְנוֹת מַה שֶּׁהוּא יוֹתֵר נַעֲלֶה מִמַּה שֶּׁכְּבָר בָּנוּי.

הַמַּשִּׂיג אֶת סוֹד הַקְּדֻשָּׁה הַמַּחֲרֶבֶת יָכוֹל הוּא לְתַקֵּן כַּמָּה נְשָׁמוֹת, וּלְפִי גֹּדֶל הַשָּׂגָתוֹ כָּךְ גָּדוֹל הוּא כֹּחַ תִּקּוּנוֹ. מֵהַקְּדֻשָּׁה הַמַּחֲרֶבֶת יוֹצְאִים הַלּוֹחֲמִים הַגְּדוֹלִים, הַמְבִיאִים אֶת הַבְּרָכָה לָעוֹלָם, מַעֲלַת מֹשֶׁה בַּעַל הַיָּד הַחֲזָקָה, שֶׁשִּׁבֵּר אֶת הַלּוּחוֹת.

מִי שֶׁאֵין נַפְשׁוֹ מְשׁוֹטֶטֶת בַּמֶּרְחָבִים, מִי שֶׁאֵינוֹ דּוֹרֵשׁ אֶת אוֹר הָאֱמֶת וְהַטּוֹב בְּכָל לְבָבוֹ, אֵינֶנּוּ סוֹבֵל הֲרִיסוֹת רוּחָנִיּוֹת, אֲבָל אֵין לוֹ גַּם כֵּן בִּנְיָנִים עַצְמִיִּים. הוּא חוֹסֶה בְּצִלָּם שֶׁל הַבִּנְיָנִים הַטִּבְעִיִּים, כְּמוֹ הַשְׁפַנִּים שֶׁהַסְּלָעִים הֵם מַחְסֶה לָהֶם. אֲבָל הָאָדָם, מִי שֶׁנִּשְׁמַת אָדָם בְּקִרְבּוֹ, נִשְׁמָתוֹ לֹא תּוּכַל לַחֲסוֹת כִּי אִם בְּבִנְיָנִים שֶׁהוּא בּוֹנֶה בַּעֲמָלוֹ הָרוּחָנִי, שֶׁאֵינֶנּוּ פּוֹסֵק תָּמִיד מֵעֲבוֹדָתוֹ הַזְּרִיזָה.

לִפְעָמִים הָרַעֲיוֹן עוֹלֶה לְמַעְלָה, מִתַּאֲוָתוֹ בְּעִנְיָנִים רַבֵּי הַכְּלָלוּת וְהַטֹּהַר, אָז מִתְחַלְּשִׁים בְּיוֹתֵר הָעִנְיָנִים הַשְּׁפֵלִים, הַיּוֹתֵר פְּרָטִיִּים, הָאֲחוּזִים בְּמִסְעֲדֵי הַדִּמְיוֹן, וְהַמִּשְׁפָּטִים הָרְגִילִים, וְכָל חֶלְקֵי הַטּוֹב וְהַקֹּדֶשׁ, שֶׁהָיוּ אֲחוּזִים בָּהֶם, מִתְרוֹפְפִים, וְהָאָדָם נִשְׁאָר מִשְׁתּוֹמֵם, עַד שֶׁיֻּבְרַק לוֹ אוֹר יוֹתֵר בָּהִיר, שֶׁיִּבְנֶה אֶת הֲרִיסָתוֹ הָרוּחָנִית, בִּנְיָן יוֹתֵר נַעֲלֶה, וְיִקַּח גַּם כֵּן אֶת כָּל מַעֲמַקֵּי הַטּוֹב וְהַקֹּדֶשׁ, שֶׁהָיוּ נְתוּנִים בְּתוֹךְ אוֹתָם הָעִנְיָנִים הַשְּׁפֵלִים וְהַשִּׁטְחִיִּים, וְיִבְנֶה מֵהֶם עוֹלָם חָדָשׁ, עוֹלָם מָלֵא אוֹר גָּדוֹל.

*מקור ושינויי נוסח לעומת כתי"ק*

מקור: שמונה קבצים א, תקנג. שם, קפד. שם, קפג.

**מי שנשמת אדם בקרבו.** בש"ק: "מי שנשמת אדם באמת בקרבו". **מתאותו.** בש"ק: "מתאחז".

מַעַרְכוֹת הַקֹּדֶשׁ וְהַחֹמֶר

כב

בִּנְטִיּוֹת הַקֹּדֶשׁ שֶׁבָּעוֹלָם, אָנוּ מוֹצְאִים אֶת תְּכוּנַת הַנְּטִיָּה הַמֻּטְבָּעָה בְּטֶבַע הַנֶּפֶשׁ, גַּם בִּצְדָדֶיהָ הַחָמְרִיִּים וְהַשְּׁפֵלִים, אֶלָּא שֶׁעַל גַּבֵּיהֶם מִתְגַּלֶּה אוֹר הַנְּטִיָּה הַיּוֹתֵר עֶלְיוֹנָה וַאֲצִילִית. וְכָכָה הוֹלְכִים הֵם הַמִּצְעָדִים, וְגָבֹהַּ מֵעַל גָּבֹהַּ שֹׁמֵר וּגְבֹהִים עֲלֵיהֶם, עַד כְּדֵי הַיִּפְעָה הָאֱלֹהִית, בְּאוֹר פְּנֵי מֶלֶךְ חַיִּים, דִּבְרֵי אֱלֹהִים חַיִּים, אֲשֶׁר לְתוֹרַת חַיִּים, הַנְּטוּעָה בְּעַם הַקֹּדֶשׁ, הָעוֹמֵד לְהִתְהַלֵּךְ לִפְנֵי ד' בְּאַרְצוֹת הַחַיִּים. אָז בַּהֶקְשֵׁר הַנּוֹרְמָלִי שֶׁל הַמַּדְרֵגוֹת, הַתְּכוּנָה הַשְּׁפָלָה הַטִּבְעִית, הַמֻּטְבַּעַת בַּטֶּבַע הַחָמְרָנִי שֶׁל הָאָדָם, אוֹבֶדֶת הִיא אֶת תְּכוּנָתָהּ, וְהִיא בְּטֵלָה בְּרֹב הָאוֹר הָעֶלְיוֹן שֶׁלְּמַעְלָה מִמֶּנָּה, כְּמִדַּת שְׁרָגָא בְּטִהֲרָא, וּכְנֵר לִפְנֵי אֲבוּקָה, וּכְטִפָּה בַּיָּם הַגָּדוֹל. אָמְנָם מְסַיַּעַת הִיא אוֹתָהּ הַנְּקֻדָּה הַשְּׁפָלָה, הַמֻּטְבַּעַת בַּנֶּפֶשׁ הַתַּחְתּוֹנָה, לְעַזֵּז אֶת עָצְמַת הַקֹּדֶשׁ, בְּרִדְתּוֹ אֶל מַעַרְכוֹת הַחֹמֶר וְחוּשָׁיו, וּפוֹעֶלֶת הִיא בָּזֶה אֶת פְּעֻלָּתָהּ גַּם עַל כָּל אֲצִילוּת הַיִּפְעָה, שֶׁהַמִּדּוֹת הָעֶלְיוֹנוֹת יוֹשְׁבוֹת עָלֶיהָ, כְּחַמְרָא דְּיָתֵיב עַל דֻּרְדְּיָא, הַמּוֹעִילָה לְקִיּוּמוֹ וְאִמּוּצוֹ.

בִּתְכוּנַת הַחַיִּים אֲשֶׁר לְאֻמּוֹת הָעוֹלָם מְקַשְׁקֶשֶׁת הִיא הַנְּקֻדָּה הַטִּבְעִית הַזֹּאת גַּם כֵּן. אֶת צוּרָתָהּ הַיּוֹתֵר מְהֻלֶּמֶת לְנַחֲלַת גּוֹיִים מָצְאָה עַל יְדֵי הַמִּינוּת, שֶׁיָּצְאָה מֵהָלְאָה לִגְבוּל יִשְׂרָאֵל, לִהְיוֹת לְכֹחַ אֱמוּנִי בְּעַמִּים רַבִּים. אֲבָל כָּאן נִפְרְשָׁה הַדֻּרְדְּיָא מִכָּל יֵין הַלְּבָנוֹן, וְהַנְּקֻדָּה הַחָמְרָנִית בְּתָקְפָּהּ הַיָּרוּד וְהַמְגֻשָּׁם מוֹצְאָה אֶת בִּטּוּיָהּ בְּהַתְאָמָה לְתֹכֶן שֶׁל אֱלִילִיּוּת מְנֻסָּחָה שֶׁלִּפְעָמִים נִתְמַהּ עַל הַחֵפֶץ שֶׁל הָרֵיחַ הֶחָרִיף אֲשֶׁר לְבַקָּשַׁת הַקֹּדֶשׁ שֶׁנּוֹלָד מִמֶּנָּה, אֲבָל מִיָּד נַרְגִּישׁ רֵיחַ שֶׁל בָּשָׂר, וְהַבָּשָׂר הוֹלֵךְ הוּא וּמַעֲבִיר אֶת צוּרָתוֹ, וּבְשַׂר קֹדֶשׁ יַעַבְרוּ מֵעָלָיִךְ, עַד שֶׁמִּתְהַוֶּה לִבְשַׂר חֲמוֹרִים הַשָּׁוֶה אָמְנָם בְּמִשְׁקָלוֹ לִבְשַׂר אָדָם. וְהַמִּשְׁקָל הַזֶּה, הַתְּכוּנָה הַהַשְׁוָיִית הַמִּקְרִית, לִכְאוֹרָה הִיא הַגּוֹרֶמֶת שֶׁעִקְבְתָא דִמְשִׁיחָא מִתְגַּלָּה גַּם כֵּן עַל רְכִיבָתוֹ שֶׁל חֲמוֹר זֶה, שֶׁבֶּאֱמֶת אֵינֶנּוּ חֲמוֹרוֹ שֶׁל מָשִׁיחַ עֲדַיִן, שֶׁהוּא עָתִיד לָבוֹא בִּמְהֵרָה בְּיָמֵינוּ בְּקָרוֹב, כִּי אִם טֻלָּא דְּכוּפְתָּא דַּחֲמָרֵיהּ.

וְהַצְּלָלִים הַלָּלוּ הוֹלְכִים הֵם וְנָסִים, לְפִי תֹּקֶף הֶאָרַת הַשֶּׁמֶשׁ, שִׁמְשׁוֹ שֶׁל יַעֲקֹב, אֲשֶׁר זָרְחָה בַּעֲבוּרוֹ, לְרַפּאוֹת אֶת צַלְעָתוֹ, שֶׁפָּגַע בָּהּ שָׂרוֹ שֶׁל עֵשָׂו, כְּשֶׁנִּדְמָה לוֹ כְּתַלְמִיד חָכָם מֵעֵבֶר מִזֶּה, וּכְלִסְטִים מֵעֵבֶר מִזֶּה, וְיַעֲקֹב אֲשֶׁר הָאֱמֶת הִיא מְנָת חֶבְלוֹ, קָרָא שֵׁם הַמָּקוֹם פְּנִיאֵל, כִּי רָאִיתִי אֱלֹהִים פָּנִים אֶל פָּנִים וַתִּנָּצֵל נַפְשִׁי. כִּי פּוֹדֶה ד' נֶפֶשׁ עֲבָדָיו, שֶׁהִיא מוּאָרָה תָּמִיד בְּאוֹר חַיֵּי רוּחַ ד', הַמּוֹפַעַת בִּמְלֹא יִפְעַת נִשְׁמַת צוּר כָּל הָעוֹלָמִים, אֵל אֱלֹהֵי יִשְׂרָאֵל, הַנִּגְלֶה בְּחָזוֹן אֲצִילִי, כְּמַעֲשֵׂה לִבְנַת הַסַּפִּיר וּכְעֶצֶם הַשָּׁמַיִם לָטֹהַר.

*מקור ושינויי נוסח לעומת כתי"ק*

מקור: שמונה קבצים ח, רנד

**ויעקב אשר האמת היא מנת חבלו, קרא שם וכו'.** בש"ק: "יעקב אשר האמת מתת חבלו, יקרא שם".

*הערות הרצי"ה והרב הנזיר*

**גבוה מעל גבוה וכו'.** קהלת ה, ז. **להתהלך לפני ד' וכו'.** ע' תהלים קטז, ט. **בארצות החיים.** עיין יומא עא, א (הרצי"ה). **התכונה החמרית השפלה, המדות העליונות יושבות עליה, כחמרא דיתיב על דורדיא. באוה"ע נפרדה הדורדיה מיין הלבנון.** מגילה יב, ב. אדרא רבה קכח, ב. ב'עץ חיים' שער יג פרק ו. זהר חדש שיר השירים [דף ז, ב], וע"ד זמין למעבד לון משתה שמרים (הרד"כ). **ובשר קודש יעברו מעליך.** ירמיהו יא, טו. **והבשר מתהוה לבשר חמורים, השוה במשקלו לבשר אדם.** ערכין יט, ב. תוספתא שם [ג, ד], זכר לדבר "בשר חמורים בשרם" [יחזקאל כג, כ] (הרד"כ). **עקבתא דמשיחא מתגלה על רכיבת חמור זה, שבאמת איננו חמורו של משיח, כי אם טולא דכופתא דחמריה.** סנהדרין צח, ב. ע' זהר חלק ג רז, א. 'לבנת הספיר' פרשת ויגש [דף ע, א], עה"כ "עשרה חמורים". "עני ורוכב על חמור" [זכריה ט, ט] (הרד"כ). **והצללים הולכים ונסים, לפי תוקף הארת שמשו של יעקב, שפגע בו שרו של עשו, כשנדמה לו כתלמיד חכם, וכליסטים.** עיין חולין צא, א, בראשית רבה פרשה עז, ג, שיר השירים רבה פרשה ג, ג (הרד"כ). **יעקב אשר האמת היא מנת חבלו.** מיכה ז, כ. **קרא שם המקום פניאל וכו'.** בראשית לב, לא. **פודה ד' נפש עבדיו.** תהלים לד, כג. **אל אלהי ישראל.** בראשית לג, כ. **כמעשה לבנת הספיר וכו'.** שמות כד, י.

מִלְחֶמֶת הַקֹּדֶשׁ וְהַטֶּבַע

כג

רַז הַתְּנוּעוֹת הָעַכְשָׁוִיּוֹת מִתְבָּרֵר בָּזֶה, שֶׁהַקֹּדֶשׁ עַצְמוֹ, אוֹר הָעוֹלָם, הָעוֹמֵד לְמַעְלָה מֵהַטֶּבַע, מֵהַגּוּפָנִיּוּת וְהַחֶבְרָתִיּוּת, תּוֹבֵעַ הוּא, מֵהָעוֹלָם בִּכְלָל, וּמִיִּשְׂרָאֵל הַפָּזוּר וְהַשָּׁבוּר בִּפְרָט, אֶת הַדִּקְיוֹן שֶׁל הַטֶּבַע, הַפַּשְׁטוּת, הַבְּרִיאוּת, הַנּוֹרְמָלִיּוּת שֶׁבַּחַיִּים, בַּהַרְגָּשָׁה, בַּשֵּׂכֶל, בַּהִתְפַּעֲלוּת.

מִתְקָרְבִים אָנוּ אֶל כָּל תְּבִיעוֹת הַטֶּבַע, מִתְלַכְלְכִים אָנוּ בְּזוּהֲמָתוֹ, אֵין מוֹצָא לְהָגֵן כִּי אִם עַל יְדֵי הֶאָרוֹת גְּדוֹלוֹת, עַל יְדֵי הוֹפָעוֹת נִשְׁמָתִיּוֹת אֱלֹהִיּוֹת, מְגַלּוֹת רָזֵי עֶלְיוֹן, מוֹדִיעוֹת הָאָגוּר בְּסִתְרֵי חֹשֶׁךְ.

בְּקֵרוּב אֶל הַטֶּבַע יֵשׁ שִׂנְאַת הַקֹּדֶשׁ הָרָגִיל, הַצּוֹרֵר אֶת הַטֶּבַע, הַמְשַׁדֵּד אֶת מַעֲרַכְתּוֹ. הַקֹּדֶשׁ הָרָגִיל, הַמֻּרְגָּל מֵאָז לְהִתְהַלֵּךְ עִם הַטֶּבַע בְּקֶרִי, אוֹגֵר הוּא אֶת שְׁאֵרִית כֹּחוֹ לְהִלָּחֵם עִם הַטֶּבַע, אֲבָל לוֹחֵם הוּא עִם הַטֶּבַע שֶׁלּוֹ, כּוֹשֵׁל הוּא וְנוֹפֵל בְּמִלְחַמְתּוֹ. הַטֶּבַע הַמִּתְנַשֵּׂא לִתְבֹּעַ אֶת דִּקְיוֹנוֹ, שֶׁנֵּעוֹר עַל יְדֵי תְּבִיעַת הַקֹּדֶשׁ הַגְּנוּזָה בְּקִרְבּוֹ, מִתְנַשֵּׂא עִם כָּל שְׁלִילוֹתָיו, שׂוֹנֵא הוּא אֶת הַקֹּדֶשׁ, גַּם הַטֶּבַע שֶׁלּוֹ, גַּם אֶת הוֹדוֹ יָפְיוֹ וּבְרִיאוּתוֹ, פֹּה נוֹפֵל הַטֶּבַע, וְנִכְשָׁל בְּמִלְחַמְתּוֹ.

לִוְיָתָן וְשׁוֹר הַבָּר, שְׁנֵיהֶם נוֹפְלִים בְּמִלְחַמְתָּם, וְנַעֲשָׂה מִבְּשָׂרָם סְעוּדָה יָפָה לַצַּדִּיקִים. מִי שֶׁלֹּא נִשְׁקַע בַּהֲבָלִים, לֹא זָנוּ עֵינָיו אַחֲרֵי קְנִיגְיָאוֹת שֶׁל אֻמּוֹת הָעוֹלָם, הַמַּשְׁחִיתוֹת אֶת תִּפְאֶרֶת הַנְּשָׁמָה, אֶת הוֹד אֲצִילוּתָהּ וְטָהֳרַת מִדּוֹתֶיהָ, הֲרֵי הוּא זוֹכֶה וּמְזַכֶּה לִרְאוֹת קְנִיגְיוֹן מְלַבֵּב זֶה, עוֹמֵד הוּא מִמַּעַל לִשְׁנֵיהֶם, גַּבְרִיאֵל בְּכֹחַ אֵל עֶלְיוֹן, מְעוֹרֵר אֶת הַמִּלְחָמָה, צוּר עוֹלָמִים בְּהִגָּלוֹת אוֹרוֹ וְקֹדֶשׁ עֶלְיוֹנוּתוֹ גּוֹמְרָהּ, הָעֹשׂוֹ יַגֵּשׁ חַרְבּוֹ.

רוֹאָה הִיא הַנְּשָׁמָה, הַנִּזּוֹנָה מִלַּחְמָהּ הַפְּנִימִי שֶׁל תּוֹרָה, אֶת הַכֹּחוֹת הַבַּהֲמִיִּים, שֶׁבַּיַּבָּשָׁה וְשֶׁבַּיָּם, מִתְאַבְּקִים, לוֹחֲמִים בְּקֶצֶף, מִתְנַפְּלִים זֶה עַל זֶה, כָּל אֶחָד חוֹשֵׁב, אֲנִי אֶכְבֹּשׁ הַכֹּל, אֲבָל לֹא לִדְגֵי הַיָּם, וְלֹא לְבַהֲמוֹת הָרִים הַנִּצָּחוֹן, כִּי אִם לַקּוֹרֵא בְּשֵׁם ד', וְהוּא יִמָּלֵט, וִימַלֵּט הַכֹּל.

*מקור ושינויי נוסח לעומת כתי"ק*

מקור: שמונה קבצים ב, שט

**שנאת הקודש.** בש"ק: "שנאת קודש". **עם הטבע לו.** בש"ק: "עם טבעו שלו".

*הערות הרצי"ה והרב הנזיר*

**[כללות הפרק].** עיין ב"ח או"ח סימן רכד בשם ספר האשכול [צ"ל המשכיל, ספר חסידים החדש לר' משה הכהן תלמיד הרא"ש עמ' 18] (הרצי"ה). **הקודש הרגיל לוחם עם הטבע, לויתן ושור הבר, שניהם נופלים במלחמותיהם, ונעשה מבשרם סעודה יפה לצדיקים. מי שלא זנו עיניו מקניגיאות של אוה"ע זוכה לראות קניגיון זה. גבריאל מעורר את המלחמה, צור עולמים גומרה.** ויקרא רבה פרשה יג, ג, פסיקתא דרב כהנא לסוכות, פרשה כט [נספחים ב], בהמות ולויתן הן קניגיון של צדיקים לע"ל, בהמות נותץ ללויתן בקרניו וקורעו, לויתן נותץ לבהמות בסנפיריו ונוחרו. ובבא בתרא [עד, ב] - עה, א, עתיד גבריאל לעשות קניגיא עם לויתן וכו'. ושם, ארסטוון עתיד לעשות לצדיקים. פיוט אקדמות לשבועות, טלולא דלויתן ותור טור רמותא, חד בחד כי סביך ועביד קרבותא. ועיין פירוש הרשב"א פרק הספינה [ב"ב שם], ב'הכותב' עין יעקב שם, ובפירוש רבנו בחיי פרשת בראשית [א, כא], הגדות בהמות ולויתן רמז לחבור הנפש והשכל, גם החמר והצורה. 'עקדת יצחק' פרשת שמיני, חבור השכל והחמר. שיטה מקובצת ב"ב שם מספר 'לבנת הספיר', לויתן סועד את החברים חבור הנשמה והגוף (הרד"כ). **העשו יגש חרבו.** איוב מ, יט.

גְּבוּרַת הַקֹּדֶשׁ

כד

מַה שֶּׁאֵין הַצַּדִּיקִים וּטְהוֹרֵי הַלֵּב שֶׁבָּעוֹלָם מַכִּירִים יָפֶה אֶת הַתַּפְקִידִים שֶׁל הָעוֹלָם הַגַּשְׁמִי, עַל יְדֵי הַהִתְעַלּוּת שֶׁלָּהֶם וְהַהִתְרַחֲקוּת שֶׁל חֶפְצָם מִכָּל עִנְיְנֵי הַחֹמֶר, אַף עַל פִּי שֶׁגּוֹרֵם לָהֶם בְּפָנִים יְדוּעִים הִתְרוֹמְמוּת נַפְשִׁית, מִכָּל מָקוֹם לָעוֹלָם הוּא גּוֹרֵם יְרִידָה וְהַשְׁפָּלָה, וּמֵהַהַשְׁפָּלָה שֶׁל הָעוֹלָם חוֹדֵר רוּחַ שֶׁל הַשְׁפָּלָה אַחַר כָּךְ גַּם אֶל אוֹתָם הַגְּדוֹלִים עַצְמָם. וַאֲפִלּוּ אוֹתוֹ הָרִחוּק, שֶׁהֵם מִתְרַחֲקִים מִידִיעַת הָרַע הַגָּמוּר וְהַזֻּהֲמָא שֶׁל הַטֻּמְאָה, גַּם כֵּן הוּא גּוֹרֵם יְרִידָה לָעוֹלָם, אֶלָּא שֶׁהֵם מִצַּד עַצְמָם נִמְלָטִים מִפַּח הַיָּקוּשׁ שֶׁל הַזֻּהֲמָא, כֵּיוָן שֶׁהֵם מַעֲבִירִים מִמֶּנָּה אֶת עֵינֵיהֶם. אֲבָל סוֹף כָּל סוֹף אוֹתָהּ הַיְרִידָה שֶׁהַהִתְגַּבְּרוּת שֶׁל הַזֻּהֲמָא גּוֹרֶמֶת לָעוֹלָם עַל יְדֵי מַה שֶּׁהִיא אֵינָהּ מִתְחַלֶּשֶׁת עַל יְדֵי אוֹתָהּ הַיְדִיעָה שֶׁהָיוּ טְהוֹרֵי הַנְּשָׁמָה יוֹדְעִים אוֹתָהּ, שֶׁאָז הָיוּ מִתְאַמְּצִים לְשַׁבְּרָהּ וּלְכַלּוֹתָהּ, הִיא חוֹזֶרֶת וּפוֹגַעַת בָּהֶם, וְהֵם סוֹבְלִים מִזֶּה מוּעָקָה כְּלָלִית.

אָמְנָם כָּל אוֹתוֹ הַמַּעֲמָד עוֹמֵד הוּא רַק כָּל זְמַן שֶׁלֹּא הִתְעַלּוּ קְדוֹשֵׁי הָעוֹלָם לְמַצַּב הַגְּבוּרָה הָאֱלֹהִית הָעֶלְיוֹנָה, שֶׁאָז יִרְאָה שֶׁל פַּחְדָנוּת כְּמוּסָה בִּלְבָבָם מִפְּנֵי הַכָּרַת הַחָמְרִיּוּת, וְקַל וָחֹמֶר מִפְּנֵי פְּגִישַׁת הָרַע, וְהֵם מֻכְרָחִים לְהִתְבּוֹדֵד בְּגִנְזֵי קְדוֹשִׁים, וּלְהַנִּיחַ אֶת הָעוֹלָם עִם זֻהֲמָתוֹ לְהִתְפַּשֵּׁט, כְּפִי הַטִּבְעִיּוּת הַגַּסָּה שֶׁלּוֹ.

אֲבָל כַּאֲשֶׁר יָבֹא לָהֶם הַתּוֹר הָעֶלְיוֹן, וְעַל יְדֵי הָאוֹר הַגָּנוּז שֶׁבַּתּוֹרָה וְדַעַת קְדוֹשִׁים יִתְעַלּוּ לְמִדַּת הַגְּבוּרָה הַנֶּאְדָּרָה בַּקֹּדֶשׁ, אָז לֹא יִפְחֲדוּ עוֹד, לֹא מֵהַכָּרַת הַחָמְרִיּוּת וְכָל תַּפְקִידֶיהָ, וְלֹא מִפְּגִישָׁתָהּ שֶׁל הַטֻּמְאָה עִם כָּל זֻהֲמָתָהּ. כִּי בְּטוּחִים שֶׁבְּכָל מָקוֹם שֶׁיִּסְתַּכְּלוּ שָׁם בְּעֵינֵי קְדֻשַּׁת גְּבוּרָתָם, הַחֹמֶר יִתְעַלֶּה, וְיִתְעַדֵּן בְּעֵדֶן קֹדֶשׁ, וְהַזֻּהֲמָא שֶׁל הַטֻּמְאָה תִּכְלֶה, וְתִכָּנַע כֻּלָּהּ לִפְנֵי אוֹר הַקֹּדֶשׁ, וְאָז יִתְגַּדֵּל וְיִתְקַדֵּשׁ שֵׁם ד' אֵל אֱמֶת, וּמֵאֹפֶל וּמֵחֹשֶׁךְ עֵינֵי עִוְרִים תִּרְאֶינָה, וְהָיָה ד' לְמֶלֶךְ עַל כָּל הָאָרֶץ, וְהָאֱלִילִים כָּלִיל יַחֲלֹף.

*מקור ושינויי נוסח לעומת כתי"ק*

מקור: שמונה קבצים ח, ריד

**אל אותם הגדולים.** בש"ק: "אל אותם הגדולים". **בגנזי קדושים.** בש"ק: "בגנזי קדושתם".

*הערות*

**ד' אל אמת.** תהלים לא, ו. **ומאופל ומחושך עיני עורים תראינה.** ישעיהו כט, יח. **והיה ד' למלך על כל הארץ.** זכריה יד, ט. **והאלילים כליל יחלוף.** ישעיהו ב, יח.

אִחוּד הָרוּחָנִי וְהַגּוּפָנִי בַּקֹּדֶשׁ

כה

בַּדֵּעוֹת הַיּוֹנְקוֹת מִן הַחֹל, כְּשֶׁהֵן מִתְרוֹמְמוֹת אֶל הַתֹּכֶן הָרוּחָנִי, הֲרֵי הֵן עוֹזְבוֹת אֶת הַתֳּכָנִים הַמַּעֲשִׂיִּים וְהַמַּמָּשִׁיִּים לְגַמְרֵי, מִפְּנֵי שֶׁאֵין כֹּחָן יָפֶה לִכְלֹל הַכֹּל בַּאֲגֻדָּה אַחַת, בַּאֲשֶׁר הֵן עַצְמָן הוֹלְכוֹת מִמָּקוֹר שֶׁכְּבָר הֻפְרַד, מִסִּיגִים שֶׁהוּצְאוּ מִחוּץ לְמַעֲרֶכֶת הַחַיִּים הַמְּלֵאִים, הַכּוֹלְלִים כָּל עוֹלָמִים, וּבְאוֹתָן שֶׁהֵן יוֹנְקוֹת מִמְּקוֹר הַקֹּדֶשׁ, כָּל מַה שֶּׁהֵן יוֹתֵר מִתְעַלּוֹת, הַכֹּל מִתְעַלֶּה עִמָּן, וְהַגְּוִיּוֹת וְכָל כֹּחוֹתֵיהֶן, מַכְשִׁירֵיהֶן וְצִבְיוֹנָן, מִתְעַלֶּה וּמִתְקַדֵּשׁ עַל יְדֵיהֶן, וְהָעוֹלָמִים בְּכָל מַמָּשִׁיּוּתָם הִנָּם מִתְעַדְּנִים עַל יָדָן, ד' חָפֵץ לְמַעַן צִדְקוֹ יַגְדִּיל תּוֹרָה וְיַאְדִּיר.

וְכָל מַה שֶּׁהַחוּט הַנִּמְשָׁךְ מִמְּרוֹמֵי הַקֹּדֶשׁ הוּא מְכֻוָּן יוֹתֵר לְעֻמַּת יָשְׁרוֹ, הוֹלֵךְ הוּא שִׂגּוּבוֹ וּמְאַגֵּד אֶת כָּל הַתֳּכָנִים הַמַּעֲשִׂיִּים בַּחַיִּים, אֶת כָּל הַבְּרִיּוֹת בְּפֹעַל, אֶת כָּל הָעוֹלָמִים בְּצִיּוּר, אֶת כָּל הַתִּקְווֹת וּמַשְׂאוֹת הַנְּפָשׁוֹת הַכְּלָלִיּוֹת וְהַפְּרָטִיּוֹת, וּמְחַבְּרָם יַחַד לִטְפוּס כְּלָלִי, שֶׁלֹּא יִפֹּל צְרוֹר אָרֶץ. וְנִשְׁאָרִים עוֹמְדִים מִחוּץ לְגוּפָא קַדִּישָׁא הַכְּלָלִי, הַנִּרְאֶה כְּמַרְאֵה אָדָם, רַק אוֹתָם הַצְּלָלִים הַכֵּהִים, חֲלוּשֵׁי הַחַיִּים וְהַמְּצִיאוּת, שֶׁלֹּא יַעַצְרוּ כֹּחַ בִּפְנִימִיּוּתָם לְהִכָּלֵל בְּהַחֲטִיבִיּוּת הַמְיֻחָדָה וּמְאֻחָדָה, וְהֵם מַרְאִים בְּהִפָּרְדָם בְּיוֹתֵר אֶת הַחֲטִיבִיּוּת הָעֶלְיוֹנָה שֶׁל הָאַחְדוּת הָרַעֲנָנָה, הַמְחַיָּה כֹּל וּמִתְעַלָּה בַכֹּל, וּמְרוֹמֶמֶת וּמַעֲלָה אֶת כֹּל בַּחַיִּים הַתּוֹלַדְתִּיִּים, הַחַבְרוּתִיִּים, הָאֱמוּנִיִּים וְהַמַּחְשָׁבִיִּים.

מֻפְרָדִים עַל כֵּן מִשְּׁלֵמוּת הַצִּבְיוֹן אוֹתָם הָרַעֲיוֹנוֹת, הַנִּלְחָצִים מִתּוֹךְ רוּחָנִיּוּתָם הַחוֹלָנִית, לְטַשְׁטֵשׁ אֶת הַמַּמָּשִׁיּוֹת הַמְאוֹשָׁשׁוֹת, אֵיתָנִיּוּת הַמְּצִיאוּת בְּכָל עֲרָכֶיהָ, בִּנְיַן הָאֻמָּה הַיִּשְׂרְאֵלִית וְתִקְוֺתֶיהָ, הַשְׁלָמַת הָעוֹלָם, הַעֲמָדַת הַחַיִּים בְּכָל עֶרְכֵיהֶם עַל בְּסִיסָם, עַד כְּדֵי עֹמֶק הָאֱמֶת שֶׁל שִׁיבַת יִשְׂרָאֵל לְאַרְצוֹ, תִּקּוּן הָעוֹלָם בִּתְחִיַּת הַמֵּתִים, וְהַעֲבָרַת רוּחַ הַטֻּמְאָה מִן הָאָרֶץ, גְּדֻלַּת הַיֵּשׁ כֻּלּוֹ מַעֲשֵׂה יְדֵי יוֹצֵר כֹּל, יְהִי כְבוֹד ד' לְעוֹלָם יִשְׂמַח ד' בְּמַעֲשָׂיו.

וְהֵם הֵם תּוֹלְדוֹתֵיהֶם שֶׁל אוֹתָם הָרוּחוֹת, הַמַּפְחִידוֹת וּמְסַעֲרוֹת אֶת הָרוּחַ הַמְּיֻשָּׁב, שֶׁאֵין לָהֶם גּוּף, וִיסוֹד הַכְלָלָה גּוּפָנִית בְּעֶצֶם מַהוּתִיּוּתָם, לֹא מִפְּנֵי עִלּוּיָם, אֶלָּא מִפְּנֵי חֶסְרוֹן הַשְׁלָמָתָם. וְהֶעָקָא הַפְּנִימִית שֶׁל חֶסְרוֹנָן הַיְסוֹדִי הִיא הַמְּאֵרָה הַדְּבֵקָה בָּהֶם, שֶׁתְּכוּנַת הַהֶזֵּק וְהַחַבְּלָנוּת הִיא קְשׁוּרָה בְּצִבְיוֹנָם, הֵם הֵם מַזִּיקֵי עָלְמָא.

וְשִׁכְלוּלָם שֶׁל יִשְׂרָאֵל בְּבִנְיַן בֵּית הַמִּקְדָּשׁ, הַאֻמְנָם יֵשֵׁב אֱלֹהִים אֶת הָאָדָם עַל הָאָרֶץ, שִׁכְלֵל אֶת צִבְיוֹן הַדֵּעָה הַמִּתְנַשֵּׂאת לְמַעְלָה מִן הִגָּיוֹן מְצֻמְצָם, וּבְשִׁיר שֶׁל פְּגָעִים נִתְקַדֵּשׁ, לֹא תִירָא מִפַּחַד לָיְלָה מֵחֵץ יָעוּף יוֹמָם, מִדֶּבֶר בָּאֹפֶל יַהֲלֹךְ מִקֶּטֶב יָשׁוּד צָהֳרָיִם, וְהַכֹּל סִיְּעוּ בְּבִנְיַן בֵּית הַמִּקְדָּשׁ, נוֹיוֹ שֶׁל עוֹלָם וְשִׁכְלוּלוֹ.

אוֹתָן הַדֵּעוֹת עַצְמָן, שֶׁכְּשֶׁהֵן הוֹלְכוֹת לַצַּד הָרוּחָנִי שֶׁבַּצִּיּוּר, מִתּוֹךְ צִמְצוּם הַחֹל שֶׁלָּהֶן, אֵינָן יְכוֹלוֹת לְאַחֵד אֶת כָּל הַיֵּשׁ בְּחוֹבֶרֶת, וְהַתֳּכָנִים הַמַּעֲשִׂיִּים וְהַיְסוֹדוֹת הַגּוּפָנִיִּים מִשְׁתַּלְּפִים מֵהֶן, כְּמוֹ כֵן כְּשֶׁהֵן יוֹרְדוֹת אֶל הֶעָפָר, מִתְקַשְּׁרוֹת בַּסְּדָרִים הַמַּעֲשִׂיִּים וּבַהַעֲרָכוֹת הַגּוּפָנִיּוֹת, מִיָּד נִשְׁמָטִים מֵהֶן כָּל תָּכְנֵי הָרוּחַ, וְהַשִּׁקּוּעַ הָעֲפָרִי מִתְגַּבֵּר עֲלֵיהֶן, עַד כְּדֵי שִׂנְאָה וְהַכְחָדָה שֶׁל כָּל קָדוֹשׁ וְנִשְׂגָּב. וּשְׁנֵי הַהֲפָכִים מִתְגַּלִּים בְּעֹמֶק צוּרָתָם, וּשְׁנֵיהֶם לְהֶפְסֵד וְחַבָּלָה, לְהַפְרָדָתָהּ שֶׁל שְׁלֵמוּת הַחִבּוּר הַכְּלָלִי שֶׁל שָׁמַיִם וָאָרֶץ, שֶׁל כָּל עֹז וְכָל הָדָר.

וְאוֹר הַקֹּדֶשׁ מִתְאַדֵּר עַל הַכֹּל, מִתְגַּדֵּל עַל כָּל כֹּל, וּבִמְקוֹם יְרִידָתוֹ לְעִמְקֵי הַתַּחְתִּיּוֹת שָׁם הוּא מוֹצֵא אֶת כָּל מָרוֹם וְקָדוֹשׁ, וּבִמְקוֹם עֲלִיָּתוֹ לִמְרוֹמֵי שַׁפְרִירֵי גְבוֹהִים שָׁם הוּא מוֹצֵא שֹׁרֶשׁ כָּל אֲשֶׁר יָרַד וְנִשְׁפַּל. אִם אֶסַּק שָׁמַיִם שָׁם אָתָּה וְאַצִּיעָה שְּׁאוֹל הִנֶּךָּ, אֶשָּׂא כַנְפֵי שָׁחַר אֶשְׁכְּנָה בְּאַחֲרִית יָם, גַּם שָׁם יָדְךָ תַנְחֵנִי וְתֹאחֲזֵנִי יְמִינֶךָ.

וְהַסְּקִירָה הַזֹּאת, הָרְווּיָה מִטַּלְלֵי הָאֱמֶת הַנִּצְחִיִּים, הִיא הָעוֹמֶדֶת לָעַד וּמַעֲמֶדֶת עֲדֵי עַד אֶת שֵׁם יִשְׂרָאֵל. כַאֲשֶׁר הַשָּׁמַיִם הַחֲדָשִׁים וְהָאָרֶץ הַחֲדָשָׁה אֲשֶׁר אֲנִי עֹשֶׂה עֹמְדִים לְפָנַי כֵּן יַעֲמֹד זַרְעֲכֶם וְשִׁמְכֶם.

*מקור ושינויי נוסח לעומת כתי"ק*

מקור: שמונה קבצים ז, ח

**חסרונן.** בש"ק: "חסרונם" (הרצי"ה). **קדוש ונשגב.** בש"ק: "קודש ונשגב".

*הערות הרצי"ה והרב הנזיר*

**ד' חפץ למען צדקו יגדיל תורה ויאדיר.** ישעיהו מב, כא. **כמראה אדם.** יחזקאל א, כו. **העברת רוח הטומאה מן הארץ.** זכריה יג, ב. **יהי כבוד ד' לעולם ישמח ד' במעשיו.** תהלים קד, לא. **הרוחות, שאין להם גוף, הם הם מזיקי עלמא.** עירובין יח, ב, בראשית רבה פרשה כ, יא, ופרשה כד, ו, זהר חלק א [דף] נה, א (הרד"כ). **האמנם ישב אלהים את האדם על הארץ.** דברי הימים ב ו, יח. **ושכלולם של ישראל בבנין בית המקדש, ובשיר של פגעים נתקדש, והכל סייעו בבנין בית המקדש, נויו של עולם ושכלולו.** זבחים נד, ב. שבועות טו, ב, מדרש תהלים צא, פסיקתא רבתי פרשה ו, במדבר רבה יד, ג, ריש שיר השירים רבה חזית [א, ה], הכל מסייעין למלך, אפילו רוחות אפילו מזיקים, ואפילו מלאכים (הרד"כ). **לא תירא מפחד לילה וכו'.** תהלים צא, ה. **נויו של עולם ושכלולו.** יומא נד, ב, מוכלל יופיו של עולם (הרצי"ה). **אם אסק שמים שם אתה וכו'.** תהלים קלט, ח-י. **כאשר השמים החדשים והארץ החדשה וכו'.** ישעיהו סו, כב.

נִצְחוֹן הַקֹּדֶשׁ בָּעוֹלָם

כו

סוֹף כָּל סוֹף יְנַצַּח הַקֹּדֶשׁ אֶת הָעוֹלָם. הַחֶשְׁבּוֹנוֹת הַפְּשׁוּטִים, שֶׁגַּם לְבָבוֹת שֶׁל יְלָדִים מַרְגִּישִׁים בַּאֲמִתָּתָם, הֵם הֵם יִהְיוּ יְסוֹדוֹת הַחַיִּים, וּמִפִּי עוֹלְלִים וְיוֹנְקִים יוּסַד עֹז.

הָעוֹלָם הַנִּצְחִי, הָרוּחָנִי, הַשִּׂכְלִי הַקַּיָּם, יִהְיֶה רֹאשׁ כָּל הַמַּאֲוַיִּים, וְהַבָּסִיס לְכָל עֲלִילוֹת בְּנֵי הָאָדָם. הַמִּדּוֹת הַטּוֹבוֹת בְּשָׁרְשָׁן הָעֶלְיוֹן, שֶׁהוּא הוֹלֵךְ וּמִתְעַלֶּה עַד שֶׁהוּא בָּא אֶל הָעֲרָפֶל אֲשֶׁר שָׁם הָאֱלֹהִים, הֵן הֵנָּה אֲשֶׁר יִהְיוּ לְמוֹסָדוֹת לְחַיֵּי הַחֶבְרָה, הַמִּשְׁפָּחָה וְהַיָּחִיד, וְהַדֵּעוֹת שֶׁהֵן אָבוֹת לַמִּדּוֹת הַטּוֹבוֹת, וְהַמְּזָגִים הַמִּתְיַלְדִים עַל יְדֵי סִדְרֵי חַיִּים כָּאֵלֶּה, שֶׁהֵם מַתְאִימִים עִם יְסוֹדָן שֶׁל הַמִּדּוֹת הַטּוֹבוֹת, הֵם הַגּוֹרְמִים שֶׁעֶצֶם הַשֵּׁמוֹת וְכֹחוֹת הַחַיִּים וּמְקוֹרוֹתֵיהֶם יִתְעַלּוּ, יָאִירוּ וְיִתְגַּבְּרוּ.

וּמִתְגַּבְּרִים הַמְּקוֹרִים, וּמִתְבָּרְכִים הַמַּעֲיָנוֹת, וּמִתְעַדְּנִים הָעוֹלָמִים, וּשְׂמֵחוֹת הַנְּשָׁמוֹת בְּגַן עֶדְנָן, וְצוֹהֲלִים הָרוּחוֹת בִּמְכוֹנָם, וְנוֹלָדִים אַנְשֵׁי סְגֻלָּה עֲטוּרֵי חֶסֶד, וּמִתְאָרְכִים הַחַיִּים בְּשֶׁקֶט וְחֶמְדָּה עֲדִינָה, וְנִפְטָרִים מִן הָעוֹלָם מְלֵאֵי עֹז וּשְׂבֵעֵי יָמִים, וְהוֹלְכִים לִמְנוּחַת עוֹלָמִים וְעֶדְנֵי נֹעַם, וּמוֹפִיעִים מִמְּרוֹמֵי עֶדְנָם אוֹר וְחַיִּים גַּם בְּמֶרְכְּזֵי הַחַיִּים הַגּוּפָנִיִּים.

וְהוֹלֵךְ הָעוֹלָם וּמִתְבַּסֵּס, וְהוֹלֶכֶת הַתַּרְבּוּת וּמִתְרַחֶבֶת, וְהוֹלֵךְ הַדַּעַת וּמִתְעַלֶּה, וּמַקְשִׁיבִים קוֹל אֱלֹהִים בְּהָדָר, וְרוֹאִים הוֹד הַחָכְמָה וְהַחֶסֶד, וּמַכִּירִים יֹפִי הָעוֹלָם וְטוּבוֹ, וּבָאִים לְהַדֵּר וּלְפָאֵר לְיוֹצֵר עוֹלָמִים בְּשִׂפְתֵי אֱמֶת, וּמִתְאַזְּרִים בִּגְבוּרָה לְהַרְבּוֹת עָצְמָה וְחַיִּים, וּמְטַהֲרִים אֶת הַחַיִּים מִכָּל זִהוּם, וּמְיַשְּׁרִים אֶת הַלְּבָבוֹת מִכָּל מַעֲקַשִּׁים, וּמִתְרוֹמְמִים לְגָבְהֵי רוּם, וּמִתְחַבְּרִים עִם מַלְאֲכֵי עֶלְיוֹן וְשַׂרְפֵי קֹדֶשׁ בְּלֹא פַּחַד וּרְתֵת, וּמִשְׂתַּגְּבִים בְּשִׂגּוּב אֱלוֹהַּ נוֹרָא הוֹד, וּמִתְפָּאֲרִים בִּפְאֵר בִּטָּחוֹן וְשַׁלְוַת נֶצַח, וּמִתְרַחֶבֶת הָאוֹרָה, לְשִׁירָה, לְחָכְמָה, לִגְבוּרָה, לְתִפְאֶרֶת וּלְעֹז, וּבְרִיּוֹת נַעֲשׂוֹת חֲבִיבוֹת זוֹ לָזוֹ, וְהַשָּׁלוֹם הוֹלֵךְ וְנִבְנֶה, בַּיְחִידִים וּבַלְאֻמִּים, וּמִתְרַחֵב גַּם עַל כָּל חַיַּת הַשָּׂדֶה וְכָל רֶמֶשׂ הָאָרֶץ, עַל צִבְאוֹת עֶלְיוֹנִים וְתַחְתּוֹנִים, כֻּלּוֹ אֹמֵר כָּבוֹד.

*מקור ושינויי נוסח לעומת כתי"ק*

מקור: שמונה קבצים ג, קט

**יסודן.** בש"ק: "יסודם". **השמות**. בש"ק: "הנשמות".

*הערות הרצי"ה והרב הנזיר*

**סוף כל סוף ינצח הקודש את העולם, ומתברכים המעינות, ומתעדנים העולמים, ומתחברים עם מלאכי עליון ושרפי קודש.** קדושת מוסף, נקדישך כסוד שרפי קודש, לפי פרקי רבי אליעזר פרק ד, שרפים אומרים קדוש, והחיות עונות ואומרות ברוך, וישראל עונים ואומרים שמע ישראל ד' אלהינו ד' אחד (הרד"כ). **מפי עוללים ויונקים וכו'.** תהלים ח, ג. **הערפל אשר שם האלהים.** שמות כ, יח.