נוקד בידי אברהם בר-אשר אייר ה'תשפ"ד

הגהת הרחבת האותיות נעשתה בידי

*חסר – סימון המילים הראשונות בכל פרק בפונט אחר ע"פ הנדפס באוה"ק*

*במדור הערות הרצי"ה והרב הנזיר, יש הרבה הערות שהוסיף העורך, ואז הם נכתבו ללא ( ). לשקול לשנות את שם המדור ל'הערות' בלבד.*

מאמר חמישי

הִתְעַלּוּת הָעוֹלָם

הָעוֹלָמוֹת נִבְרְאוּ בְּדֶרֶךְ שֶׁיּוּכְלוּ לַעֲלוֹת מִמַּדְרֵגוֹתָם, כִּי לְכָךְ יָרְדוּ בִּזְמַן הַשְּׁבִירָה כְּדֵי שֶׁיַּעֲלוּ מְעַט מְעַט, עַד שֶׁיַּחֲזֹר הַכֹּל לַמַּדְרֵגָה הַשְּׁלֵמָה.

מֵרֹאשׁ יְמוֹת עוֹלָם הַגַּלְגַּל סוֹבֵב רַק לִנְקֻדָּה אַחַת, שֶׁהוּא הַשְּׁלֵמוּת הָאַחֲרוֹן, שֶׁהוּא בַּגְּאֻלָּה הָעֲתִידָה.

קל"ח פתחי חכמה, פתח ל ופתח קלא.

הִתְעַלּוּת הָעוֹלָם, הַתְּמִידִית, שֶׁיְּסוֹדָהּ הַהִשְׁתַּלְשְׁלוּת הָאֲצִילִית, בָּאָה כִּשְׁלֵמוּת מִתּוֹסֶפֶת מֵהַשְּׁלֵמוּת הַמֻּחְלָטָה.

הַהִתְפַּתְּחוּת הַמִּתְעַלָּה, הִיא יְסוֹד הַהַשְׁגָּחָה, הַקּוֹבַעַת מְגַמַּת הָאָדָם וְהָעוֹלָם, שֶׁיִּגָּאֵל לֶעָתִיד לָבֹא.

סדר א

קֶשֶׁב הִתְעַלּוּת הָעוֹלָם

א

בַּחִזָּיוֹן כָּל כֹּחַ הוֹלֵךְ וּמִתְעַלֶּה, אֵין מַהֲלָכוֹ לְבַטָּלָה, כִּי אִם עִלּוּי הוּא לוֹ. וְעֵרֶךְ יֵשׁ לְהָעִלּוּי בֵּין מִצַּד עַצְמוֹ, בֵּין מִצַּד צֵרוּפוֹ אֶל הַיֵּשִׁים הָאֲחֵרִים.

אֶת הַתּוֹכִיּוּת הָעַצְמִית שֶׁל כָּל מָצוּי וְכָל כֹּחַ וַדַּאי אֵין אָנוּ מַכִּירִים, וִיכוֹלִים אָנוּ לְצַיֵּר, כִּי גַּם בִּמְקוֹם הָאִלְּמוּת הַגְּמוּרָה הַנִּרְאֵית לָנוּ, שָׁם בִּפְנִים חַיִּים מְפַכִּים. כָּל מַה שֶּׁיֵּשׁ בְּכָל אָטֹם, וּבְכָל מַה שֶּׁהוּא קָטָן מֵהֶם, בְּכָל נִיד כָּל דְּהוּ, קֹל וָחֹמֶר בְּכָל דּוֹמֵם מְצֻיָּר בְּצוּרָה, בְּכָל דָּבָר מְשֻׁכְלָל אֵיזֶה שִׁכְלוּל, וְקֹל וָחֹמֶר עוֹד יוֹתֵר בְּכָל הָאוֹרְגָּנִים, בְּכָל צֶמַח, וּבְכָל חַי לְמִינֵהוּ, הַכֹּל הוֹלֵךְ וְשׁוֹטֵף, הַכֹּל מִתְעַלֶּה.

חִלּוּף הַצּוּרוֹת לֹא בְּמַעְגָּל סוֹבֵב הוּא לְבַדּוֹ, כִּי אִם גַּם בְּקַו עוֹלֶה, שֶׁאֵין קֵץ לַעֲלִיּוֹתָיו.

וְכָל חוֹדֵר פְּנִימִי, כָּל מְשׁוֹרֵר נֶאֱמָן, כָּל מַקְשִׁיב בְּרוּחַ הַקֹּדֶשׁ פּוֹגֵשׁ הוּא אֶת כָּל הַיֵּשׁ בַּעֲלִיּוֹתָיו, וְקֹל וָחֹמֶר לָאָדָם, וְכָל שֶׁכֵּן לִלְאֻמִּים וְנִשְׁמוֹתֵיהֶם, וְעַל אַחַת כַּמָּה וְכַמָּה לְעוֹלָמִים שְׁלֵמִים, וּבְכָל תֹּקֶף וְיִתְרוֹן לִכְלָלוּת כָּל הָעוֹלָמִים וְהַהֲוָיוֹת, הָעֲלִיּוֹת הוֹלְכוֹת בְּלֹא הֶרֶף בְּכָל עוֹלֶה, גַּם הַיְרִידוֹת עֲלִיּוֹת הֵנָּה בִּפְנִימִיּוּת.

וּלְפִי הַתֹּם וְהַיֹּשֶׁר, וּלְפִי אִזּוּן הַחָכְמָה וְהַמֵּשָׁרִים, הַקְּדֻשָּׁה וְהַדְּבֵקוּת הָאֱלֹהִית הַטְּהוֹרָה, לְפִי רוּם הַנְּשָׁמָה וְעֹז חֶבְיוֹנָהּ, כָּכָה מֻקְשָׁב הוּא קוֹל הָעוֹלִים, קוֹל קוֹלֵי קוֹלוֹת שֶׁל עוֹלָמִים עוֹלִים, עוֹלִים בַּהֲוָיָתָם, עוֹלִים בְּבִנְיָנָם, עוֹלִים בְּשִׁכְלוּלָם, עוֹלָה פְּנִימִיּוּת חַיָּתָם גַּם בְּחֻרְבָּנָם וְנִתּוּצָם, הַכֹּל עוֹלֶה, הַכֹּל מִצְטָרֵף וּמִזְדַּכֵּךְ, הַכֹּל נוֹתֵן פְּאֵר לְחֵי הָעוֹלָמִים.

וְקֶשֶׁב תְּהִלָּה זוֹ יִשְׂרָאֵל קוֹשֵׁב, עִם כָּל הָעוֹלָמִים הֲרֵי הוּא עוֹלֶה, חַיּוֹת שְׂרָפִים וְאוֹפַנֵּי קֹדֶשׁ הֵם חֲבֵרָיו, עִמָּם, עִם כֻּלָּם יַחַד, גְּאוֹן ד' יִשָּׂא. הָרוּחַ הַחַיָּה בְּתוֹלַדְתּוֹ, בְּעֹמֶק נִשְׁמָתוֹ, הַמִּתְרָאָה בְּתוֹרָתוֹ, בֶּאֱמוּנָתוֹ, בְּכָל נִפְלְאוֹת עוֹלָם אֲשֶׁר חָזוּ עֵינָיו וַאֲשֶׁר עוֹד יֶחֱזוּ, רִכּוּז כָּל מְלֹא עֲלִיַּת עוֹלְמֵי עוֹלָמִים הוּא. עַם זוּ יָצַרְתִּי לִי תְּהִלָּתִי יְסַפֵּרוּ.

*מקור ושינויי נוסח לעומת כתי"ק*

מקור: שמונה קבצים ה, קיח

**וערך יש להעילוי בין מצד עצמו, בין מצד צירופו אל הישים האחרים.** בש"ק משפט זה מופיע בהמשך, לאחר המשפט הבא, לאחר התיבות "חיים מפכים" (מסומן אצל הרד"כ כת"י). **עולמי עולמים הוא.** בש"ק: "עולמי עולמים הם".

*הערות הרצי"ה והרב הנזיר*

**הכל הולך ושוטף, הכל מתעלה.** עיין 'האמונות והדעות', לרב סעדיה גאון, הקדמה ה, אחד (הירקליט) קיים, כי כל הדברים נעים (הרד"כ). בהערותיו ציין ר' דוד זצ"ל את הירקליט, "כי כל הדברים נעים", ועל זה העיר הרצי"ק זצ"ל: אינו ענין לכאן בעצמו, רק בתור דוגמא, וכמו בהטוב הכללי, [פרק] כח, התנועה התדירית. ועיין ב'חובת הלבבות' שער הבחינה פרק ה, סוד התנועה - ענין אמתתה ורוחניותה - מפלאי החכמה האלוקית (הרצי"ה). **חיות שרפים ואופני קדש.** האופנים הם המלאכים מניעי הגלגלים, 'בית אלהים' [ר' אברהם אירירא], שער ב פרק ד, בשם רמ"ק (הרד"כ כת"י). **עם זו יצרתי לי תהלתי יספרו.** ישעיהו מג, כא (הרד"כ כת"י).

הַחִדּוּשׁ הַתְּמִידִי

ב

הַהוֹפָעָה שֶׁבָּאָה לָאָדָם, לָחוּשׁ עַל יָדָהּ אֶת הַיְצִירָה, לֹא כְּדָבָר שֶׁכְּבָר נִגְמַר וְנַעֲשָׂה, אֶלָּא כְּדָבָר שֶׁהוּא תָּמִיד מִתְהַוֶּה, מִתְעַלֶּה, מִתְפַּתֵּחַ וּמִתְרוֹמֵם, זוֹ הִיא שֶׁמַּעֲלָה אוֹתוֹ מִתַּחַת הַשֶּׁמֶשׁ לְמַעְלָה מִן הַשֶּׁמֶשׁ, מִמָּקוֹם שֶׁאֵין כָּל חָדָשׁ, לְמָקוֹם שֶׁאֵין כָּל יָשָׁן, שֶׁהַכֹּל מִתְחַדֵּשׁ, שֶׁשִּׂמְחַת שָׁמַיִם וְאֶרֶץ הֹוָה בּוֹ, כְּיוֹם שֶׁנִּבְרְאוּ בּוֹ.

וְעַל יְדֵי אִסְפַּקְלָרְיָא בְּהִירָה זוֹ מַבִּיטִים בְּכָל הָעוֹלָמוֹת, וּבְהַתּוֹלָדָה הַכְּלָלִית וְהָאֱנוֹשִׁית, בְּגוֹרַל הַחַיִּים שֶׁל כָּל יְצוּר, וּבְכָל הַמְאֹרָעוֹת שֶׁל כָּל הַזְּמַנִּים.

וְיוֹם שֶׁכֻּלּוֹ שַׁבָּת, שֶׁבּוֹ מְאִירָה מְנוּחַת הָעוֹלָמִים, הוּא יוֹם שֶׁהַחִדּוּשׁ הַשּׁוֹפֵעַ תָּדִיר הִיא תְּכוּנַת יְצִירָתוֹ, שֶׁאֵינוֹ צָרִיךְ גְּמָר וְתַכְלִית. כִּי חֶמְדַּת יָמִים הוּא, כְּלִיל תִּפְאֶרֶת, מְקוֹר כָּל הַבְּרָכוֹת.

*מקור ושינויי נוסח לעומת כתי"ק*

מקור: שמונה קבצים ד, קכז

*הערות הרצי"ה והרב הנזיר*

**היצירה, כדבר שהוא תמיד מתהוה, מתעלה, היא שמעלה, מתחת השמש, שאין כל חדש, למעלה מהשמש, שאין כל ישן.** רעיא מהימנא, חלק ב קטו, ב, ההוא דמחדש בכל יום תמיד מעשה בראשית יחדש לון חדושין, אמר קהלת "אין כל חדש תחת השמש" [קהלת א, ט], אבל למעלה מהשמש יש. 'אור ה'', לרבי חסדאי קרשקש, מאמר ג, סוף כלל א (פרק ה), המחדש בכל יום תמיד, שחידוש המציאות בכללו הוא תמיד (הרד"כ, בתוספת מכת"י). **ויום שכולו שבת, שבו מאירה מנוחת העולמים.** סוף [משנה] תמיד, ליום שכולו שבת מנוחה לחיי העולמים. 'תניא', שער היחוד והאמונה, פרק ב, ואתה מחיה את כולם, מהוה (הרד"כ כת"י). **הוא יום שהחידוש השופע תדיר היא תכונת יצירתו.** ע"י הבריאה בשבת, 'פרי עץ חיים' שער השבת, סוד השבת היא בריאה, פרק יט ופרק כד. ו'עץ חיים' שער מז פרק ו (הרד"כ כת"י). **חמדת ימים הוא.** מוסף של שבת, חמדת ימים אותו קראת. "ויכל אלהים ביום השביעי" [בראשית ב, ב], תרגום ירושלמי, וחמיד ה' ביומא שביעאה. תהלים פד, ג, "נכספה וגם כלתה". **מקור כל הברכות.** פיוט לך דודי, לקראת שבת לכו ונלכה כי היא מקור הברכה. זהר ב פח, א, כל ברכאן דלעילא ותתא ביומא שביעאה תליין.

הַתְּנוּעָה הַבִּלְתִּי פּוֹסֶקֶת

ג

הַשִּׁנּוּיִים הַתְּדִירִים, שֶׁחָכְמַת הַסּוֹד אוֹמֶרֶת עַל דְּבַר הַתְּסִיסָה הַתְּדִירָה וְהַמֻּפְלָגָה רַבַּת הַשְּׁלֵמוּת שֶׁבָּעוֹלָמוֹת הָרוּחָנִיִּים, הֵם הֵם הַמְבָאֲרִים לָנוּ אֶת הַתְּמוּנָה שֶׁל הַתְּנוּעָה הַבִּלְתִּי פּוֹסֶקֶת, רַבַּת הָעֲלִילִיָּה, שֶׁבָּעוֹלָם הַחָמְרִי, בְּכָל פִּנּוֹת שֶׁאָנוּ פּוֹנִים, עַד שֶׁגַּם הַדּוֹמֵם, הַנִּרְאֶה כְּמוֹ נָח וְשׁוֹקֵט, אֵינֶנּוּ בֶּאֱמֶת כִּי אִם מְלֵא תְּנוּעוֹת בִּלְתִּי סְפוֹרוֹת, בְּכָל רֶגַע, בְּכָל חֵלֶק הַיּוֹתֵר קָטָן מֵחֲלָקָיו, הַהוֹלֵךְ וּמִתְנַעְנֵעַ, בֵּין הַזְּרָמִים אֲשֶׁר לְכֹחַ הַמּוֹשֵׁךְ וְכֹחַ הַדּוֹחֶה, הַפּוֹעֲלִים תָּמִיד אֶת פְּעֻלּוֹתֵיהֶם, רָצוֹא וָשׁוֹב, בְּלֹא הֶרֶף.

וְהַהִתְקַשְּׁרוּת הָעַצְמִית שֶׁבֵּין הַמְּצִיאוּת הַשִּׂכְלִית הָרוּחָנִית הָעַצְמִית, וּבֵין הַהִתְגַּלְּמוּת הַחָמְרִית, זֶהוּ דָּבָר מֻסְבָּר מְאֹד, שֶׁכָּל בַּעַל דֵּעָה מַקֶּפֶת וְחוֹדֶרֶת יֵלֵךְ תָּמִיד לְאוֹרָהּ.

*מקור ושינויי נוסח לעומת כתי"ק*

מקור: שמונה קבצים ד, סו.

**בלתי ספורות.** בש"ק: "בלי ספורות" (הרד"כ כת"י).

*הערות הרצי"ה והרב הנזיר*

**השנויים התדירים, שבעולמות הרוחניים, שחכמת הסוד אומרת, מבארים את התנועה הבלתי פוסקת, שבעולם החמרי. '**עץ חיים', שער א ענף ה, שבכל שעה משתנים העולמות, [מביא] מתקני זהר תיקון כב [דף סה, א], לבושא דלביש בצפרא לא לביש ברמשא, ולבושא דלביש ביומא דא לא לביש ביומא תנינא (הרד"כ). **רצוא ושוב.** יחזקאל א, יד. חגיגה יג, ב.

נִשְׁמַת הַכֹּל הַמִּתְעַלָּה

ד

לָמָּה לֹא יִהְיוּ מִתְדַּמִּים מִקְרֵי הַהֲוָיָה הַכְּלָלִית לְמִקְרֵה הָאָדָם וְהַחַי הַיְחִידִי, לָמָּה לֹא תִּתְבָּאֵר הַהֲוָיָה כֻּלָּהּ עַל פִּי הַחֵלֶק הַנִּרְאֶה מִמֶּנָּה.

לָמָּה לֹא תִּהְיֶה הַהֲוָיָה כֻּלָּהּ שׁוֹאֶפֶת, מְקַוָּה, עוֹלָה וְיוֹרֶדֶת, וְחוֹזֶרֶת וְעוֹלָה, בְּהַרְגָּשָׁה פְּנִימִית, וּבְהַשְׂכָּלָה מְלֵאָה, שֶׁהִיא מִתְגַּדֶּלֶת לְפִי חוּגָהּ הַגָּדוֹל, כְּדֻגְמָתוֹ שֶׁל הָאָדָם לְפִי עֶרְכּוֹ, וְהַחַי לְפִי עֶרְכּוֹ.

לָמָּה לֹא יְצֻיַּר לָנוּ הַכֹּל בַּחֲטִיבָה אַחַת שְׁלֵמָה, וְלָמָּה לֹא יוּכַל הַחֵלֶק הַטּוֹב בְּכָל מָקוֹם שֶׁהוּא נִמְצָא לְהָאִיר לְעַצְמוֹ וְלַכְּלָל כֻּלּוֹ. לָמָּה לֹא יְבֻקַּשׁ אוֹר ד' בְּכָל מָקוֹם, לָמָּה לֹא תִּתְפַּלֵּשׁ הַשִּׂמְחָה בְּכָל פִּנּוֹת הַחַיִּים, לָמָּה לֹא תִּתְגַּבֵּר תְּשׁוּקַת הַטּוֹב עַל כָּל עֹז וּגְבוּרָה.

הַשְּׁאֵלוֹת הַלָּלוּ וְדֻגְמָתָן כָּל מַה שֶּׁהֵן נִשְׁאָלוֹת בְּיוֹתֵר עַזִּיזוּת, בְּיוֹתֵר גְּבוּרָה וְחַרִיפוּת, כָּךְ הֵן מְמַלְּאוֹת אֶת תְּבִיעָתָן, וְהֵן מְבִיאוֹת אֶת הַמַּסְקָנָא הַדְּרוּשָׁה.

הַדִּין נוֹתֵן שֶׁיֵּשׁ נְשָׁמָה לְכָל נִיצוֹץ, שֶׁהוּא שׁוֹאֵף לְהִתְעַלּוֹת, וּמִתְעַלֶּה עַל יְדֵי אוֹר חֶסֶד עֶלְיוֹן שֶׁמּוֹפִיעַ תָּמִיד, וְקֹל וָחֹמֶר לְכָל בְּרִיָּה שֶׁהִיא הוֹלֶכֶת וּמִתְעַלָּה, בְּכָל גָּוָן שֶׁל הֲוָיָה שֶׁהִיא נִמְצֵאת, בֵּין בְּתֹאַר שֶׁל פְּעֻלָּה בְּגוּף בֵּין מִחוּץ לְגוּף, וְכָל מִין מִמִּינֵי הַחֲלֻקָּה, כְּמִינִים וּפְרָטֵיהֶם, וְקֹל וָחֹמֶר אֲנָשִׁים וּמִשְׁפָּחוֹת, עַמִּים וּלְשׁוֹנוֹת.

כָּל מֻשָּׂג כּוֹלֵל יֵשׁ לוֹ נִשְׁמָתוֹ שֶׁהִיא הוֹלֶכֶת וּמִתְעַלָּה, וְקֹל וָחֹמֶר עוֹלָמִים שְׁלֵמִים שֶׁהֵם הוֹלְכִים וּמִתְנַשְּׂאִים, הוֹלְכִים וּמִתְעַלִּים, חַיִּים הֵם בְּשִׁמּוּשָׁם הַגּוּפָנִי עַד הַזְּמַן שֶׁנִּשְׁמָתָם מִשְׁתַּלֶּמֶת, וְאַחֲרֵי כֵן כָּל הָרוּחָנִיּוּת שֶׁבָּהֶם מִתְעַלָּה, וּבִצְרוֹר הַחַיִּים הַכְּלָלִי הָעֶלְיוֹן מִכָּל נְחִיצוּת שֶׁל גּוּף וְעוֹלָם מְקוֹמִי הֵם נִצְרָרִים בְּכָל כֹּחוֹתֵיהֶם הַכְּלָלִיִּים וְהַפְּרָטִיִּים.

וּכְשֶׁאָנוּ רוֹאִים בַּמַּחֲזֶה כַּמָּה עוֹלָמִים לְאֵין תַּכְלִית כְּבָר הָיוּ לְפָנֵינוּ, אָנוּ יוֹדְעִים מִזֶּה, כַּמָּה עֵדֶן וְאוֹר עֶלְיוֹן מְקַבְּלִים הָאוֹרוֹת הָרוּחָנִיִּים הַכְּלָלִיִּים שֶׁלָּהֶם בְּכָל פְּרָטֵיהֶם, וְאוֹר עֵדֶן זֶה בְּאֵיזֶה צוּרָה הוּא מְשֻׁתָּף לְכֻלָּנוּ יַחַד.

*מקור ושינויי נוסח לעומת כתי"ק*

מקור: שמונה קבצים א, קמח. א, תקפז.

**מקרי ההויה.** בש"ק: "כל מקרי ההויה". **שמופיע תמיד.** בש"ק: "שמופע תמיד". **בין בתאר.** בש"ק: "בין בתאור".

*הערות הרצי"ה והרב הנזיר*

**אור ד' בכל מקום.** ממלא כל עלמין (הרד"כ כת"י).

הַהִתְעַלּוּת הַתְּמִידִית

ה

הָעוֹלָם מִתְעַלֶּה תָּמִיד, מִפְּנֵי שֶׁשֹּׁרֶשׁ הָעוֹלָם מִתְמַלֵּא תָּמִיד אוֹר חָכְמָה, וְכָל מַה שֶּׁשֹּׁרֶשׁ הַזְּמַן עוֹבֵר יוֹתֵר וְיוֹתֵר, הַחָכְמָה מִתְרַבָּה, בִּישִׁישִׁים חָכְמָה וְאֹרֶךְ יָמִים תְּבוּנָה. וּמִתּוֹךְ כָּךְ הָעֲנָפִים כֻּלָּם, שֶׁהֵם הָאֲנָשִׁים כֻּלָּם, וְסִדְרֵיהֶם, וּתְכוּנוֹת רוּחָם הַפְּנִימִיּוֹת, וְכֵן הַיְצוּרִים כֻּלָּם, מִדּוֹמֵם צוֹמֵחַ וְכָל הַחַיִּים כֻּלָּם הֲרֵי הֵם מִתְבַּסְּמִים וּמִתְעַלִּים, הַכֹּל מַקְשִׁיבִים לְקוֹל הַחָכְמָה הָעֶלְיוֹנָה, וְנֹעַם הַבִּינָה שׁוֹפַעַת בָּהֶם בִּגְנִיזָה גְּדוֹלָה.

וְצַדִּיקִים הַמִּסְתַּכְּלִים בְּשֹׁרֶשׁ הָעוֹלָם, וּנְטִיַּת הַיִּרְאָה שֶׁבִּלְבָבָם שֶׁהִיא רֵאשִׁית חָכְמָה הִיא מִפְּנֵי ד', שֶׁהוּא שָׁרְשָׁא וְעִקָּרָא דְּכֻלְּהוּ עָלְמִין, הֵם הֵם הַמּוֹסִיפִים אוֹר חָכְמָה בָּעוֹלָם. וּמִתּוֹךְ שֶׁהַחָכְמָה מְאִירָה, מְאִירָה גַּם כֵּן בִּרְכַּת הַנַּחַת וְהָעֹנֶג, וַהֲדַר הַשָּׁלוֹם מִתְפַּשֵּׁט בָּעוֹלָם, וְהוּא בִּכְלָלוֹ מִתְעַטֵּר וּמִתְעַלֶּה.

הָעֲלִיּוֹת וְהַיְרִידוֹת הֵן תְּדִירִיּוֹת, בְּמַצַּב הָאָדָם הַיָּחִיד, וּבְמַצַּב הָעוֹלָם בִּכְלָלוֹ, וּמִכָּל מָקוֹם הַתְּנוּעָה בִּכְלָלָהּ הִיא תְּנוּעַת עֲלִיָּה וּבִסּוּם. וְחִלּוּפֵי הַמַּצָּב אֲפִלּוּ בְּעֵת יְרִידָה גְּדוֹלָה אֵין לָהֶם כִּי אִם עֵרֶךְ שֶׁל מִלּוּי הַיָּרֵחַ וּמִעוּטוֹ, אוֹ זוֹטוֹ שֶׁל יָם וּנְסִיגָתוֹ, אוֹ הַנְּשִׁימָה, הַפְּנִימִית, הַמְּשִׁיבָה אֶת הָרוּחַ אֶל תּוֹכִיּוּתוֹ שֶׁל הַחַי, וְהַחִיצוֹנִית, הַדּוֹחֶפֶת אוֹתוֹ מִתּוֹכוֹ, אוֹ הָעֵרוּת וְהַשֵּׁנָה, שֶׁאַף עַל פִּי שֶׁהֵם נִרְאִים כַּהֲפָכִים מִכָּל מָקוֹם שְׁנֵיהֶם יַחַד הֵם מְחוֹלְלֵי הַחַיִּים הַשְּׁלֵמִים.

*מקור ושינויי נוסח לעומת כתי"ק*

מקור: שמונה קבצים א, תתסד. שם, תרצ.

*הערות הרצי"ה והרב הנזיר*

**העולם מתעלה תמיד.** דעת תבונות, [עמ'] י, ב, [מהדו' פרינדלנדר אות מח], כל יום שעובר, העולם קרב יותר לשלימותו, הגלגול להחזיר הכל לטובה, מתגלגל בכל שעה, ואינו פוסק (הרד"כ). **בישישים חכמה ואורך ימים תבונה.** איוב יב, יב. **ראשית חכמה.** תהלים קיא, י.

הַיְרִידָה וְהָעֲלִיָּה

ו

אֲנַחְנוּ מַשִּׂיגִים אֶת הַמְּצִיאוּת בְּתוֹר הֲוָיָה שֶׁהִיא מַתְחֶלֶת מִמְּקוֹרָהּ, הוֹלֶכֶת בַּתְּחִלָּה הֲלִיכַת יְרִידָה מִלְמַעְלָה לְמַטָּה, מִמַּהוּת עֶלְיוֹנָה לְמַהוּת יְרוּדָה, עַד שֶׁבָּאָה לְהַיְרִידָה הַיּוֹתֵר שְׁפָלָה, וְאַחַר כָּךְ הִיא שָׁבָה לַעֲלוֹת, וְהוֹלֶכֶת הִיא וְעוֹלָה מִירִידָתָהּ הַשְּׁפָלָה בְּעֹמֶק תַּחְתִּית עַד הָעֲלִיָּה הַיּוֹתֵר עֶלְיוֹנָה, עַד עֲלוֹתָהּ לִמְקוֹרָהּ בְּסֵתֶר עֶלְיוֹן. בְּצוּרָה זוֹ מוּבֶנֶת הִיא יָפֶה הַמְּצִיאוּת בְּכָל צוּרוֹתֶיהָ.

מוּבָן הוּא, שֶׁיֵּשׁ כֹּחַ עֶלְיוֹן הָרוֹדֶה בָהּ לְהַעֲלוֹתָהּ, שֶׁכְּבָר הוּחַל מֵאָז בִּהְיוֹתָהּ בִּמְקוֹרָהּ לִפְנֵי יְרִידָתָהּ. וְהַהִתְפַּתְּחוּת הַמֻּרְגֶּשֶׁת מִלְּמַטָּה לְמַעְלָה הוּא הַחִזָּיוֹן שֶׁל צַעֲדֵי הַתְּשׁוּבָה שֶׁל הַמָּצוּי כֻּלּוֹ.

הַהֲוָיָה יָרְדָה בַּתְּחִלָּה, מִשְּׁמֵי מְרוֹמָהּ עַד עִמְקֵי עֲמָקֶיהָ, וּמִתּוֹךְ כָּךְ הִיא מוּכֶנֶת לַעֲלוֹת מִכָּל יְרִידוֹתֶיהָ אֶל מְקוֹר שָׁרְשָׁהּ. וּכְשֵׁם שֶׁעֲלִיָּתָהּ בְּהַדְרָגָה אִטִּית, כָּךְ יְרִידָתָהּ הָיְתָה דַּרְגָּאִית, וְהָאוֹרוֹת הָעֶלְיוֹנִים הָרָאשִׁיִּים נִתְּקוּ מְעַט מְעַט, מִכְּלָלוּת אוֹרָם הָעֶלְיוֹן בָּעֶלְיוֹנִים.

*מקור ושינויי נוסח לעומת כתי"ק*

מקור: שמונה קבצים א, תקלד. שם, תקמח.

**וכשם שעליתה בהדרגה אטית.** בש"ק: "וכשם שעליתה היא בהדרגה אטית".

*הערות הרצי"ה והרב הנזיר*

**ההויה ירדה בתחלה, ומתוך כך היא מוכנה לעלות. '**קל"ח פתחי חכמה' [פתח קלא], [מובא] בראש מערכת התעלות העולם (הרד"כ).

דַּרְגוֹת הַהִשְׁתַּלְשְׁלוּת הָאֲצִילִית

ז

כֵּיצַד הוּא מַהֲלַךְ עִלּוּי הָעוֹלָם. הָאֲצִילוּת הָעֶלְיוֹנָה כֻּלָּהּ טוֹב, אַחֲרֵי הִשְׁתַּלְשְׁלוּיוֹת רַבּוֹת בָּא מַהוּת הַשֵּׂכֶל, שֶׁתְּעוּדָתוֹ לִהְיוֹת מִתְפַּתֵּחַ וּמִתְעַלֶּה לַאֲצִילוּת עֶלְיוֹנָה, מֻטְבַּע בֶּאֱמֶת וְטוֹב מֻחְלָט. אַחַר שֶׁיַּטְבִּיעַ הַשֵּׂכֶל בְּעַצְמוֹ אֶת הַטֶּבַע הָאֲצִילִי יַשְׁלִיךְ הַרְבֵּה מִסְּגֻלּוֹתָיו הַמֻּגְבָּלוֹת, כְּהַשְׁלָכַת הַשִּׁלְיָא מִן הַוָּלָד אַחֲרֵי צֵאתוֹ לַאֲוִיר הָעוֹלָם. הַהַרְגָּשׁוֹת מִתְעַלּוֹת לְעֻמַּת הַשֵּׂכֶל, כַּדֻּגְמָא שֶׁל הַשֵּׂכֶל לְעֻמַּת הָאֲצִילוּת הָעֶלְיוֹנָה מִמֶּנּוּ. הַהַרְגָּשָׁה כְּשֶׁהִיא מִתְעַלָּה לְזִכּוּךְ שִׂכְלִי, מְאַבֶּדֶת הִיא כַּמָּה מֵהַסְּגֻלּוֹת הַגַּסּוֹת שֶׁבְּטִבְעָהּ. וְכֵן עוֹמֵד הַמֶּזֶג, וְהַנְּטִיּוֹת הַחָמְרִיּוֹת, לְעֻמַּת הַהַרְגָּשׁוֹת הַנִּשָּׂאוֹת מֵהֶן.

וְדָבָר זֶה לֹא בָּאָדָם לְבַדּוֹ נָהוּג אֶלָּא בָּעוֹלָם כֻּלּוֹ, וְהַהִתְעַלּוּת שֶׁל הַטֶּבַע הַיּוֹתֵר גַּס הוֹלֶכֶת הִיא בִּמְסִלָּתָהּ עַל יְדֵי חִלּוּפֵי הָעֲרָכִים, מִטֶּבַע לְמֶזֶג, וּמִמֶּזֶג לְרֶגֶשׁ, מֵרֶגֶשׁ לְשֵׂכֶל, מִשֵּׂכֶל לַאֲצִילוּת.

וְהָרָצוֹן הַטָּמִיר שֶׁל קְדוֹשֵׁי הָרוּחַ הוּא נֶאֱחָז בְּחֵפֶץ הִתְעַלּוּת הַכֹּל לְהָאֲצִילוּת הָעֶלְיוֹנָה, שֶׁהִיא בְּעַצְמָהּ גַּם כֵּן עוֹלָה הִיא מַעֲלוֹת אֵין קֵץ, שֶׁהָעַיִן הַיּוֹתֵר חֲמוּשָׁה בְּמִשְׁקָפַיִם רוּחָנִיִּים מִתְעַשֶּׁשֶׁת לִרְאוֹתָם, אֲבָל הַזֹּהַר הַכְּלָלִי שֶׁל הַחֵשֶׁק הַיּוֹתֵר עֶלְיוֹן פּוֹעֵל הוּא אֶת פְּעֻלַּת דְּפָקָיו עַל כָּל פְּעֻלָּה וְכָל הֶגֶה, עַל כָּל תְּנוּעָה, וְכָל נִיד חַיִּים שֶׁל הַחַיִּים חַיֵּי אֱמֶת, וְהֵם שׁוֹאֲבִים אֶת מַהוּת חַיֵּיהֶם מִזִּיו הָעֶלְיוֹן תָּמִיד, וּמְעַלִּים עַל יְדֵי עֲלִיַּת תְּשׁוּקָתָם אֶת הָעוֹלָם כֻּלּוֹ, וְאֶת כָּל שִׂיחוֹ וְשִׂיגוֹ, מִדֵּי עֲלוֹתָם.

*מקור ושינויי נוסח לעומת כתי"ק*

מקור: שמונה קבצים א, תקמז

**השתלשלויותיו.** בש"ק: "השתלשלאות". **מהסגולות.** בש"ק: "מסגולות".

הִשְׁתַּלְשְׁלוּת הַיְצִירָה וּתְשׁוּקָתָהּ

ח

שִׁפְעַת הַחַיִּים הַיְצִירִיִּים, מִמְּקוֹר הַחַיִּים, הוֹלֶכֶת וְשׁוֹפַעַת הִיא לַיְצִירָה הָעֶלְיוֹנָה, יְצִירַת הַשֵּׂכֶל, הַטּוֹב, וְהַשִּׁירָה, מִשְׁתַּפֶּלֶת הִיא דַּרְגָּה אַחַר דַּרְגָּה, עַד שֶׁיּוֹצֶרֶת אֶת הַחָמְרִיּוּת, נַעֲשֵׂית טִבְעִית קָשָׁה, חֲשׁוּכָה, קְשׁוּרָה לְחֹק עָפָר אֶבֶן וּבַרְזֶל.

בְּדַרְגוֹתֶיהָ אֲשֶׁר יָרְדָה, זוֹכֶרֶת הִיא שִׁפְעָה זוֹ אֶת אוֹרָהּ הָרִאשׁוֹן, מִשְׁתּוֹקֶקֶת הִיא לָשׁוּב לִימֵי חָסְנָהּ וְזִיוָהּ, פּוֹנָה הִיא מִטְּבִיעָתָהּ הַיְרִידִית, וּמַפְסֶקֶת מִצְּעֹד עוֹד צְעָדִים בַּשֵּׁפֶל, פּוֹנָה הִיא לַעֲלוֹת, לִהְיוֹת מוּאֶרֶת מֵאוֹר שֶׁל מַעְלָה, מֵהָאוֹר שֶׁל מְקוֹר הֲוָיָתָהּ. אֶת הִשְׁתַּלְשְׁלוּתָהּ אָבְדָה, כֵּיוָן שֶׁפָּנְתָה לְמַעְלָה, אֵין זֶה מַהֲלַךְ הַזֶּרֶם הַהוֹלֵךְ וְיוֹרֵד, אֲבָל נִתְעַשְּׁרָה בְּעֹשֶׁר רוּחָנִי פְּנִימִי, מִתְחַבֶּרֶת הִיא עִם הַמָּאוֹר הָעֶלְיוֹן, הַשִּׁפְעָה שֶׁל הֲוָיַת הַיֵּשׁוּת, הָרוּחָנִי, הָאֲצִילִי, הַשִּׂכְלִי, וְהַמּוּסָרִי, הַקָּדוֹשׁ וְהַמְצֻחְצָח.

מֵהַחִבּוּר הַנַּעֲלָה מִתְחַדְּשִׁים אוֹרוֹת וּנְגוֹהוֹת רַבּוֹת, יְצִירוֹת נִפְלָאוֹת, שֶׁבָּהֶן מִתְגַּלָּה הַכְּבֵדוּת הָאַרְצִית עִם הַשְּׁאִיפָה הַשְּׁמֵימִית הַמְנַצַּחְתָּהּ. נִשְׁמַת הָאָדָם, בְּכָל חֲגָוֶיהָ הַשּׁוֹנִים, הִיא פֶּרַח רַז עוֹלָם זֶה.

*מקור ושינויי נוסח לעומת כתי"ק*

מקור: שמונה קבצים א, רצ

הַעֲלָמַת הַהוֹפָעָה הַיְצִירִית

ט

הַהוֹפָעָה הַיְצִירִית הוֹלֶכֶת הִיא בְּמַסְלוּלָהּ, הַחַיִּים מִשְׁתַּלְשְׁלִים בְּמַדְרֵגוֹתֵיהֶם, הָרָצוֹן שֶׁבַּהֲוָיָה הוֹלֵךְ וּמִתְגַּלֶּה גִּלּוּי אַחַר גִּלּוּי, הַתֹּכֶן שֶׁל טוֹב הוֹלֵךְ וּמִתְרַבֶּה, וְהַהֶאָרָה הָאֱלֹהִית דּוֹחַפְתּוֹ לְהִתְפַּתֵּחַ. הַיְרִידָה שֶׁל הַמְצָאַת חַיִּים רְצוֹנִיִּים, דַּרְגָּא אַחַר דַּרְגָּא, מְבִיאָה עַד שֶׁחוּג חַיִּים רְצוֹנִיִּים שֶׁהֵם מְלֵאִים הִרוּס חָמְרִי וְרוּחָנִי מִתְגַּלֶּה, הַהוֹפָעָה הָאֱלֹהִית מִסְתַּלֶּקֶת. וְתֵכֶף כְּשֶׁהַזֻּהֲמָא הָרַגְזָנִית לְצַד הִרוּס מִתְרָאָה, וְהַטֶּבַע נִדְחָף הוּא מִכֹּחוֹתָיו בִּסְעָרָה, הַמְּצִיאוּת הַמַּעֲשִׂית נַעֲשֵׂית גַּלְמוּדָה מִבַּעְלָהּ הַיּוֹצֵר בְּאֶמְצַע הוֹפָעַת אוֹר הַחַיִּים, וְהָרִחוּק פּוֹעֵל לְחוֹלֵל תְּכוּנָה שֶׁל הֲוָיָה שְׁפָלָה, מְכֹעֶרֶת וּמְקֻלְקֶלֶת.

הֶאָרָה מַעֲשִׂית שׁוֹלֶלֶת, מְחוֹלֶלֶת אֶת הַעֲלָמַת הַהוֹפָעָה, שֶׁהָיְתָה כְּבָר מוּכֶנֶת, מִתְגַּלָּה בְּחוּג הַמְּצִיאוּת הַפּוֹעֶלֶת הָעֶלְיוֹנָה, וּמַה שֶּׁהָיָה מוּכָן לְהוֹפִיעַ בְּתֹכֶן שֶׁל טוֹב מוֹפִיעַ בְּתוֹר אוֹר שֶׁל טוֹב בִּכְלִי, שֶׁגָּנוּז בְּעֶצֶם עָמְקוֹ סִיג חָזָק מְאֹד, אֲשֶׁר מֵרוּק אָיֹם מַעֲלֵהוּ אֶל מְקוֹר אוֹרוֹ. עֲשָׂרָה הֲרוּגֵי מַלְכוּת, חֶלְקָם בַּחַיִּים.

*מקור ושינויי נוסח לעומת כתי"ק*

מקור: שמונה קבצים א, שב

**התוכן של טוב.** בש"ק: "התוכן של הטוב". **ותיכף.** בש"ק: "תיכף".

*הערות הרצי"ה והרב הנזיר*

**העלמת ההופעה, בתור אור בכלי, אשר מירוק איום מעלהו, עשרה הרוגי מלכות, חלקם בחיים.** 'עץ חיים', שער הכללים פרק א, ["וז"ס מ"ן, וז"ס עשרה הרוגי מלוכה שהיו בזמן החרבן והעונות גרמו שאז גברה הקליפה ולא היה כח להעלות מ"ן שהם הניצוצין ההם, והיה העולם שמם ומתמוטט, לכן מסרו גופם למלכות והיו מ"נ למלכות ונפשותם העלו למ"ן לאו"א אותן הניצוצין שבתוך הקלי', וז"ס כך עלה במחשבה לפני הנז' אצל ר"ע"]. 'יונת אלם', [הרמ"ע מפאנו], פרקים יט, כב, כד. 'עמק המלך', שער עולם התוהו [- שער ו], פרקים סה, סט (הרד"כ).

הַשְּׁבִירָה וְהַשְּׁאִיפָה לַתִּקּוּן

י

עוֹלַם הַתֹּהוּ, וּשְׁבִירוֹתָיו, וְתִקּוּנָיו, מוֹרִים לָנוּ, שֶׁעֹצֶם הָרָצוֹן לַתִּקּוּן, לַשִּׁכְלוּל, לַהֲוָיָה, שֶׁהֵם הַטּוֹב הַגָּמוּר, פּוֹעֵל הוּא בְּכֹחַ מָלֵא מְאֹד מְאֹד.

אֵין הַהֲוָיָה יְכוֹלָה לְקַבֵּל אֶת כָּל עֹצֶם הַטּוֹב שֶׁל הַמַּהוּת הָעֶלְיוֹן, אַמִּיץ כֹּחַ אֵין סוֹף. הַהֲוָיָה הַחֶלְקִית מִתְמַסְמֶסֶת מֵרֹב הַטּוֹב, מֵעֹצֶם הַחַיִּים, מִשְׁתַּבֶּרֶת הִיא מֵרֹב שְׁאִיפָתָהּ. אֲבָל לֹא מִפְּנֵי זֶה יֶחְדַּל הַטּוֹב הַנִּשָּׂא לַעֲשׂוֹת אֶת דַּרְכּוֹ, הוּא חוֹזֵר וּבוֹנֶה אַחַר הַשְּׁבִירָה, וְהַבִּנְיָן הַמְתֻקָּן עוֹלֶה יָפֶה יָפֶה, בְּאֵין עֲרֹךְ לְיִקְרָתוֹ.

וְכָל כָּךְ מְרֻבָּה הִיא מִדָּה טוֹבָה מִמִּדַּת פֻּרְעָנוּת, עַד שֶׁכְּדַאי לִסְבֹּל אֶת כָּל יִסּוּרֵי הַשְּׁבִירָה, אֶת כָּל קִלְקוּלֵי הֲרִיסָה, רַק שֶׁיֵּצְאוּ עוֹלָמִים מְשֻׁכְלָלִים כָּאֵלֶּה, שֶׁנּוֹשְׂאִים בְּכֹחָם עֹשֶׁר חַיִּים כָּזֶה, שֶׁהוּא מִצַּד עַצְמָם לְמַעְלָה מִכֹּחָם.

וְאֵין הַמְהַוֶּה הָעֶלְיוֹן בּוֹחֵר בְּדֶרֶךְ מְדוּדָה וּמְצֻמְצֶמֶת, כְּדֵי שֵׁעוּר הַיְכֹלֶת שֶׁל הַהֲוָיָה, שֶׁאִם כֵּן הָיָה הַטּוֹב מֻגְבָּל לֹא לְפִי עֹצֶם עֹז חַיֵּי הַיּוֹצֵר כֹּל, אֶלָּא לְגַמְרֵי לְפִי תְּנָאֵי הַיְצִירָה הַחֲלוּשָׁה.

*מקור ושינויי נוסח לעומת כתי"ק*

מקור: שמונה קבצים א, רמד

**פועל הוא בכח מלא מאוד מאוד.** בש"ק עם פסיק: "פועל הוא בכח, מלא מאוד מאוד".

*הערות הרצי"ה והרב הנזיר*

**עולם התהו, שבירותיו, ותיקוניו, מורים שהרצון לתיקון פועל.** 'נובלות חכמה', [ר' יוסף דילמדיגו], [דף] קעה, עלה לד. 'קל"ח פתחי חכמה' פתל לו (הרד"כ). **אמיץ כח.** ישעיהו מ, כו. **מרובה היא מדה טובה ממדת פורענות.** יומא עו, א. סוטה יא, א.

הַמֻּגְבָּל וְהַבִּלְתִּי גְּבוּלִי

יא

לָמָּה בָּאָה הַשְּׁבִירָה. לְפִי שֶׁהָאֱלֹהוּת נוֹתֶנֶת הִיא לְפִי כֹּחָהּ, וְהַמְקַבֵּל מֻגְבָּל הוּא, אִם כֵּן תִּהְיֶה הַטּוֹבָה מֻגְבֶּלֶת, עַל כֵּן נוֹתֵן הוּא הַטּוֹבָה בְּלֹא שֵׁעוּר, לְפִי מִדָּתוֹ, וְתִהְיֶה אֱלֹהִית בִּלְתִּי גְּבוּלִית, וְאַף עַל פִּי שֶׁלֹּא יוּכַל הַמְקַבֵּל הַנִּבְרָא לְקַבֵּל, כִּי אִם כְּשֶׁיִּשָּׁבֵר לְגַמְרֵי. וְיִבָּנֶה בִּתְשׁוּקָתוֹ לָשׁוּב לִמְקוֹרוֹ הַבִּלְתִּי גְּבוּלִי, לְהִתְאַחֵד בָּאֱלֹהוּת, וּבָזֶה יַעֲשֶׂה הַנִּבְרָא אֶת עַצְמוֹ, וְיִהְיֶה בְּמַדְרֵגַת הַשְּׁלֵמוּת שֶׁל בּוֹרֵא, וְיִתְעַלֶּה מִמַּעַל לַגְּבוּל שֶׁל נִבְרָא, מַה שֶּׁלֹּא הָיָה אֶפְשָׁר בְּלֹא שִׁפְעַת רֹב טוּב לְמַעְלָה מִמַּדְרֵגַת אֶפְשָׁרוּת קַבָּלָתוֹ, שֶׁהָיָה תָּמִיד רַק בְּמַדְרֵגַת נִבְרָא, וְלֹא בְּמַעֲלַת בּוֹרֵא כְּלָל.

*מקור ושינויי נוסח לעומת כתי"ק*

מקור: שמונה קבצים א, תסב

הַזְּמַן הַגְּבוּל וְהַשִּׁנּוּי

יב

אֵצֶל הָאֱלֹהוּת, הַזְּמַן הוּא נִצְחִי, עַל כֵּן אֵינֶנּוּ זְמַן, מִכָּל מָקוֹם אֵינוֹ אוֹבֵד שׁוּם יִתְרוֹן שֶׁיֵּשׁ לַזְּמַן בַּאֲשֶׁר הוּא זְמַן. הַגְּבוּל הוּא בְּאֵין סוֹף וּמִמֵּילָא אֵינֶנּוּ גְּבוּל, וּמִכָּל מָקוֹם אֵינֶנּוּ אוֹבֵד אֶת הַיִּתְרוֹן שֶׁיֵּשׁ לַגְּבוּל בַּאֲשֶׁר הוּא גְּבוּל. הַשִּׁנּוּי הוּא שִׁוּוּי, וּמִכָּל מָקוֹם אֵינֶנּוּ אוֹבֵד אֶת הַיִּתְרוֹן שֶׁיֵּשׁ לַשִּׁנּוּי.

וְאָנוּ יְכוֹלִים לְדַבֵּר בְּהַשָּׂגַת אֱלֹהוּת מַה שֶּׁאָנוּ מַשִּׂיגִים מִצַּד הַזְּמַן הַגְּבוּל וְהַשִּׁנּוּי, וְאָנוּ יוֹדְעִים שֶׁהַדִּבּוּר הוּא מִצַּד הַנֶּצַח הָאֵין סוֹף וְהַשִּׁוּוּי, וְכָל הַמִּתְרָאֶה בִּזְמַן גְּבוּל וְשִׁנּוּי הוּא אִסְפַּקְלָרְיָא שֶׁאֵינָהּ מְאִירָה, הַמְקַבֶּלֶת מִנֶּצַח אֵין סוֹף וְשִׁוּוּי, שֶׁהוּא אִסְפַּקְלָרְיָא הַמְּאִירָה.

*מקור ושינויי נוסח לעומת כתי"ק*

מקור: שמונה קבצים א, ק

הַהִתְעַלּוּת הַבִּלְתִּי סוֹפִית

יג

כְּשֶׁהַהִתְעַלּוּת הַצְּפִיִּית מִתְגַּבֶּרֶת בָּנוּ, הִנְנוּ מִתְגָּאִים בְּרוּם עֲנָוָה, לְדַבֵּר הָגוּת שִׂיחַ קֹדֶשׁ, וּמִתְעַלִּים אָנוּ מִמַּעַל לְאוֹתוֹ הַתֹּכֶן הַנִּשָּׂא, שֶׁל רָזֵי רָזִים, מְקוֹר הַבְּרָכָה שֶׁל הַתּוֹסֶפֶת מִמַּעַל לָהּ, וּכְשֶׁאָנוּ אוֹמְרִים בִּטּוּי אֵין סוֹף, לִבֵּנוּ מָלֵא רֶגֶשׁ שְׁאֵלָה וּשְׁקִיקָה פְּנִימִית אֶל בִּטּוּי אֵין רֵאשִׁית, וְהִנְנוּ חָשִׁים, שֶׁאֵין רֵאשִׁית אֵינוֹ נֶהֱגֶה גַּם בְּהָגוּת בִּטּוּי הַמַּחֲשָׁבִי הַיּוֹתֵר כָּמוּס וְגָנוּז.

בָּאֵין סוֹף מֻנָּחָה הִיא הַשְּׁלִילָה שֶׁל אֶפְשָׁרוּת הַתּוֹסֶפֶת, כִּי מַה יּוֹסִיף עַל אֵין סוֹף, עַל הַשְּׁלֵמוּת הַמִּתְעַלָּה מִכָּל עֹמֶק הֲדַר עֹז. וְיֵשׁ מָכוֹן לְרִכּוּז מַלְכוּתִי, לְכוֹנֵן הַשְׁלָמָה בִּלְתִּי פּוֹסֶקֶת הַמִּתְעַלָּה, בַּגֵּרָעוֹן הַמַּכְשִׁיר אֶת הַתּוֹסֶפֶת, בַּצִּמְצוּם הַמַּכְשִׁיר אֶת הַהַרְחָבָה. וְכֵיוָן שֶׁהַהִתְאַצְּלוּת הָעֶלְיוֹנָה בְּטוּיָה, הִנְנוּ כְּבָר מֻרְשִׁים לוֹמַר, שֶׁעֹמֶק הַהִתְעַלּוּת הַבִּלְתִּי סוֹפִית הֲרֵי הִיא מִתְעַלָּה בְּשִׁחְרוּר עֶלְיוֹן בְּהַבְדָּלַת הָאוֹרִים, שֶׁדִּין הַתּוֹסֶפֶת נוֹהֵג בָּהֶם, מֵהַמְּקוֹרִיּוּת, הָעֹצֶם שֶׁאֵין בּוֹ עֵרֶךְ שֶׁל הִתְעַלּוּת מֵרֹב תַּעֲצוּמוֹ. וְרַק בִּשְׁבִיל הַיְכֹלֶת הַבִּלְתִּי סוֹפִית הַזֹּאת לְחוֹלֵל סוֹפִים וְהַגְבָּלוֹת, שֶׁיִּהְיֶה כְּלִי בְּרָכָה לְעֶדְנַת שַׁעֲשׁוּעֵי עוֹלָמִים, בִּשְׂבִיעַת טוּב מֶתֶק תַּעֲנוּגִים עֲדִינִים, בִּסְפִינַת אַחְדוּתָם, יֵשׁ כֹּחַ הַבְטָאָה, קוֹל דְּמָמָה דַּקָּה. אֲבָל בָּאֵין רֵאשִׁית לֹא יְחֻקֶּה עֵרֶךְ נוֹרָא זֶה, וּמַה יּוֹשִׁיט לָנוּ, אִם נַסְכִּיל לַחְשֹׁב עַל מְרוֹם הַתַּעֲצוּמָה, עַל עֹמֶק מְקוֹר כָּל מָקוֹר, נַעֲלָה מִכָּל הֲוָיַת הֲוָיֵי הֲוָיוֹת, שָׁם אֵין שַׂרְעָף, גַּם בְּעֶרְכֵי הָעֲרָכִים הַבִּלְתִּי נֶעֱרָכִים. אַךְ לֵאלֹהִים דּוֹמִּי נַפְשִׁי, כִּי מִמֶּנּוּ תִּקְוָתִי.

*מקור ושינויי נוסח לעומת כתי"ק*

מקור: שמונה קבצים ז, עא

**מה יוסיף.** בש"ק: "מה יוסף". **אם יושיט לנו.** באורות הקודש יש כאן פסיק, ובש"ק נקודה. **אם נסכיל.** בש"ק: "ואם נסכיל".

*הערות הרצי"ה והרב הנזיר*

**ההתעלות הבלתי סופית, אין סוף, ולא אין ראשית.** 'יונת אלם', [הרמ"ע מפאנו], הקדמה מענין אין סוף, [למה תארו חז"ל בא"ס היה להם לתוארו יתעלה בתואר הגדול יותר מזה והוא ראשית אין לו ... אמנם בהכרח אליו ית' דומיה תהלה, אבל מה שאנו מתארין א"ס הוא בערך השגתינו, כי בהגיענו לדבר מה שאין לנו יכולת להגיע ולהשיג ההוא יקרא אצלנו א"ס]. ו'מאה קשיטה' [סימן] כא. 'שערי גן עדן', לר' יעקב קאפיל, פתח ב [דרך א], טעם לשם א"ס (הרד"כ). **קול דממה דקה.** מלכים א יט, יב. **אך לאלהים דומי נפשי, כי ממנו תקותי.** תהלים סב, ו.

יְסוֹד הַהִשְׁתַּלְּמוּת וְהַהַשְׁלָמָה

יד

הָאִטִּיּוּת שֶׁבְּסֵדֶר הַמְּצִיאוּת, הַהַגְבָּלָה שֶׁבַּטֶּבַע, הָרַשְׁלָנוּת הַחִיצוֹנִית שֶׁלָּהּ, הַצִּמְצוּם שֶׁבַּעֲלִיּוֹת רוּחָנִיּוֹת, הָאֲרָעִיּוּת שֶׁבַּנִּסִּים, כָּל אֵלֶּה מַחֲזִיקֵי הַיְסוֹד שֶׁל הַהִתְעַלּוּת הַבִּלְתִּי פּוֹסֶקֶת, שֶׁהוּא הַיְסוֹד הַפְּנִימִי שֶׁל הַמְּצִיאוּת, שֶׁיֵּשׁ לוֹ גְּבוּל בְּתוֹךְ גְּבוּלוֹ, שֶׁתַּסְפִּיק הַיְרִידָה שֶׁל הִתְגַּלּוּת הַמְּצִיאוּת הָעוֹלָמִית, עַד עָמְקָהּ הַיּוֹתֵר יָרוּד, וְעַד מַחְשַׁכָּהּ הַיּוֹתֵר אָפֵל, לַעֲלִיָּה נִצְחִית, בְּלֹא שׁוּם הֶפְסֵק. וְכָל תְּקוּפָה אִטִּית מְכִינָה כֹּחַ לִתְקוּפָה יוֹתֵר מְהִירָה בַּעֲלִיָּתָהּ, עַד הַמְּהִירוּת הַיּוֹתֵר עֶלְיוֹנָה. יְנַהֲגֵנוּ עַלְמוּת, בִּזְרִיזוּת, כְּאִלֵּין עוֹלֵמָתָא. רָצוֹא וָשׁוֹב כְּמַרְאֵה הַבָּזָק.

וְלָעַד לֹא תִּכְלֶה הוֹפָעַת הַהִתְעַלּוּת, וְתוֹסְפוֹת הָאוֹר הָעֵדֶן וְהַחַיִּים הַהוֹלְכִים וּמִתְבַּסְּמִים, וּמִתְמַלְּאִים תָּמִיד עֵרֶךְ יוֹתֵר גָּדוֹל וְנִשְׂגָּב, עַד שֶׁיִּשְׁתַּוּוּ יַחַד צוּרַת הַהַשְׁלָמָה הַגְּמוּרָה, וְצוּרַת הַהִשְׁתַּלְּמוּת הַבִּלְתִּי פּוֹסֶקֶת, הַבָּאָה מִסִּבַּת הַחִסָּרוֹן הַקָּדוּם. וְיַסְפִּיק הַזֵּכֶר שֶׁל חֶסְרוֹן הֶעָבָר לִתֵּן דְּחִיפָה תְּמִידִית לְהִשְׁתַּלְּמוּת הוֹלֶכֶת וְנוֹסֶפֶת, וְתִהְיֶה הַצּוּרָה שֶׁל הַהִשְׁתַּלְּמוּת הַבִּלְתִּי נִפְסֶקֶת מִתְעַלָּה עַל הַהַשְׁלָמָה הַגְּמוּרָה. אֵשֶׁת חַיִל עֲטֶרֶת בַּעְלָהּ, וְצַדִּיקִים יוֹשְׁבִים וְעַטְרוֹתֵיהֶם בְּרָאשֵׁיהֶם וְנֶהֱנִין מִזִּיו הַשְּׁכִינָה, הַהוֹלֶכֶת וּמִתְגַּבֶּרֶת תָּמִיד, עֲלִיָּה אַחַר עֲלִיָּה, לְאֵין קֵץ וְתַכְלִית. בָּרוּךְ ד' לְעוֹלָם אָמֵן וְאָמֵן, וְיִשְׁתַּבַּח שְׁמוֹ לָעַד וּלְנֶצַח נְצָחִים.

וְכָל נִיצוֹצֵי הַחַיִּים, כָּל הַנְּשָׁמוֹת הָרוּחוֹת וְהַנְּפָשׁוֹת, וְכָל זִיקֵי הַחַיִּים שֶׁבְּכָל הַיֵּשׁ, הֲרֵי הֵם אֲחוּדִים עִם יְסוֹד הַהִשְׁתַּלְּמוּת הַבִּלְתִּי פּוֹסֶקֶת, שֶׁהוּא אוֹר ד' הַמְהַוֶּה הַיֵּשׁוּת, זְרוֹעַ ד' אֲשֶׁר נִגְלְתָה, וְהֵם תָּמִיד עוֹלִים בַּעֲלִיָּתָהּ, כְּמוֹ שֶׁהֵם יוֹרְדִים, וְיָרְדוּ בִּירִידָתָהּ, שֶׁהִיא יְרִידָתָם הַמַּבְלֶטֶת יְרִידָתָהּ. וְהִנֵּה הַכֹּל כּוֹסֵף לַעֲלִיַּת אוֹר עוֹלְמֵי עוֹלָמִים, לְהֶאָרַת זִיו שְׁכִינַת אֵל, הֲדַר כְּבוֹד אֵל הַכָּבוֹד, הַהוֹלֵךְ וּמִשְׁתַּלֵּם, יוֹצֵא מֵהַהֶעְלֵם אֶל הַגִּלּוּי, בְּכָל הַתְּנוּעוֹת הַשּׁוֹנוֹת שֶׁל הַהֲוָיָה, וּבְכָל מִינֵי הַתְּסִיסוֹת שֶׁבְּרוּחַ הָאָדָם וְכָל הַיְצוּר כֻּלּוֹ, הַהוֹלֵךְ לְהֵעָשׂוֹת אֲגֻדָּה לַעֲשׂוֹת רְצוֹן קוֹנוֹ בְּלֵבָב שָׁלֵם.

*מקור ושינויי נוסח לעומת כתי"ק*

מקור: שמונה קבצים ב, שיח

**כאלין עולמתא.** בש"ק: "כהדין עולמתא" (הרד"כ כת"י).

*הערות הרצי"ה והרב הנזיר*

**ינהגנו עלמות.** ע' תהילים מח, טו. **התעלות בלתי פוסקת, ומהירה, המהירות היותר עליונה, ונהגנו עלמות, בזריזות, כאלין עולימתא**. ירושלמי מגילה, פרק ב הלכה ד, [והצדיקים מראין אותו באצבע ואומרים "כי זה אלהים אלהינו עולם ועד הוא ינהגנו עלמות", עלמות בעלומות בזריזות, עלמות כאילין עלמות], שיר השירים רבה פרשה א, על הכתוב "עלמות אהבוך" [שיר השירים א, ג], [בעלמות ובזריזות] (הרד"כ). **רצוא ושוב כמראה הבזק.** יחזקאל א, יד. **אשת חיל עטרת בעלה.** משלי יב, ד. **צדיקים יושבים ועטרותיהם בראשיהם ונהנין מזיו השכינה.** ברכות יז, א. **ברוך ד' לעולם אמן ואמן.** תהלים פט, נג. **וישתבח שמו לעד ולנצח נצחים.** מדרש תמורה סוף פרק ג.

הִשְׁתַּלְּמוּת וּשְׁלֵמוּת

טו

מְגַמַּת הַהֲוָיָה כֻּלָּהּ, מִצַּד הַחֵפֶץ הַכָּמוּס הָאֵין סוֹפִי, הִיא כְּפִי הִגָּלוֹתָהּ לָנוּ, עֵצָה גְּדוֹלָה שֶׁל הִתְעַלּוּת וְהוֹסָפָה נִצְחִית, שֶׁאִם אֵין מְצִיאוּת שֶׁל קֹטֶן וְחִסָּרוֹן לֹא יוּכַל לִהְיוֹת רַק גֹּדֶל וּמִלּוּי, אֲבָל לֹא הִתְגַּדְּלוּת, וּדְרִיכָה תְּדִירִית לְתוֹסֶפֶת בְּרָכָה.

וְאַף עַל פִּי שֶׁאֵין קֵץ לְהָעִלּוּי שֶׁל הַשְּׁלֵמוּת הַמְלֵאָה, שֶׁאֵין בָּהּ עִלּוּי מִצַּד אֵין סוֹפִיּוּתָהּ, מִכָּל מָקוֹם כָּלוּל בָּהּ גַּם כֵּן זֶה הַכֹּחַ הַנִּשְׂגָּב שֶׁל הִתְעַלּוּת תְּדִירִית, וְזֶה נֶחְשָׁב כְּאִלּוּ הַשְּׁלֵמוּת הַמֻּחְלָטָה מִשְׁתַּלֶּמֶת עַל יְדֵי הַהִשְׁתַּלְּמוּת, הַבָּאָה עַל יְדֵי הוֹפָעַת הַקֹּטֶן הַבָּא אֶל הַגֹּדֶל, וַעֲבוֹדָה זוֹ הִיא צֹרֶךְ גָּבוֹהַּ.

*מקור ושינויי נוסח לעומת כתי"ק*

מקור: שמונה קבצים ח, מג.

*הערות הרצי"ה והרב הנזיר*

**השלמות המוחלטה כאילו משתלמת על ידי ההשתלמות, ועבודה זו צורך גבוה.** 'עבודת הקודש', חלק ב פרקים א-ג. 'של"ה', [תולדות אדם], שער הגדול, [עמ'] לב. 'נפש החיים', לר"ח מולוזין, שער ב (הרד"כ).

הַשְּׁלֵמוּת הַמֻּחְלֶטֶת וְהַהִתְעַלּוּת

טז

מָה אָנוּ חוֹשְׁבִים עַל דְּבַר הַמַּטָּרָה הָאֱלֹהִית בְּהַמְצָאַת הַהֲוָיָה. אוֹמְרִים אָנוּ, שֶׁהַשְּׁלֵמוּת הַמֻּחְלֶטֶת הִיא הִיא מְחֻיֶּבֶת הַמְּצִיאוּת, וְאֵין בָּהּ דָּבָר בְּכֹחַ, כִּי אִם הַכֹּל בְּפֹעַל, אֲבָל יֵשׁ שְׁלֵמוּת שֶׁל הוֹסָפַת שְׁלֵמוּת, שֶׁזֶּה אִי אֶפְשָׁר לִהְיוֹת בָּאֱלֹהוּת, שֶׁהֲרֵי הַשְּׁלֵמוּת הַמֻּחְלֶטֶת הָאֵין סוֹפִית אֵינָהּ מַנִּיחָה מָקוֹם לְהוֹסָפָה, וּלְמַטָּרָה זוֹ שֶׁהוֹסָפַת שְׁלֵמוּת גַּם הִיא לֹא תֶּחְסַר בַּהֲוָיָה, צְרִיכָה הַהֲוָיָה הָעוֹלָמִית לְהִתְהַוּוֹת, וְלִהְיוֹת לְפִי זֶה מַתְחֶלֶת מִתַּחְתִּית הַיּוֹתֵר שְׁפָלָה, כְּלוֹמַר מִמַּעֲמָד שֶׁל הַחִסָּרוֹן הַמֻּחְלָט, וְשֶׁתֵּלֵךְ תָּמִיד הָלֹךְ וְעָלֹה לְהָעֲלִיָּה הַמֻּחְלֶטֶת. וְהַהֲוָיָה נוֹצְרָה בִּתְכוּנָה כָּזוֹ, שֶׁעֲדֵי עַד לֹא תֶּחְדַּל מֵהִתְעַלּוּת, כִּי זֹאת הִיא פְּעֻלָּה אֵין סוֹפִית.

וּכְדֵי לְהַבְטִיחַ אֶת הָעֲלִיָּה בְּעַצְמוּתָהּ שֶׁל הַהֲוָיָה נוֹצְרָה כֻּלָּהּ בְּעִלּוּי עֶלְיוֹן, וְהָעִלּוּי הָיָה יוֹתֵר מִכְּדֵי הַשֵּׁעוּר שֶׁתֹּכֶן מֻגְבָּל יָכוֹל לִהְיוֹת בְּפֹעַל, אַף עַל פִּי שֶׁהוּא יָכוֹל לִהְיוֹת בְּכֹחַ, עַל כֵּן בְּהוֹפָעַת הַהֲוָיָה בְּפֹעַל נִתְקַלְקְלוּ הַדְּבָרִים, וְהַכֹּחוֹת נִסְתַּבְּכוּ זֶה בָּזֶה, וְהִנָּם עוֹסְקִים בְּמִלְחָמָה חַרִיפָה, עַד שֶׁתְּנַצַּח הַמַּחֲשָׁבָה הַמֻּחְלֶטֶת הָאֵין סוֹפִית שֶׁל הַטּוֹב, וִיתֻקַּן הַכֹּל, בְּצֵרוּף הָעִלּוּי שֶׁל נְתִינַת מָקוֹם לְהַשְׁלָמָתָהּ שֶׁל עֲלִיָּה בִּלְתִּי פּוֹסֶקֶת, שֶׁזֶּהוּ עֵדֶן מְיֻחָד, שֶׁבָּזֶה הַבְּרִיאָה מַשְׁלֶמֶת אֶת כְּבוֹד בּוֹרְאָהּ.

*מקור ושינויי נוסח לעומת כתי"ק*

מקור: שמונה קבצים א, תמג

**שפלה.** בש"ק: "שפל".

שְׁנֵי עֶרְכֵי הַשְּׁלֵמוּת

יז

מְבִינִים אָנוּ בַּשְּׁלֵמוּת הָאֱלֹהִית הַמֻּחְלָטָה שְׁנֵי עֲרָכִים שֶׁל הַשְׁלָמָה. עֵרֶךְ אֶחָד שֶׁל הַשְׁלָמָה, שֶׁמִּצַּד גָּדְלָהּ וּגְמִירָתָהּ אֵין שַׁיָּךְ בָּהּ הוֹסָפָה שֶׁל מַעֲלָה. אֲבָל אִם לֹא הָיְתָה הָאֶפְשָׁרוּת שֶׁל הוֹסָפָה הָיָה זֶה בְּעַצְמוֹ עִנְיַן חִסָּרוֹן. כִּי הַשְּׁלֵמוּת הַהוֹלֶכֶת וְנוֹסֶפֶת תָּמִיד יֵשׁ בָּהּ יִתְרוֹן וְתַעֲנוּג וְאֵיזֶה מִין הַעֲלָאָה, שֶׁאָנוּ עוֹרְגִים לָהּ כָּל כָּךְ, הֲלִיכָה מֵחַיִל אֶל חַיִל, אֲשֶׁר עַל כֵּן לֹא תּוּכַל הַשְּׁלֵמוּת הָאֱלֹהִית לִהְיוֹת חֲסֵרָה זֶה הַיִּתְרוֹן שֶׁל הוֹסָפַת הַכֹּחַ. וְעַל זֶה יֵשׁ בָּאֱלֹהוּת הַכִּשָּׁרוֹן שֶׁל הַיְצִירָה, הַהִתְהַוּוּת הָעוֹלָמִית הַבִּלְתִּי מֻגְבָּלָה, הַהוֹלֶכֶת בְּכָל עֲרָכֶיהָ וּמִתְעַלָּה, וְנִמְצָא שֶׁהַנְּשָׁמָה הָאֱלֹהִית הָעַצְמִית שֶׁבַּהֲוָיָה הַמְחַיָּה אוֹתָהּ הוּא הָעִלּוּי הַתְּמִידִי שֶׁלָּהּ, שֶׁהוּא הוּא יְסוֹדָהּ הָאֱלֹהִי, הַקּוֹרֵא אוֹתָהּ לְהִמָּצֵא וּלְהִשְׁתַּכְלֵל.

וְכָל מַה שֶּׁהַמַּדָּע הוֹלֵךְ וּמִתְבַּסֵּס עַל יְסוֹד הַהִתְפַּתְּחוּת, הוֹלֵךְ הוּא וּמִתְקָרֵב אֶל הָאוֹרָה הָאֱלֹהִית הַיּוֹתֵר בְּהִירָה, וּבָא אֶל הֶחָזוֹן הַיּוֹתֵר עֶלְיוֹן, שֶׁאֵין לָדוּן עַל יָדוֹ אֶת הַהֲוָיָה כֻּלָּהּ מִצַּד יִחוּסָהּ הַחֶלְקִי, כְּלוֹמַר עַל דְּבַר הַיַּחַס שֶׁיֵּשׁ בֵּין חֵלֶק אֶחָד מִמֶּנּוּ לַחֲבֵרוֹ, כִּי לֹא בָּזֶה יִמָּצְאוּ הָעֲרָכִים הָאֲמִתִּיִּים שֶׁלָּהּ, כִּי אִם עִקַּר דִּינָהּ הַפְּנִימִי הוּא בִּדְבַר יִחוּסָהּ הַכְּלָלִי שֶׁל כֻּלָּהּ וְכָל חֲלָקֶיהָ אֶל הַשְּׁלֵמוּת הָאֱלֹהִית, שֶׁהוּא הוּא הַדָּבָר הַיּוֹתֵר נִכְבָּד, וְהַיּוֹתֵר רָאוּי לְיַסֵּד עָלָיו אֶת הַיְסוֹד שֶׁל הַהֲוָיָה כֻּלָּהּ.

וְהַהַכָּרָה הָעֶלְיוֹנָה מְעַבֶּדֶת אֶת חוּשׁ הָאַהֲבָה הַשִּׂכְלִית הָעֶלְיוֹנָה, עַד שֶׁבָּא הָאָדָם לִידֵי הַכָּרָה, שֶׁאִם הָיָה הָאִידֵאָל שֶׁל הַבְּרִיאָה פָּחוּת מִשִּׂגּוּב עֶלְיוֹן זֶה שֶׁל הַשְּׁלֵמוּת הַנּוֹרָאָה הַזֹּאת, שֶׁהוּא אַתְרָא דְּיִרְאָה עִלָּאָה, לֹא הָיָה לְכָל הָאִידֵאָלִיּוּת שׁוּם עֵרֶךְ, שׁוּם שִׂגּוּב שֶׁל קֹדֶשׁ לֹא הָיָה לָהֶם, כִּי אִם דְּבָרִים שֶׁל חֹל, פְּרָדִים יְבֵשִׁים, וְהִתְפַּעֲלוּת בְּהֵמִית. אַשְׁרֵי שֶׁאֵל יַעֲקֹב בְּעֶזְרוֹ שִׂבְרוֹ עַל ד' אֱלֹהָיו, עֹשֶׂה שָׁמַיִם וָאָרֶץ אֶת הַיָּם וְכָל אֲשֶׁר בָּם, הַשֹּׁמֵר אֱמֶת לְעוֹלָם. זֶהוּ הַכְּלָל הָעֶלְיוֹן, שֶׁכָּל הַהִסְתַּעֲפוּיוֹת הַמּוּסָרִיּוֹת הַמְדֻיָּקוֹת יוֹצְאוֹת מִמֶּנּוּ, כַּעֲנָפִים מֵעֵץ רַב דְּרוּמֵהּ מָטֵי עַד שְׁמֵי שְׁמַיָּא, וַחֲזוֹתֵהּ לְסוֹף אַרְעָא.

וּכְשֵׁם שֶׁהַחְשָׁכָה גְּדוֹלָה הִיא זוֹ הַהַכָּרָה שֶׁאֵינָהּ יוֹדַעַת רָז עֶלְיוֹן זֶה, שֶׁל הַמְּגַמָּה הַתַּכְלִיתִית, שֶׁל הַשְּׁלֵמוּת הָאֱלֹהִית הַהוֹלֶכֶת וּמִתְעַלָּה, עַל יְדֵי הַיְצִירָה כֻּלָּהּ, לְאֵין סוֹף וְתַכְלִית, כֵּן יוֹתֵר מִזֶּה אֲפֵלָה מְנֻדָּח הִיא הַדֵּעָה הַחוֹשֶׁבֶת, שֶׁאֵין כָּאן כִּי אִם זֹאת הַשְּׁלֵמוּת שֶׁל הַהִתְעַלּוּת, וְלֹא שְׁלֵמוּת מֻחְלָטָה, שֶׁאֵין שַׁיָּךְ עִמָּהּ וּמִצִּדָּהּ שׁוּם הוֹסָפָה וְהִתְעַלּוּת, מִפְּנֵי שֶׁהַכֹּל כְּבָר מְעֻלֶּה, הַכֹּל שָׁלֵם וְגָמוּר. וְזֹאת הִיא הָאֲפֵלָה, הַשְּׁרוּיָה בְּשִׁטָּתָם שֶׁל הַפִלוֹסוֹפִים הַמַּעְפִּילִים הַמּוֹדֶרְנִים, (בֶּרְגְּסוֹן).

וְיָבֹאוּ יָמִים וְיִגָּלֶה אוֹר ד' בְּכָל הוֹד מִלּוּאוֹ, וְיַכִּירוּ הַכֹּל, שֶׁדַּוְקָא אָז יֵשׁ מְקוֹם בִּינָה לְהַשְּׁלֵמוּת הַמִּתְבָּרֶכֶת, שֶׁהַקֹּדֶשׁ צָרִיךְ לָהּ, כְּשֶׁיֵּשׁ שְׁלֵמוּת עֶלְיוֹנָה וַעֲשִׁירָה. וְהֶקְדֵּשׁ צָרִיךְ בְּרָכָה, וְאֵין צָרִיךְ צְדָקָה. וְהָיָה בַּיּוֹם הַהוּא יִהְיֶה ד' אֶחָד וּשְׁמוֹ אֶחָד, הוּא וּשְׁמוֹ דַּוְקָא.

*מקור ושינויי נוסח לעומת כתי"ק*

מקור: שמונה קבצים ד, סח

**היתה.** בש"ק: "היה". **זה היתרון.** בש"ק: "מזה היתרון" (הרד"כ כת"י). **באלהות.** בש"ק: "בהאלהות". **העולמית.** בש"ק: "העולמיות". **וכל חלקיה.** בש"ק: "לכל חלקיה". **היסוד.** בש"ק: "היסוד המוסד". **פרדים.** בש"ק: "פרזים". **בשטתם של הפלוסופים המעפילים המודרנים, (ברגסון).** בש"ק: "בשטתו של ברגסון" (הרד"כ כת"י).

*הערות הרצי"ה והרב הנזיר*

**השלמות המתברכת, והשלמות המוחלטה, שאין עמה שום הוספה והתעלות. הקדש צריך ברכה, ואין צריך צדקה. הוא ושמו.** בבא מציעא קיד, א. פרקי דרבי אליעזר פרק ג. 'מאה קשיטה', 'שערי גן עדן', לעיל [מקורות לפרק יג] (הרד"כ). **הליכה מחיל אל חיל.** תהלים פד, ח. מועד קטן כט, א. **אתרא דיראה עילאה.** תניא פרק מ. **אשרי שאל יעקב בעזרו וכו' .** תהלים קמו, ה-ו. **כענפים מעץ רב דרומיה מטי עד שמי שמיא, וחזותיה לסוף ארעא.** ע' דניאל ד, ח-ט. שם, יז-יט. וצ"ע. **והיה ביום ההוא יהיה ד' אחד ושמו אחד.** זכריה יד, ט. **והוא ושמו דוקא.** ע' 'קול הנבואה' עמ' רפג הע' תיז.

יִחוּד וְהִתְעַלּוּת

יח

יִחוּד בְּרָכָה קְדֻשָּׁה. בְּאוֹר אֵין סוֹף אֵין שַׁיָּךְ הוֹסָפָה, וְהִתְעַלּוּת, מִצַּד עַצְמוֹ, אֲבָל בֶּאֱמֶת אִי אֶפְשָׁר שֶׁהַיִּתְרוֹן שֶׁל הַהִתְעַלּוּת הַנִּצְחִית תֶּחְסַר מֵהַשְּׁלֵמוּת הַמֻּחְלָטָה.

וְזֹאת הִיא תּוֹרַת הַהֲוָיָה, הוֹפָעוֹת אוֹרוֹת חַיּוֹת הֲוָיָתִיּוֹת, עַל יְדֵי רֹשֶׁם שֶׁל יְרִידָה, בְּמִדָּה כָּזֹאת, שֶׁלְּעוֹלָם תִּהְיֶה אֶפְשָׁרוּת לְתוֹסָפוֹת וַעֲלִיָּה, שֶׁהִיא בְּעַצְמוּתָהּ סִלּוּק מִכָּל יְרִידָה וְשִׁפְלוּת.

וְהַפֵּרוּדִים בָּעוֹלָמִים יִתְיַחֲדוּ כְּאֶחָד בִּמְקוֹרָם הָאַחְדוּתִי, וְהַהִתְאַחֲדוּת תּוֹסִיף אוֹר וְיִתְרוֹן בְּלֹא הֶפְסֵק, בְּרָכָה תְּמִידִית, וְתֹכֶן הַבְּרָכָה הִיא הִתְעַלּוּת, וְהַבְדָּלָה מִכָּל פְּחִיתוּת וְרִשְׁעָה, מִכָּל חֹשֶׁךְ וְצִמְצוּם, קְדֻשָּׁה.

*מקור ושינויי נוסח לעומת כתי"ק*

מקור: שמונה קבצים ב, שטו

**תהיה.** בש"ק: "יהיה". **לתוספות.** בש"ק: "לתוספת".

*הערות הרצי"ה והרב הנזיר*

**שהיתרון ... תחסר.** צ"ל: יחסר (הרצי"ה). **יחוד ברכה קדושה.** תקוני זהר תיקון ו, ותיקון ע [קכח, א]. יעננו ביום קראנו, כחושבן יב"ק, [דהכי סליק חושבן תלת שמהן אלין כחושבן יב"ק אקי"ק כתר עלאה יקו"ק עמודא דאמצעיתא אדנ"י שכינתא תתאה]. תקוני זהר חדש [פא, ב], מעבר יב"ק. רעיא מהימנא, חלק ב קטז, ב, ו-קיט, א, יק"ב, בק"י, דמברך ומקדש ומיחד למטרוניתא. 'גנת אגוז' [ר"י ג'יקאטיליה] שער א. פירוש רמב"ן לשיר השירים, [א, ד], לכן תקנו חכמינו הברכה והקדושה והיחוד (הרד"כ).

סדר ב

הַהִתְפַּתְּחוּת הַמִּתְעַלָּה

תּוֹרַת הַהִתְפַּתְּחוּת

יט

תּוֹרַת הַהִתְפַּתְּחוּת, הַהוֹלֶכֶת וְכוֹבֶשֶׁת אֶת הָעוֹלָם כָּעֵת, הִיא מַתְאֶמֶת לְרָזֵי עוֹלָם שֶׁל הַקַּבָּלָה, יוֹתֵר מִכָּל הַתּוֹרוֹת הַפִילוֹסוֹפִיּוֹת הָאֲחֵרוֹת.

הַהִתְפַּתְּחוּת, הַהוֹלֶכֶת בְּמַסְלוּל שֶׁל הִתְעַלּוּת, הִיא נוֹתֶנֶת אֶת הַיְסוֹד הָאוֹפְּטִימִי בָּעוֹלָם, כִּי אֵיךְ אֶפְשָׁר לְהִתְיָאֵשׁ בְּשָׁעָה שֶׁרוֹאִים שֶׁהַכֹּל מִתְפַּתֵּחַ וּמִתְעַלֶּה. וּכְשֶׁחוֹדְרִים בְּתוֹכִיּוּתוֹ שֶׁל יְסוֹד הַהִתְפַּתְּחוּת הַמִּתְעַלָּה, אָנוּ מוֹצְאִים בּוֹ אֶת הָעִנְיָן הָאֱלֹהִי מוּאָר בִּבְהִירוּת מֻחְלֶטֶת, שֶׁדַּוְקָא אֵין סוֹף בְּפֹעַל, מְחוֹלֵל הוּא לְהוֹצִיא אֶל הַפֹּעַל מַה שֶּׁהוּא אֵין סוֹף בְּכֹחַ.

הַהִתְפַּתְּחוּת מוֹפִיעָה אוֹר עַל כָּל אָרְחוֹת ד'. הַהֲוָיָה כֻּלָּהּ מִתְפַּתַּחַת וְעוֹלָה, כְּשֵׁם שֶׁהַדָּבָר נִכָּר בַּחֲלָקִים מִמֶּנָּה, וַעֲלִיָּתָהּ הִיא כְּלָלִית כְּמוֹ פְּרָטִית, עוֹלָה הִיא עַד מְרוֹם הַפִּסְגָּה שֶׁל הַטּוֹב הַמֻּחְלָט. מוּבָן הַדָּבָר שֶׁהַטּוֹב וְהַכְּלָלוּת הוּא מְחֻבָּר יַחַד, וְעוֹמֶדֶת הַהֲוָיָה לָבֹא לִידֵי מִדָּה זוֹ, שֶׁכֻּלָּהּ תִּסְפֹּג אֶת כָּל הַטּוֹב שֶׁל כֻּלָּהּ בְּכָל פְּרָטֶיהָ, וְזֹאת הִיא עֲלִיָּתָהּ הַכְּלָלִית, שֶׁשּׁוּם פְּרָט לֹא יִשָּׁאֵר חוּצָה, שׁוּם נִיצוֹץ לֹא יֹאבַד מֵהָאֲגֻדָּה, הַכֹּל מְתֻקָּן לִסְעוּדָה.

לְמַטָּרָה זוֹ צְרִיכִים שִׁכְלוּל רוּחַ לַתְּשׁוּקָה הָאֱלֹהִית הָעֶלְיוֹנָה, שֶׁנּוֹצְרָה עַל יְדֵי עֲבוֹדָה אֱמוּנִית בַּד'.

*מקור ושינויי נוסח לעומת כתי"ק*

מקור: שמונה קבצים א, תפה. שם, תשפ.

**שהכל מתפתח.** בכתי"ק: "שהכל מתפתחת". בש"ק הנדפס כמו לפנינו.

*הערות הרצי"ה והרב הנזיר*

**תורת ההתפתחות מתאמת לרזי עולם של הקבלה.**  רמ"ח לוצטו, 'דעת תבונות', 'קל"ח פתחי חכמה' (הרד"כ). **הכל מתוקן לסעודה.** אבות ג, טז.

הַשִּׁנּוּיִים הָעִקָּרִיִּים בַּמַּחֲשָׁבָה הַחֲדָשָׁה

כ

הַזְּמַן חִדֵּשׁ לְפַרְסֵם הַכָּרוֹת כָּאֵלֶּה, שֶׁגָּרְמוּ בְּפִרְסוּמָן לְהָרֵס אֶת הַהַכָּרוֹת, אֲשֶׁר בְּעַצְמָן אֵינָן שַׁיָּכוֹת בְּיַחַשׂ שְׁלִילִי לְהַהַכָּרוֹת הַמְחֻדָּשׁוֹת, אֶלָּא שֶׁמִּצַּד הַהֶרְגֵּל נִצְטַבְּרוּ יַחַד. הָאָדָם מְקַשֵּׁר אֶת כָּל מַחְשְׁבוֹתָיו זוֹ לָזוֹ, וְכֵיוָן שֶׁחֵלֶק מֵהֶן מִשְׁתַּנֶּה, הוֹלֵךְ הַשִּׁנּוּי עַל פְּנֵי הַכִּכָּר הַמַּחְשָׁבִי. רַק בְּדַעַת וְחֶשְׁבּוֹן יְסַיֵּג לוֹ הָאָדָם אֶת הַגְּבוּלִים, לְהַבְחִין עַד הֵיכָן צְרִיכָה לְהַגִּיעַ יַד הַשִּׁנּוּי שֶׁל הַהַכָּרוֹת הַחֲדָשׁוֹת בְּצֶדֶק, וְהֵיכָן הוּא הַמָּקוֹם שֶׁשָּׁם כָּלֶה כֹּחָן. טֶבַע הַשֵּׂכֶל וְהַצִּיּוּר הָרוּחָנִי בִּכְלָל לָחוּשׁ בְּכֻלּוֹ אֶת הַשִּׁנּוּי שֶׁבְּחֵלֶק מֵחֲלָקָיו הוּא לוֹ טֶבַע שֶׁל חַיִּים, הַמֵּבִיא לִידֵי שִׁכְלוּל וְהוֹסָפַת מַעֲלָה בְּכָל עֵת אֲשֶׁר יְחֻדַּשׁ דָּבָר בְּאַחַד הַחֲלָקִים שֶׁבּוֹ.

שְׁלֹשָׁה הִנָּם הַשִּׁנּוּיִים הָעִקָּרִיִּים, שֶׁבָּאוּ בְּמַהֲלַךְ הַצִּיּוּר הָאֱנוֹשִׁי בַּזְּמַן הֶחָדָשׁ, שֶׁמֵּהָעִקָּרִים הַלָּלוּ הִסְתָּעֲפוּ עֲנָפִים רַבִּים חֲדָשִׁים. וּמִבְּלִי שִׂימַת לֵב לְהָבִין אֶת הַמַּהוּת הָעִקָּרִית הַמֻּנָּחָה בְּעַצְמוּתָם שֶׁל אֵלֶּה הַשִּׁנּוּיִים, לְמַעַן דַּעַת עַד כַּמָּה הֵם צְרִיכִים לְהִתְפַּשֵּׁט, לִגְרֹר אַחֲרֵיהֶם עוֹד שִׁנּוּיִים בַּדֵּעוֹת וּבַמַּעֲשִׂים, גָּרְמוּ הַשִּׁנּוּיִים לְטוֹבָה הַלָּלוּ גַּם כֵּן מְבוּכָה וְעִרְבּוּבְיָה, אֲשֶׁר תָּשׁוּב לְטוֹבָה בְּיַחַד עִם הִתְגַּבְּרוּת הַהַכָּרָה, אַחֲרֵי שֶׁיִּתְפַּשֵּׁט הַתַּלְמוּד הָרוּחָנִי, בְּהֶגְיוֹנוֹת הַנֶּפֶשׁ וְאוֹצַר הַדֵּעוֹת, כָּרָאוּי לוֹ.

שְׁלֹשֶׁת הַשִּׁנּוּיִים הָעִקָּרִיִּים הֵם.

הָאֶחָד, הַשִּׁנּוּי בְּמַהֲלַךְ הַמַּחֲשָׁבָה הַחַבְרוּתִית.

הַשֵּׁנִי, בְּמַהֲלַךְ הַמַּחֲשָׁבָה הַקּוֹסְמוֹלוֹגִית.

הַשְּׁלִישִׁי, בְּמַהֲלַךְ הַמַּחֲשָׁבָה הַהִתְפַּתְּחוּתִית.

הֲבָנַת הַחֶבְרָה הָאֱנוֹשִׁית, וּבִכְלָל הַחַיִּים הַחֶבְרָתִיִּים, הָיָה עִנְיָן סָגוּר וְרָז כָּמוּס לִפְנֵי הֶהָמוֹן הַגָּדוֹל בַּדּוֹרוֹת שֶׁלְּפָנֵינוּ, כְּמוֹ כָּל הַסּוֹדוֹת שֶׁל הַחָכְמָה הַמַּעֲשִׂית וְהָעִיּוּנִית. כָּל עֵדָה וּקְהִלָּה הָיְתָה סְגוּרָה בִּתְחוּמָהּ, עַל כָּל יָחִיד לֹא פָּעֲלָה בְּגָלוּי כִּי אִם הַסְּבִיבָה הַקְּרוֹבָה שֶׁלּוֹ, וּבְתֻמּוֹ חָשַׁב כֵּן כָּל יָחִיד וְכָל צִבּוּר, שֶׁהָעוֹלָם הַגָּדוֹל הוּא רַק סְבִיבָתוֹ הָרוּחָנִית וְהַגַּשְׁמִית. בְּנֵי יִשְׂרָאֵל, הַנִּבְדָּלִים מִכָּל הָעַמִּים, גַּם הֵם הָיוּ סְגוּרִים בִּתְחוּמָם, וְעוֹד בְּמִדָּה יוֹתֵר גְּדוֹלָה, מִפְּנֵי שְׁתֵּי סִבּוֹת חֲזָקוֹת, מִפְּנֵי הָרְדִיפוֹת הָרַבּוֹת אֲשֶׁר פָּגְשׁוּ תָּמִיד מֵהָעוֹלָם הָאֱנוֹשִׁי הַגָּדוֹל, עַד מָקוֹם שֶׁעֵינֵיהֶם הָיוּ יְכוֹלוֹת לִשְׁלֹט, וּמִפְּנֵי הַשִּׁנּוּי הָעִקָּרִי שֶׁבַּהֲלִיכוֹת הַחַיִּים הָרוּחָנִיִּים וְהַמַּעֲשִׂיִּים שֶׁבֵּינֵינוּ וּבֵין הֶהָמוֹן הָרַב שֶׁל כָּל הָעַמִּים תַּחַת כָּל הַשָּׁמַיִם, מֵאָז וּמֵעוֹלָם.

יְחִידֵי הַסְּגֻלָּה, בַּעֲלֵי הַדֵּעָה הַגְּדוֹלָה, יָדְעוּ מֵעוֹלָם אֶת סוֹד הָאַחְדוּת הָרוּחָנִית, יָדְעוּ שֶׁרוּחַ הָאָדָם רוּחַ כְּלָלִי הוּא, עַד כַּמָּה שֶׁהַהַבְדָּלוֹת הָרַבּוֹת הָרוּחָנִיּוֹת וְהַחָמְרִיּוֹת עוֹשׂוֹת אֶת שֶׁלָּהֶן לְהַבְדִּיל בֵּין אִישׁ לְאִישׁ, וּבֵין קִבּוּץ חֶבְרָתִי אֶחָד לְמִשְׁנֵהוּ, עוֹד יוֹתֵר מִכָּל הַהַבְדָּלוֹת גְּדוֹלָה הִיא הָאַחְדוּת הָעַצְמִית שֶׁבֵּינֵיהֶם, וְהַמַּחֲשָׁבוֹת פּוֹעֲלוֹת וְנִפְעָלוֹת מִבְּלִי הֶרֶף, וְסִדְרֵי הַחַיִּים הוֹלְכִים וּמִשְׁתַּוִּים, מְגַמַּת הַהִשְׁתַּוּוּת הִיא וַדַּאי לִקְלֹט תָּמִיד אֶת הַיּוֹתֵר טוֹב, הַיּוֹתֵר בָּרִיא וְיוֹתֵר עָדִין שֶׁבְּכָל קִבּוּץ וְלִנְטֹעַ אוֹתוֹ עַל אַדְמַת הַכְּלָל כֻּלּוֹ. אֲבָל הֶהָמוֹן לֹא הֵצִיץ מֵעוֹלָם לְמַעְלָה מֵחוּגוֹ, חָשַׁב שֶׁאֵין כָּאן שׁוּם יַחַשׂ, שׁוּם כֹּחַ פּוֹעֵל וּמִתְפָּעֵל מִסְּבִיבָה זָרָה, וְקֹל וָחֹמֶר עוֹד רְחוֹקָה, עַל חוּגוֹ שֶׁלּוֹ הַקָּרוֹב אֵלָיו. וּבִסְפֵרַת הַמַּחֲשָׁבָה הַמְצֻמְצֶמֶת הַזֹּאת נִתְרַשְּׁמָה הַצּוּרָה הַטִּפּוּסִית שֶׁל עוֹלָמוֹ הָרוּחָנִי הַיּוֹתֵר פְּנִימִי, עַל פִּי הַתְּכוּנָה הַזֹּאת נִצְטַיְּרָה אַהֲבָתוֹ הָאִידֵאָלִית לְכָל קֹדֶשׁ, וְיִחוּשׂוֹ לְעַמּוֹ הַמְיֻחָד, וְכָל הַמִּתְיַחֵשׂ לוֹ, תִּקְוֹתָיו לֶעָתִיד, חֲזוֹן רוּחוֹ עַל הָעוֹלָמוֹת הַחֲבוּיִים שֶׁלְּמַעְלָה מֵהַחוּשִׁים, הַשְׁקָפָתוֹ עַל הַחַיִּים וְהַמָּוֶת, עַל הַחֹפֶשׁ וְעַל הַשִּׁעְבּוּד, עַל הָעֲמִידָה בִּרְשׁוּת עַצְמוֹ וְעַל הַמִּשְׁמַעַת, הַכֹּל הָיָה נֶאֱרָג בְּהָאֲרִיגָה הַמְצֻמְצֶמֶת הַזֹּאת, שֶׁל הַצִּיּוּר שֶׁל הַסְּבִיבָה הַבּוֹדֶדֶת, שֶׁהִיא הִנָּהּ הַסַּךְ הַכֹּל שֶׁל הַהֲוָיָה.

הַזְּמַנִּים שִׁנּוּ אֶת הַהַשְׁקָפָה הַזֹּאת בְּתַכְלִית הַשִּׁנּוּי, לֹא רַק בְּצִיּוּרָם שֶׁל הַחוּגִים הַמַּשְׂכִּילִים, כִּי אִם בְּחוּג הֶהָמוֹן כֻּלּוֹ, מִקָּטְנוֹ וְעַד גְּדוֹלָיו. הַהַכָּרָה הַחֶבְרָתִית נָסַבָּה וְנִתְרַחֲבָה, כָּל יָחִיד מַרְגִּישׁ, שֶׁהִנֵּהוּ לֹא בּוֹדֵד, וְלֹא סָגוּר בִּתְחוּם מְיֻחָד לְגַמְרֵי, שֶׁהוּא פּוֹעֵל וּמִתְפָּעֵל מֵהֲמוֹן חוּגִים רַבִּים וּרְחָבִים, מִסְּבִיבוֹת שׁוֹנוֹת וְגַם זָרוֹת, וְאֵין לְיָאֵשׁ כָּל רוּחַ לוֹמַר, שֶׁאֵין לִי לְהִתְחַשֵּׁב עִמּוֹ מְאוּמָה, גַּם אִם יִהְיֶה רָחוֹק שֶׁבָּרְחוֹקִים. אֲבָל כָּאן הַחֶשְׁבּוֹן נִתְגַּדַּל, הָעִרְבּוּבְיָה נִתְרַבְּתָה. וְהַצֹּרֶךְ לְלַמֵּד אֵיךְ מְסַדְּרִים מַעֲרָכָה רַבַּת גְּוָנִים בַּתְּחוּם הַצַּר שֶׁל הַמַּחֲשָׁבָה הַהֲמוֹנִית הָרְגִילָה, וְאֵיךְ מַשְׁאִירִים אֶת כָּל הַטּוֹב שֶׁבָּעוֹלָם הָרוּחָנִי בְּעֵינוֹ בְּאֵין מִגְרַעַת אַחֲרֵי כָּל מַהְפֵּכָה שֶׁהַשְׁפָּעָה זָרָה מְחוֹלֶלֶת, וְאֵיךְ שׁוֹאֲבִים מִן הַכֹּל רַק אֶת הַטּוֹב וְהָאֱמֶת, אֶת הַיָּשָׁר וְהֶהָגוּן, צֹרֶךְ זֶה נִתְגַּדַּל עַד מְאֹד, וְאִי אֶפְשָׁר לְהַסְפִּיקוֹ כִּי אִם עַל יְדֵי הַשְׁפָּעָה מְרֻבָּה שֶׁל הַסְבָּרַת רַעֲיוֹנוֹת רוּחָנִיִּים פְּנִימִיִּים וְטוֹבִים, שֶׁאִי אֶפְשָׁר לְהוֹצִיא אֶת הַדָּבָר אֶל הַפֹּעַל כִּי אִם עַל יְדֵי הַעֲמָדַת הֲמוֹן מַשְׁפִּיעִים רוּחָנִיִּים טוֹבִים וַהֲגוּנִים, הַמְלֵאִים דֵּעָה וְרֶגֶשׁ טוֹב וְנַעֲלָה, עַד כְּדֵי לְהַשְׁפִּיעַ גַּם כֵּן כְּלַפֵּי חוּץ בָּאֹפֶן הַיּוֹתֵר רָצוּי.

הַמַּחֲשָׁבָה הַקּוֹסְמוֹלוֹגִית, גַּם הִיא גָּרְמָה לִפְעֹל שִׁנּוּי גָּדוֹל בְּמַהֲלַךְ הַחַיִּים הָרוּחָנִיִּים. הָרַעֲיוֹנוֹת אֲשֶׁר נִסְפְּגוּ מֵהַצִּיּוּר הַקְּטַנְטַן שֶׁל הָעוֹלָם הַכְּלָלִי, עַל פִּי הַתְּכוּנָה הַיְשָׁנָה בְּמַצָּב שֶׁל שְׁקִיטָה וְקַטְנוּת, הוֹלְמוֹת הֵן לְאוֹתָהּ הַקַּטְנוּת שֶׁל צִמְצוּם הַסְּבִיבָה. וְהָרוּחַ הֶחָדָשׁ הַכְּלָלִי, שֶׁבָּא לְרַגְלֵי הַהַרְחָבָה הַמַּדָּעִית שֶׁל צִיּוּר הַחוּשׁ כְּלַפֵּי הַהֲוָיָה הַמּוּחֲשִׁית, מֻכְרָח הוּא לְחַדֵּשׁ בְּהִתְרַחֲבוֹ בֵּין הֲמוֹנִים רַבִּים צוּרָה חֲדָשָׁה עַל הָעוֹלָם הָרוּחָנִי וְכָל קֶשֶׁר מַחְשְׁבוֹתָיו, שֶׁצָּרִיךְ לִמּוּד מְרֻבֶּה אֵיךְ לְכוֹנֵן הַכֹּל מֵחָדָשׁ בְּתַכְלִית הַתִּקּוּן. עִם הַהַשְׁאָרָה הַיּוֹתֵר מֻצְלַחַת שֶׁל כָּל הַטּוֹב הַיְסוֹדִי שֶׁבַּיָּשָׁן. וְאֵיךְ יַעֲשֶׂה דָּבָר זֶה אִם לֹא עַל פִּי לִמּוּד קָבוּעַ בְּמַעֲמַקֵּי הָרוּחַ, שֶׁיְּחוֹלֵל הָמוֹן גָּדוֹל שֶׁל הַסְבָּרוֹת, שֶׁיַּעֲמִיד אֶת הַתֹּכֶן הָרוּחָנִי כֻּלּוֹ עַל מַעֲמָדוֹ הַמֵּאִיר, שֶׁעוֹד יוֹסִיף נְהָרָה עַל יְדֵי הַטּוֹב שֶׁיְּקֻבַּץ מֵהַרְחָבָה שֶׁל כָּל הַהַכָּרוֹת הַחֲדָשׁוֹת, אַחֲרֵי אֲשֶׁר יַתְאִימוּ אֶל כָּל הַטּוֹב הָאָצוּר בְּכָל הַיָּשָׁן לְפִי צוּרָתוֹ הַטְּהוֹרָה.

מַהֲלַךְ הַמַּחֲשָׁבָה שֶׁל הַהִתְפַּתְּחוּת, שֶׁנִּתְפַּרְסְמָה בְּכָל הַשְּׂדֵרוֹת, לְרַגְלֵי לִמּוּדֵי הַטֶּבַע הַחֲדָשִׁים, עָשְׂתָה מַהְפֵּכָה רַבָּה, בְּחוּג הַמַּחֲשָׁבוֹת הָרְגִילוֹת. לֹא אֵצֶל יְחִידֵי הַסְּגֻלָּה, בַּעֲלֵי הַדֵּעָה וְהַהִגָּיוֹן, שֶׁמֵּעוֹלָם הִסְתַּכְּלוּ בְּסִדְרֵי הִשְׁתַּלְשְׁלוּת דַּרְגָּאִים, אֲפִלּוּ בְּהַהֲוָיָה הָרוּחָנִית הַמֻּסְקֶרֶת בַּסְּקִירָה הַיּוֹתֵר נִסְתָּרָה, שֶׁאֵין הַדָּבָר זָר אֶצְלָם לְהָבִין בְּמִדַּת הַהַשְׁוָאָה גַּם כֵּן בְּאֹפֶן זֶה בִּדְבַר הַהִתְפַּתְּחוּת הַחָמְרִית שֶׁל הָעוֹלָם הַמּוּחָשִׁי, שֶׁרָאוּי הַדָּבָר שֶׁתִּהְיֶה הִתְגַּלּוּתוֹ מֻתְאֶמֶת לַהִשְׁתַּלְשְׁלוּת הָרוּחָנִית שֶׁל הַהֲוָיָה, שֶׁאֵינָהּ מְחַסֶּרֶת דַּרְגָּה אַחַת בְּדִלּוּג וְרֵיקָנִיּוּת. אֲבָל הֶהָמוֹן לֹא הִסְכִּין לְהָבִין אֶת הַהִתְפַּתְּחוּת בְּרַעְיוֹן שָׁלֵם וּמַקִּיף, וְלֹא יָכֹל לִקְשֹׁר עַל פִּיו אֶת עוֹלָמוֹ הָרוּחָנִי. לֹא הַכְּבֵדוּת שֶׁיֵּשׁ בְּהַתְאָמָה שֶׁל פְּסוּקֵי תוֹרָה אוֹ מַאֲמָרִים מָסָרְתִּיִּים אֲחֵרִים לְרַעְיוֹן הַהִתְפַּתְּחוּת מַכְבִּידָה הִיא הַעֲמָדַת הַמַּחֲשָׁבָה הַהֲמוֹנִית עַל מְכוֹנָהּ, מְלָאכָה זוֹ נוֹחָה הִיא מְאֹד. הַכֹּל יוֹדְעִים, שֶׁהַמָּשָׁל הַחִידָה וְהָרֶמֶז שׁוֹלְטִים בָּעִנְיָנִים הַלָּלוּ, שֶׁהֵם כִּבְשׁוֹנוֹ שֶׁל עוֹלָם, בְּכָל מָקוֹם, וְגַם אֹזֶן הֶהָמוֹן רְגִילָה לִהְיוֹת נִשְׁמַעַת לִגְזֵרָה קְצָרָה, שֶׁמִּקְרָא זֶה אוֹ מַאֲמָר זֶה, הוּא בִּכְלַל סִתְרֵי תוֹרָה, שֶׁהוּא נַעֲלָה מִפְּשָׁטוֹ, וְדַעְתּוֹ מִתְיַשֶּׁבֶת, וְהִיא מַתְאֶמֶת בָּזֶה אֶל סְקִירַת בַּעַל הַמַּחֲשָׁבָה, הַמְשָׁעֵר אֶת סוֹד הַשִּׁירָה הָעֶלְיוֹנָה שֶׁיֵּשׁ בְּהַרְצָאַת חִידוֹת מִנִּי קֶדֶם. אֲבָל אֵיךְ לְהַתְאִים אֶת כָּל הַקֶּשֶׁר הָרוּחָנִי, שֶׁל כָּל הַרְצָאַת מַחְשְׁבוֹתָיו שֶׁנִּתְאַגְּדוּ יַחַד עַל פִּי הַסֵּדֶר שֶׁל פִּתְאֹמִיּוּת וּדְלִיגָה, שֶׁהִיא מַצֶּלֶת אֶת הַמַּחֲשָׁבָה מִלְּשׁוֹטֵט בְּמַה שֶּׁהוּא רָחוֹק מֵחוּגָהּ, בְּהִפָּגְשָׁן עַתָּה עִם הַחֲטִיבָה הַחֲדָשָׁה שֶׁל הַהִתְפַּתְּחוּת, הַהוֹלֶכֶת וּמִתְפַּרְסֶמֶת וְכוֹבֶשֶׁת מָקוֹם בַּלְּבָבוֹת, לָזֶה צְרִיכָה הַזְרָחַת אוֹרָה מְרֻבָּה, שֶׁתִּהְיֶה הוֹלֶכֶת וְחוֹדֶרֶת בְּכָל הַשְּׂדֵרוֹת, עַד אֲשֶׁר תּוֹפִיעַ בִּסְדָרֶיהָ הַנּוֹחִים גַּם בַּחוּג הַיּוֹתֵר פָּשׁוּט וַהֲמוֹנִי.

עַל כֵּן הַזְּמַן מַכְרִיחַ לַהֲפָצַת הַדֵּעָה, הַדֵּעָה הַיּוֹתֵר רוֹמֵמָה, יוֹתֵר רְחָבָה וְאִידֵאָלִית. אִי אֶפְשָׁר לַצּוּרָה הַגַּסָּה שֶׁל הָאֱמוּנָה, אַחֲרֵי אֲשֶׁר יָרְדָה יְרִידָה אַחַר יְרִידָה וְנִתְלַבְּשָׁה בִּלְבוּשֵׁי שַׂקִּים עָבִים מְאֹד, לְהַחְזִיק מַעֲמָד. וּמִי זֶה יַלְבִּישׁ אֶת הָאֱמוּנָה הַטְּהוֹרָה אֶת הַמַּחֲלָצוֹת הָרְאוּיוֹת לָהּ, מִי יָשִׂים עַל רֹאשָׁהּ אוֹתוֹ הַצָּנִיף הַטָּהוֹר הַהוֹלֵם לְפִי הוֹד מַלְכוּתָהּ, אִם לֹא גְּדוֹלֵי הַכִּשָּׁרוֹן, חַכְמֵי לֵב, קְדוֹשֵׁי רֶגֶשׁ וּטְהוֹרֵי נֶפֶשׁ, הַשְּׁתוּלִים בְּחַצְרוֹת ד', תַּלְמִידֵי חֲכָמִים הַמְּסוּרִים לְהֶגְיוֹן הַתּוֹרָה וַעֲמָלָהּ.

*מקור ושינויי נוסח לעומת כתי"ק*

מקור: שמונה קבצים א, קיז-קכג.

**עד היכן צריכה.** בש"ק: "עד היכן צריך". **המהות העקרית המונחה.** בש"ק: "המהות העקרי המונח". **בני ישראל, הנבדלים מכל העמים.** בש"ק: "בני ישראל, ככל האדם" (הרד"כ כת"י). **שאין לי להתחשב.** בש"ק: "שאין לו להתחשב". **שיעמיד את התוכן.** בש"ק: "שיעמידו את התוכן". **שיקובץ מהרחבה.** בש"ק: "שיקובץ מההרחבה". **לא הכבדות שיש בהתאמה.** בש"ק: "לא הכבדות שיש עם התאמה". **מכבידה היא.** בש"ק: "מכביד הוא את". **בהפגשן.** בש"ק: "בהפגשם". **לזה צריכה.** בש"ק: "לזה צריך". **עד אשר תופיע בסדריה הנוחים.** בש"ק: "עד אשר יופיע בסדריו הנוחים". **אותו הצניף הטהור.** בש"ק: "את אותו הצניף הטהור" (הרד"כ כת"י).

*הערות הרצי"ה והרב הנזיר*

**הבנת החברה... היה ענין**. צ"ל: היתה (הרצי"ה). **המחשבה של ההתפתחות בסדרי השתלשלות דרגאים, בהויה.** 'דעת תבונות', [עמ'] י [מהדו' פרידלנדר סעיף מח], 'קל"ח פתחי חכמה', [פתח] מב, התיקון בהדרגה (הרד"כ). **מי ישים על ראשה אותו הצניף הטהור.** ע' זכריה ג, ה. **השתולים בחצרות ה'.** ע' תהלים צב, יד.

הַשְׁקָפַת הַהִתְפַּתְּחוּת לֶעָתִיד

כא

הָרַעֲיוֹן עַל דְּבַר הַהִתְפַּתְּחוּת שֶׁל הַהֲוָיָה, וְכָל הַמָּצוּי, הוּא מוֹרִיד אֶת רוּחַ הָאָדָם וּמַעֲלֵהוּ, סַם חַיִּים וְסַם מָוֶת בְּיַחַד שְׁקוּעִים בְּקִרְבּוֹ. כְּשֶׁהָאָדָם מִסְתַּכֵּל לְאָחוֹר וְרוֹאֶה אֶת הַשִּׁפְלוּת שֶׁבְּמַצְּבֵי הֶעָבָר, וְהוּא כְּשֶׁהוּא עוֹמֵד בְּמַעֲמָדוֹ הַמּוּסָרִי, הַשִּׂכְלִי, וְהַפִיזְיוֹלוֹגִי, מְאֻשָּׁר מוּל הֶעָבָר, דַּעְתּוֹ נַעֲשֵׂית זָחָה עָלָיו מִצַּד אֶחָד, וְגִדְרֵי הַמּוּסָר מִתְרוֹפְפִים אֶצְלוֹ. כַּמָּה מוּסָר שֶׁיִּמָּצֵא בְּקִרְבּוֹ, יֹאמַר, בְּעֵת אֲשֶׁר יִתְקְפֵהוּ רוּחַ רָעָה שֶׁל אֵיזֶה תַּאֲוָה, שֶׁהוּא דַּי וְהוֹתֵר וְרַב מְאֹד מֵהַנִּדְרָשׁ לִיצוּר שֶׁכְּמוֹתוֹ, שֶׁיְּסוֹדוֹ הוּא בַּהֲמוּת וּפִרְאוּת גַּסָּה.

לְעֻמַּת זֶה הַהַשְׁקָפָה שֶׁל הַהִתְפַּתְּחוּת בְּיַחַשׂ לְהֶעָתִיד הִיא מְרוֹמֶמֶת וּמַעֲלָה אֶת הָאָדָם לְגֹבַהּ מוּסָרִי כָּזֶה מַמָּשׁ, שֶׁרָאוּי לִהְיוֹת מִצְטַיֵּר בִּלְבָבוֹ עַל פִּי אוֹתָהּ הַהַסְבָּרָה הַמִּתְבָּאֶרֶת לְפָנָיו מֵהַיְדִיעָה עַל דְּבַר גְּדֻלָּתוֹ שֶׁל הָאָדָם בְּרֵאשִׁית הֲוָיָתוֹ, עַל דְּבַר מוֹשַׁב אֱלֹהִים אֲשֶׁר יָשַׁב טֶרֶם אֲשֶׁר נִטְרַד מִגַּן עֵדֶן מִקֶּדֶם.

כָּל מַה שֶּׁמִּתְעַלֶּה הָאָדָם בְּדֵעָה וְהַשְׂכֵּל, בְּתַלְמוּד תּוֹרָה וּתְכוּנוֹת טוֹבוֹת, מְעוֹף שִׂכְלוֹ וְצִיּוּרוֹ הַמּוּסָרִי, הוֹלֵךְ הוּא קֵדְמָה אֶל הֶעָתִיד, וּמִמֵּילָא הוֹלֵךְ הוּא רַעְיוֹן הַהִתְפַּתְּחוּת וּפוֹעֵל עָלָיו לְיַשֵּׁר אֶת דְּרָכָיו וּלְעוֹדֵד אֶת חוּשָׁיו הַמּוּסָרִיִּים, עַד אֲשֶׁר יִכָּנֵס לְהֵיכְלֵי הַקְּדֻשָּׁה וְהַטַּהֲרָה בִּגְבוּרָה עֶלְיוֹנָה מְלֵאָה עֹז ד'. וְהַהַשְׁקָפָה שֶׁל הֶעָבָר תְּאַזְּרֵהוּ אֹמֶץ שֶׁל יִרְאָה, כִּי יָשִׂים אֶל לִבּוֹ אֶת הַשִּׁפְלוּת הַנּוֹרָאָה שֶׁל הֶעָבָר, וְיָחוּשׁ שֶׁבְּשַׁחֲתוֹ אֶת דְּרָכָיו יוּכַל לִפֹּל בְּאוֹתָהּ הַשִּׁפְלוּת הַחֲשֵׁכָה, תַּחַת אֲשֶׁר עַל יְדֵי תִּקּוּן דְּרָכָיו וּמַעֲשָׂיו, הַפְּרָטִיִּים וְהַחֶבְרָתִיִּים, הִנֵּה אוֹרָה גְּדוֹלָה, הַהוֹלֶכֶת וּמְאִירָה, בְּהִתְעַלּוּת שֶׁל אֵין סוֹף, נְכוֹנָה לְפָנָיו.

*מקור ושינויי נוסח לעומת כתי"ק*

מקור: שמונה קבצים א, קטז

**השכלי והפיזיולוגי.** בש"ק: "השכלי והפתולוגי" (הרד"כ כת"י).

*הערות*

**על דבר מושב אלהים אשר ישב טרם אשר נטרד מגן עדן מקדם.** ע' יחזקאל כח, ב. שם, יג.

הִתְעַלּוּת הָרָצוֹן וְהַשֵּׂכֶל הָאֱנוֹשִׁי

כב

יֵשׁ בָּעוֹלָם תֹּכֶן טוֹב הַהוֹלֵךְ וּמִתְעַלֶּה, וְזֶה הַתֹּכֶן מִתְגַּלֶּה הוּא בִּרְצוֹנוֹ וּבְטִבְעוֹ שֶׁל הָאָדָם גַּם כֵּן. בֶּעָבָר הָיָה הַטֶּבַע וְהָרָצוֹן הָאֱנוֹשִׁי יוֹתֵר פִּרְאִי מִמַּה שֶּׁהוּא כָּעֵת, וְלַיָּמִים הַבָּאִים יִהְיֶה יוֹתֵר נֹחַ וְטוֹב מֵהַהֹוֶה. בֶּעָבָר הָיְתָה מַהוּת הַתּוֹרָה וְהַמּוּסָר פּוֹנָה בְּיוֹתֵר לְבִטּוּל כֹּחַ הָרָצוֹן הַטִּבְעִי, מִפְּנֵי שֶׁהָרָע הָיָה מְרֻבֶּה בּוֹ, וְלֶעָתִיד הוֹלֵךְ הַדָּבָר וּמְקַבֵּל צוּרָה חֲדָשָׁה, עַד שֶׁהַדְּרִישָׁה שֶׁל הַחֹפֶשׁ הָרְצוֹנִי תּוֹבַעַת תְּבִיעוֹת מוּסָרִיּוֹת שֶׁיָּנִיחוּ אֶת הַרְחָבָתָהּ הַמְבֻקֶּשֶׁת, שֶׁאָז תַּרְאֶה כַּמָּה טוֹבָה צְפוּנָה בָּהּ.

אֲבָל בְּתוֹךְ הָרָצוֹן הָעַכְשָׁוִי כַּמָּה סִיגִים עֲדַיִן יֵשׁ בּוֹ, וּמִתּוֹךְ הַזְּכוּת שֶׁל הַנִּיצוֹצוֹת הַטּוֹבִים שֶׁל הָרָצוֹן שֶׁהִתְעַלָּה חֲפֵצִים גַּם אֵלֶּה הַסִּיגִים לִזְכּוֹת בְּחֹפֶשׁ, וְחָפְשָׁם יַחֲרִיב אֶת הָעוֹלָם וִיזַהֵם אוֹתוֹ. לָזֹאת הַמִּלְחָמָה עֲצוּמָה הִיא, וְכָל מַחֲנֶה מְגִנָּה בְּצֶדֶק, וְלוֹחֶמֶת בְּצֶדֶק, הַחָפְשִׁים לוֹחֲמִים בְּעַד נִיצוֹצֵי הַטּוֹב שֶׁל הָרָצוֹן שֶׁלֹּא יִסְבְּלוּ עַבְדוּת לְאֵין צֹרֶךְ, שֶׁהוּא אַךְ לְמַחְסוֹר, וְהַמְשֻׁעְבָּדִים, מַכִּירֵי הֶעָבָר וְיוֹדְעָיו בַּהֲדַר טוּבוֹ, מְגִנִּים עַל הַשִּׁעְבּוּד, שֶׁלֹּא יַהַרְסוּ חֶלְקֵי הָרָצוֹן הַמְזֹהָמִים אֶת הַבִּנְיָן הָאֲצִילִי שֶׁל הָעוֹלָם. וּגְדוֹלֵי הַנֶּפֶשׁ צְרִיכִים לְתַוֵּךְ אֶת הַשָּׁלוֹם בֵּין הַלּוֹחֲמִים, בְּהַרְאוֹתָם לְכָל אֶחָד מֵהֶם, מַה הוּא הַגְּבוּל הַשַּׁיָּךְ לוֹ בֶּאֱמֶת.

הַהִתְפַּתְּחוּת שֶׁל רוּחַ הָאָדָם מַכְשֶׁרֶת אֶת שִׂכְלוֹ הָעַצְמִי וְאֶת חֶפְצוֹ הַפְּנִימִי לִהְיוֹת שׁוֹאֵף אֶל הַטּוֹב הַגָּמוּר, שֶׁהוּא הַטּוֹב הָאֱלֹהִי, שֶׁהוּא הַיְסוֹד שֶׁל הַמְּגַמָּה לְכָל הִתְגַּלּוּת אֱלֹהוּת, וְהַשְׁפָּעַת הַתּוֹרָה וְהַנְּבוּאָה בָּעוֹלָם.

בַּיָּמִים הָרִאשׁוֹנִים הָיָה הַשֵּׂכֶל הַכְּלָלִי שֶׁל הָאֱנוֹשִׁיּוּת פָּחוֹת מְפֻתָּח, וְחֶפְצוֹ הָיָה גַּם כֵּן יוֹתֵר בַּרְבָּרִי. אָז הָיָה הֶחָזוֹן הָאֱלֹהִי כֻּלּוֹ נוֹעָד לִדְחוֹת אֶת הַשֵּׂכֶל הַסּוֹרֵר, הַמְשֻׁעְבָּד רַק לְהַחֲפָצִים הַבַּהֲמִיִּים בִּכְלָלוּת הַחֶבְרָה הָאֱנוֹשִׁית, וְלִדְחֹק תָּמִיד אֶת הַחֵפֶץ הַטִּבְעִי, שֶׁהָיְתָה הִתְעוֹרְרוּתוֹ יוֹתֵר מְכֻוֶּנֶת לִקְרַאת הַכִּעוּר וְהַחֵטְא. הִתְבַּסְּמוּת הָעוֹלָם עַל יְדֵי כָּל הֶמְשֵׁךְ הַדּוֹרוֹת, עַל יְדֵי בִּסּוּם הַיּוֹתֵר עֶלְיוֹן שֶׁל גִּלּוּיֵי הַשְּׁכִינָה בְּיִשְׂרָאֵל, וְעַל יְדֵי נִסְיוֹנוֹת הַזְּמַנִּים, הִתְגַּדְּלוּת הַיַּחַשׂ הַחַבְרוּתִי, וְהִתְרַחֲבוּת הַמַּדָּעִים, זִקְּקָה הַרְבֵּה אֶת רוּחַ הָאָדָם, עַד שֶׁאַף עַל פִּי שֶׁלֹּא נִגְמְרָה עֲדַיִן טַהֲרָתוֹ, מִכָּל מָקוֹם חֵלֶק גָּדוֹל מֵהֶגְיוֹנוֹתָיו וּשְׁאִיפַת רְצוֹנוֹ הַטִּבְעִי הִנָּם מְכֻוָּנִים מִצַּד עַצְמָם אֶל הַטּוֹב הָאֱלֹהִי.

וְנֶגֶד אוֹתוֹ הַחֵלֶק שֶׁכְּבָר נִזְדַּכַּךְ מֻכְרַחַת הִיא הַלִּיבֵּרָלִיּוּת לְהִתְפַּשֵּׁט, לִתְפֹּס מָקוֹם. וּכְשֶׁבָּאָה הַמָּסֹרֶת וְהַדָּת אֲפִילּוּ בְּצוּרָתָהּ הַיּוֹתֵר טְהוֹרָה לִכְבּוֹשׁ תַּחַת יָדָהּ אֶת זֶה הַחֵלֶק הַמְזֻקָּק לֹא תַּצְלִיחַ. אֲבָל צְרִיכָה הִיא לְסַיֵּעַ אֶת רוּחַ הָאָדָם בִּנְקֻדַּת טַהֲרָתוֹ, לָלֶכֶת בִּמְסִלָּתוֹ שֶׁכְּבָר כָּבַשׁ, וּלְכַוֵּן אֶת מַטְּרָתָהּ נֶגֶד אוֹתָם חֶלְקֵי הָרוּחַ, שֶׁל הַדַּעַת וְהָרָצוֹן הָאֱנוֹשִׁי, שֶׁעֲדַיִן לֹא נִתְבַּסְּמוּ, וְהֵם עוֹמְדִים עוֹד בְּמַצָּבָם הַפִּרְאִי כִּימֵי קֶדֶם. וּלְפִי הַתְּנוּעָה הַתְּסִיסִית שֶׁל הַחֲלָקִים הַמְבֻסָּמִים, עוֹד הַסַּכָּנָה בָּהֶם יוֹתֵר גְּדוֹלָה, כְּשֶׁהַחֲלָקִים הַבִּלְתִּי מְבֻסָּמִים, הַשְּׂרִידִים הָרַבִּים שֶׁל הַבַּרְבָּרִיּוּת, הוֹלְכִים בְּמַצָּבָם הַטִּבְעִי הַפָּרוּעַ, וְהַצַּד הַמְתֻקָּן שֶׁבְּרוּחַ הָאָדָם סוֹכֵךְ עֲלֵיהֶם בְּאֶבְרַת דִּמְיוֹנוֹ, לְהַעֲטִיף מַעֲטֶה שֶׁל בָּרָק נוֹצֵץ עַל כָּל תּוֹעֵבָה וָשֶׁקֶר.

זֹאת הִיא עֲבוֹדַת הַקֹּדֶשׁ שֶׁל עוֹבְדֵי ד', עַד קֵץ הַיָּמִים, עַד אֲשֶׁר רוּחַ הַטֻּמְאָה כָּלִיל יַחֲלֹף, וְזִיו הָאָדָם וְהָעוֹלָם יִגָּלֶה בְּתִפְאֶרֶת עֻזּוֹ, בְּמַלְכוּת שַׁדַּי.

*מקור ושינויי נוסח לעומת כתי"ק*

מקור: שמונה קבצים א, תקפא. שם, קט.

**לתפוס מקום.** בש"ק: "והאנרכיה לתפוס מקום" (הרד"כ כת"י). **עוד במצבם הפראי.** בש"ק: "עודנה במצבם הפראי".

*הערות*

**רוח הטומאה כליל יחלוף.** ע' זכריה יג, ב. ישעיהו ב, יח. **מלכות שדי.** תפילת עלינו לשבח, לתקן עולם במלכות שדי.

צִבְיוֹן הַהַשְׁגָּחָה

כג

שָׂמֵחַ הָיָה הָרַמְבַּ"ם, כְּשֶׁצּוּרַת הַהַשְׁגָּחָה קִבְּלָה אֶצְלוֹ צִבְיוֹן שֶׁל הַדְרָגָה שִׂכְלִית. וְרָאוּי הַדָּבָר לִשְׂמֹחַ עַל זֶה, מִפְּנֵי שֶׁכָּל זְמַן שֶׁהָאֱמוּנָה הַזֹּאת, שֶׁהִיא מְבַסֶּסֶת אֶת חַיֵּי הָעוֹלָם, הִיא מֻנַּחַת בְּלֹא תֹּאַר שִׂכְלִי, אֵינֶנָּה מִתְעָרֶבֶת עִם כָּל גַּלֵּי הַחַיִּים שֶׁל הַנֶּפֶשׁ הַחֲכָמָה, הַשּׁוֹאֶפֶת לְהַשְׂכִּיל. אֲבָל אַחַר שֶׁקִּבְּלָה לְתוֹכָהּ צוּרָתָהּ הַשִּׂכְלִית, הֲרֵי הִיא מִשְׁתָּרֶשֶׁת בְּמַעֲמַקֵּי הַנְּשָׁמָה בְּכָל חֲדָרֶיהָ וּמַעֲמַקֶּיהָ, וְהָאָדָם מוֹצֵא אֶת עַצְמוֹ מְאֻשָּׁר, כְּשֶׁצּוּרָתוֹ הָרוּחָנִית מִתְאַחֶדֶת לַחֲטִיבָה אַחַת.

*מקור ושינויי נוסח לעומת כתי"ק*

מקור: שמונה קבצים א, יג.

*הערות הרצי"ה והרב הנזיר*

**שמח הרמב"ם, כשצורת ההשגחה קבלה צביון הדרגה שכלית.** 'מורה נבוכים', חלק ג פרקים יז-יח (הרד"כ).

תּוֹרַת הַהִתְפַּתְּחוּת וְהַהַשְׁגָּחָה

כד

בְּכָל מָקוֹם שֶׁפָּקְרוּ הַמִּינִים תְּשׁוּבָתָם בְּצִדָּם. כְּשֵׁם שֶׁהַדָּבָר מִתְקַיֵּם בְּמוּבַן הַתֵּבוֹת וְהָאוֹתִיּוֹת שֶׁל תּוֹרָה, כָּךְ הוּא מִתְקַיֵּם בְּעַצְמִיּוּתָן שֶׁל הַנְּטִיּוֹת הַנַּפְשִׁיּוֹת וְהַשִּׂכְלִיּוֹת. כָּל אוֹתָן הַהַרְצָאוֹת וְהַדְּרָכִים הַמְּבִיאִים לְדַרְכֵי מִינוּת הֵם בְּעַצְמָם בִּיסוֹדָם מְבִיאִים, כְּשֶׁמְּחַשְּׂפִים אֶת מְקוֹרָם, לְעֹמֶק אֱמוּנָה יוֹתֵר עֶלְיוֹנָה, וְיוֹתֵר מְאִירָה וּמְחַיָּה, מֵאוֹתָהּ הַהֲבָנָה הַפְּשׁוּטָה שֶׁהֵאִירָה לִפְנֵי הִתְגַּלּוּת הַפֶּרֶץ.

הַהִתְפַּתְּחוּת הַיְצִירָתִית, שֶׁנּוֹטִים אֵלֶיהָ כָּל הַהוֹלְכִים אַחֲרֵי מוּסָרֵי הַשֵּׂכֶל הַמּוּפָע מֵהַחוּשִׁים, גּוֹרֶמֶת בְּרֵאשִׁיתָהּ לְקַצֵּץ אֶת הַהֶמְשֵׁךְ שֶׁל אוֹר הָאֱמוּנָה, הַמָּלֵא כֹּחַ ד'. וּבֶאֱמֶת אֵין עֵרֶךְ לְכָל הַתֹּכֶן בְּמָקוֹם שֶׁאֵין שׁוּם חִסָּרוֹן בִּיסוֹד הַהַמְצָאָה הָעוֹלָמִית, כִּי דַּי בֶּאֱלָהוּתִי לְכָל בְּרִיָּה, וְכֹחַ ד' הַבִּלְתִּי סוֹפִי מַסְפִּיק הוּא עַל הַכֹּל. מִכָּל מָקוֹם מֵאַחַר שֶׁצִּבְיוֹן כָּזֶה מִתְגַּלֶּה בַּשֵּׂכֶל, אַף עַל פִּי שֶׁרֵאשִׁית שְׁבִילָיו נָעוּ, וּמַרְחִיק בְּשִׁטְחִיּוּתוֹ אֶת הָאוֹר הָאֱלֹהִי מִן הָרַעֲיוֹן, בְּעָמְקוֹ הֲרֵי הוּא הַמָּקוֹר הַיּוֹתֵר נִשְׂגָּב לִיסוֹד הַהַשְׁגָּחָה.

כִּי דַּוְקָא הַהִתְפַּתְּחוּת הַהוֹלֶכֶת בְּקִשּׁוּר כָּל כָּךְ נִמְרָץ, מִמַּטָּה לְמַעְלָה, מִיצוּר שָׁפָל לְעֶלְיוֹן, וְאֵינָהּ סָרָה מִמְּסִלָּתָהּ, הִיא הַמּוֹרָה אוֹתָנוּ עַל הַהַבָּטָה מֵרָחוֹק, עַד אֵין תַּכְלִית, וְעַל תַּכְלִית נוֹעָדָה לְכָל הַהֲוָיָה. וּבָזֶה הַגֹּדֶל הָאֱלֹהִי מִתְפָּאֵר, וְכָל הַמְּגַמּוֹת הָאֱמוּנִיּוֹת מִתְאַשְּׁרוֹת בְּיוֹתֵר, וּמְקוֹם הָאֱמוּנָה, הַבִּטָּחוֹן, וְהָעֲבוֹדָה הָאֱלֹהִית מִתְרַחֵב. מֵאַחַר שֶׁהַכֹּל הוֹלֵךְ לִמְגַמָּה הֲרֵי עַיִן צוֹפִיָּה עַל כֹּל, וּמֵאַחַר שֶׁהַכֹּל מִתְעַלֶּה, וְיֵשׁ בְּשִׁכְלוּלוֹ שֶׁל הָאָדָם אֶת עַצְמוֹ וְאֶת עוֹלָמוֹ גַּם כֵּן כְּדֵי לְהַעֲלוֹת מַדְרֵגוֹת, הֲרֵי הוּא עוֹשֶׂה בָּזֶה מַמָּשׁ אֶת רְצוֹן קוֹנוֹ. וְהַמַּעֲלָה הָרוּחָנִית הַמִּתְעַלָּה מֵעַל כֹּל מִתְרָאָה הִיא לְיוֹתֵר מֶרְכָּזִית בִּיסוֹד הַהֲוָיָה, וְנִמְצֵאת עֲלִיָּתוֹ שֶׁל הָאָדָם אֵלֶיהָ מֻכָּרָה, וְלֹא עוֹד אֶלָּא שֶׁאַחֲרִיתִיּוּתָהּ שֶׁל הַמְּגַמָּה, וְהַצְּפִיָּה הַמֻּקְדָּמָה שֶׁלָּהּ, מַרְאָה דֶּרֶךְ לְהֶאָרָה שֶׁל אַחֲרִית מֵרֵאשִׁית, וְעֵצוֹת שֶׁל דְּלִיגָה וְשֶׁל יִשּׁוּר דֶּרֶךְ נִתְבָּעוֹת. טוֹב וְיָשָׁר ד' עַל כֵּן יוֹרֶה חַטָּאִים בַּדָּרֶךְ, יַדְרֵךְ עֲנָוִים בַּמִּשְׁפָּט וִילַמֵּד עֲנָוִים דַּרְכּוֹ.

וְהִנְנוּ מִמֵּילָא עוֹלִים לְמַעֲמַד הַמַּחֲשָׁבָה, שֶׁהַיְצִירָה הָעוֹלָמִית, שֶׁל עוֹלָם הַזֶּה וְשֶׁל עוֹלָם הַבָּא, שֶׁל עָתִיד הַפְּרָטִי וְשֶׁל הֶעָתִיד הַכְּלָלִי, הַכֹּל נִשְׁקָף בְּהַשְׁקָפָה אַחַת, וְהַכֹּל מְעֹרֶה זֶה בָּזֶה. וְהָאֱמוּנָה שֶׁהָעוֹלָם הַזֶּה הוּא כִּפְרָזְדּוֹר בִּפְנֵי עוֹלָם הַבָּא, שֶׁמְּבִיאָה לִידֵי הַבִּינָה הָאֱמוּנִית הַמְפֹרָטָה, מִתְאַמֶּצֶת, וְכָל עֶרְכֵי הַמּוּסָר מִתְעַלִּים בְּעִלּוּי אֱלֹהִי, וְלֹא עוֹד אֶלָּא שֶׁיֵּשׁ צְפִיָּה וּמְגַמָּה מֻבְטָחָה, כְּכֹחַ הַצְּפִיָּה כָּךְ הוּא כֹּחַ הַגְּבוּרָה.

וְנִמְצָא שֶׁהַיְסוֹד שֶׁל הִתְעַלּוּת מֵעַל כָּל חֻקֵּי הַטֶּבַע הוּא דָּבָר מוּבָן בְּאֶפְשָׁרִיּוּתוֹ וְהַתְאָמָתוֹ לְכָל דַּרְכֵי הַדֵּעָה הַמְיֻשֶּׁבֶת.

*מקור ושינויי נוסח לעומת כתי"ק*

מקור: שמונה קבצים ה, ריט

**כשמחפשים.** בש"ק: "כשמחשפים". **ושל העתיד הכללי.** בש"ק: ", של עתיד הכללי". **שמביאה.** בכתי"ק: "שמביא". בש"ק הנדפס כמו לפנינו. **אלא שיש.** בש"ק: "אלא כיון שיש". **והתאמתו לכל.** בש"ק: "והתאמתו עם כל".

*הערות*

**די באלהותי לכל בריה.** רש"י בראשית יז, א. **טוב וישר ד' וכו' וילמד ענוים דרכו.** תהלים כה, ח-ט. **העולם הזה הוא כפרוזדור בפני עולם הבא.** אבות ד, טז.

הַהַשְׁגָּחָה הַכְּלָלִית וְהַפְּרָטִית

כה

הַפִילוֹסוֹפְיָא הָיְתָה מֵעוֹלָם נוֹטָה לְהַכָּרָתָהּ שֶׁל הַהַשְׁגָּחָה הַכְּלָלִית, וְהִיא רְחוֹקָה בִּיסוֹדָהּ מִנְּטִיָּה אֶל הַהַכָּרָה שֶׁל הַהַשְׁגָּחָה הַפְּרָטִית, שֶׁבָּהּ מִתְגַּדֶּרֶת בְּיִחוּד הַדָּת. אֲבָל בְּשָׁרְשָׁם שֶׁל דְּבָרִים מִתְרַכְּזוֹת הַנְּטִיּוֹת הַלָּלוּ, הַנִּרְאוֹת מִתְנַגְּדוֹת זוֹ לָזוֹ, לְמֶרְכָּז אֶחָד.

הַהַשְׁקָפָה הַחוֹדֶרֶת תָּדִין, שֶׁכָּל עִקַּר הַמֻּשָּׂג שֶׁל הַפְּרָטִיּוּת אֵין לוֹ מַעֲמָד אֲמִתִּי מִצַּד עַצְמוֹ. הָאֱמֶת הָעֶלְיוֹנָה הִיא מְתָאֶרֶת לָנוּ אֶת הַכְּלָל בַּחֲטִיבָה אַחַת, כָּל מַה שֶׁנִּרְאֶה לָנוּ פְּרָטִי, אֵינֶנּוּ בֶּאֱמֶת כִּי אִם הוֹפָעָה אַחַת מֵהַכְּלָל הַמְאֻחָד. וְזֶה הוּא דָּבָר בָּרוּר, שֶׁהַהַשְׁגָּחָה הָאֱלֹהִית מִתְקַשֶּׁרֶת הִיא עִם הָאֱמֶת הָעֶלְיוֹנָה, וּבִיסוֹדָהּ אֵין לָנוּ כְּלָל מֻשָּׂג שֶׁל פְּרָטִיּוּת. אֲבָל הַהַשְׁגָּחָה הַכְּלָלִית הַזֹּאת הֲרֵי הִיא יוֹתֵר חוֹדֶרֶת אֶל כָּל הַפְּרָטִים כֻּלָּם, שֶׁהֵם מִצַּד חָשְׁכֵּנוּ מִתְתָּאֲרִים לִפְרָטִיּוּתָם, מִכָּל מִין הַשְׁגָּחָה פְּרָטִית שֶׁאֶפְשָׁר לְהַעֲלוֹת עַל הַדַּעַת.

הַצַּד הֶחָלוּשׁ שֶׁהִתְעָרֵב בְּהַסְבָּרָתָהּ שֶׁל הַפִילוֹסוֹפְיָא בְּיִחוּשָׂהּ אֶל תֵּאוּר הַהַשְׁגָּחָה, הוּא רַק מַה שֶּׁחָשְׁבָה, שֶׁבְּמָקוֹם שֶׁהִיא מְדַבֶּרֶת מֵהַשְׁגָּחָה כְּלָלִית, יֵשׁ מָקוֹם לִפְרָטִים בִּמְצִיאוּת, אֶלָּא שֶׁהֵם יוֹצְאִים מִחוּץ לְשִׁטָּתָהּ שֶׁל הַהַשְׁגָּחָה. וְזֶהוּ דָּבָר בָּדוּי וּמֻכְחָשׁ מֵעִקַּר הַיְסוֹד שֶׁל עֹמֶק הַטַּהֲרָה הַפִילוֹסוֹפִית.

וְזֹאת הַנְּטִיָּה בְּעֹמֶק אֲמִתָּתָהּ הָיְתָה נְטִיָּתוֹ שֶׁל הָרַלְבַּ"ג, בְּצַדְּדוֹ כָּל כָּךְ לְהַסְבִּיר אֶת הַתֹּכֶן שֶׁל הַהַשְׁגָּחָה לְצַד הַכְּלָלוּת, וּמֻצָּל הוּא אוֹתוֹ צַדִּיק מֵעָוֹן, שֶׁל סִלּוּק הַשְׁגָּחָה מִפְּרָטִים.

הַהֲבָנָה שֶׁל הַשְׁגָּחָה כְּלָלִית וִידִיעָה כְּלָלִית שֶׁבַּפִילוֹסוֹפְיָה, כְּלַפֵּי מַעְלָה, מְיֻסָּדָה הִיא עַל עֹמֶק הַדַּעַת, שֶׁעַצְמִיּוּת הַפֵּרוּד לִפְרָטִים הִיא הַכָּרָה מֻטְעֵת, מִצַּד הַכֵּהוּת שֶׁבְּהַכָּרַת הַבְּרוּאִים, גַּם הָעֶלְיוֹנִים שֶׁבָּעֶלְיוֹנִים. אֲבָל הָאֱמֶת הוּא, שֶׁהַמָּצוּי כֻּלּוֹ הוּא כְּלָל גָּדוֹל, וְאִם כֵּן כְּלַפֵּי מַעְלָה, שֶׁמּוּאָרָה שָׁם הָאֱמֶת הַבְּהִירָה, הַהַשְׁגָּחָה וְהַיְדִיעָה הִיא בֶּאֱמֶת כְּלָלִית.

*מקור ושינויי נוסח לעומת כתי"ק*

מקור: שמונה קבצים ח, קנד. שם, מא.

**והיא רחוקה ביסודה.** בכתי"ק: "והיא ביסודה" (הרד"כ כת"י). בש"ק הנדפס כמו באורות הקודש.

*הערות הרצי"ה והרב הנזיר*

**ההשגחה הכללית והפרטית, למרכז אחד, נטיתו של הרלב"ג.** 'מלחמות ד'', מאמר ד - בהשגחה. פירוש רלב"ג לאיוב, הקדמה. ועיין אבן עזרא, וירא יח, כא, שהכל ידע כל חלק על דרך כל (הרד"כ).

רַז הַהַשְׁגָּחָה

כו

כְּשֶׁנְּמַצֶּה אֶת עֹמֶק הָרַעֲיוֹן שֶׁל רַז הַהַשְׁגָּחָה, הִנְנוּ צְרִיכִים לְסַדְּרוֹ בְּסִדּוּר שֶׁל כַּמּוּת, וְשֶׁל אֵיכוּת. הַסִּדּוּר הַכַּמּוּתִי הוּא שֶׁלֹּא יֵשׁ שׁוּם דָּבָר בָּעוֹלָם שֶׁאֵינֶנּוּ נַעֲשָׂה בִּדְבַר ד' וַעֲצָתוֹ הָעֶלְיוֹנָה, כֹּל אֲשֶׁר חָפֵץ ד' עָשָׂה בַּשָּׁמַיִם וּבָאָרֶץ. וְהַצַּד הָאֵיכוּתִי הוּא שֶׁהָעֵצָה הִיא הָעֵצָה הַיּוֹתֵר אֲצִילִית, הַיּוֹתֵר מְגַמָּתִית, וְיוֹתֵר אִידֵאָלִית, מִכָּל מַה שֶּׁהַלֵּב יָכוֹל לַחְשֹׁב.

וְהָעֵצָה הַזֹּאת שְׁרוּיָה בְּאִידֵאָלִיּוּתָהּ בִּכְנֶסֶת יִשְׂרָאֵל, הַמְצֻיֶּנֶת בְּעוֹלָמֵנוּ בְּתוֹר גּוֹי אֶחָד בָּאָרֶץ, וּבְשָׁרְשֵׁי הֲוָיָתָהּ בַּמַּעֲמָד הָאֲצִילִי, עַד אֵין קֵץ וְתַכְלִית. אֲבָל לְעוֹלָם מֻכְרָחִים אָנוּ לְהַשְׁקִיף אֶת הֶהָדָר הָעֶלְיוֹן, עַל יְדֵי הַהִתְאַחֲדוּת הַנִּפְלָאָה שֶׁל שְׁנֵי אָפְנֵי הַהַשְׁגָּחָה הַלָּלוּ, שֶׁהַשְּׁנִיָּה הַמְבֻטָּאָה בִּכְנֶסֶת יִשְׂרָאֵל מְגַלָּה הִיא אֶת כָּל הָאוֹר וְהָעִלּוּי שֶׁל הָרִאשׁוֹנָה, וּמַחֲשַׁבְתָּן שֶׁל יִשְׂרָאֵל קוֹדֶמֶת לַכֹּל, וְחוֹתֶמֶת אֶת הַכֹּל.

הָרַעֲיוֹנוֹת הַמִּתְיַחֲסִים לְהַהַשְׁגָּחָה בִּכְלָל, אֲפִלּוּ בְּכָל מַעֲמַק הַפְּרָטִיּוּת שֶׁלָּהּ וּבְכָל עֶרְכֵי דַּיְקָנוּתָהּ, אֶפְשָׁר לָהֶם לְהִגָּלוֹת בְּהוֹפָעָה שֶׁל הַשְׂכָּלָה בְּהִירָה בַּשֵּׂכֶל הָאֱנוֹשִׁי, וְקֹל וָחֹמֶר בְּעֶרְכֵי רוּחַ הַקֹּדֶשׁ וּנְבוּאָה. אֲבָל הַהוֹפָעָה הָאֵיכוּתִית, הַמְצַבְיֶנֶת אֶת כָּל הוֹד הָאִידֵאָלִיּוּת שֶׁל הָעוֹלָם, וְהִתְרַכְּזָהּ בִּכְנֶסֶת יִשְׂרָאֵל, בְּכָל תּוֹעֲפוֹתֶיהָ, מֵרוּם עֶלְיוֹן עַד עֹמֶק שֵׁפֶל, זֶה אֵינוֹ מִתְגַּלֶּה כִּי אִם עַל יְדֵי אוֹר הַתּוֹרָה, נְבוּאָתוֹ שֶׁל מֹשֶׁה, לֹא בְּחִידוֹת, וְלֹא בַּחֲלוֹם, וְלֹא בְּמַרְאָה נְבוּאִית מֻדְרֶגֶת, כִּי אִם דַּוְקָא בְּהִתְוַדְּעוּת שֶׁל פֶּה אֶל פֶּה אֲדַבֶּר בּוֹ, הַמְיַחֶדֶת אֶת כְּנֶסֶת יִשְׂרָאֵל בָּעוֹלָם מִכָּל גּוֹיֵי הָאָרֶץ, וּמִיּוֹם אֲשֶׁר בָּרָא אֱלֹהִים אָדָם עַל הָאָרֶץ מִקְצֵה הַשָּׁמַיִם עַד קְצֵה הַשָּׁמָיִם.

וּמִזֶּה הָאוֹר הָאֵיכוּתִי, הַנִּפְלָא בְּטַהֲרָתוֹ, בְּחֹזֶק הֵרָאוּתוֹ, וּבְהוֹד חוֹתָמוֹ הָרֵיאָלִי בַּחַיִּים, הַמְבַטֵּא בַּכֹּל אֶת הֲדַר אֲמִתַּת אֲצִילוּתוֹ, נִשְׁאֶבֶת כָּל נְבוּאָה וְכָל רוּחַ הַקֹּדֶשׁ, בְּכָל הַדּוֹרוֹת וּבְכָל הַזְּמַנִּים, עַד עוֹלְמֵי עַד. וְכָל הַחָכְמָה וְכָל הַתַּרְבּוּת הָאֱנוֹשִׁית הַכְּלָלִית הִיא תָּמִיד פּוֹנָה בִּפְנִימִיּוּתָהּ לְהַגִּיעַ אֶל הַמַּעְיָן הָעֶלְיוֹן הַזֶּה, לְהִסָּפֵג מֵרוּחוֹ, וְלִהְיוֹת מוּאָר מֵאוֹרוֹ, אוֹר הַחַיִּים מֵעוֹלָם עַד עוֹלָם, עַד אֲשֶׁר יָבֹא הַיּוֹם הַגָּדוֹל אֲשֶׁר בּוֹ יִנְהֲרוּ עַמִּים רַבִּים אֶל הַר ד' אֶל בֵּית אֱלֹהֵי יַעֲקֹב, בִּשְׁאִיפָה שֶׁל וְיֹרֵנוּ מִדְּרָכָיו וְנֵלְכָה בְּאֹרְחֹתָיו, כִּי מִצִּיּוֹן תֵּצֵא תוֹרָה וּדְבַר ד' מִירוּשָׁלִָם.

*מקור ושינויי נוסח לעומת כתי"ק*

מקור: שמונה קבצים ח, רנו

*הערות הרצי"ה והרב הנזיר*

**רז ההשגחה, בכמות ובאיכות, בכנסת ישראל, על ידי אור תורה, ומחשבתם של ישראל קודמת לכל, וחותמת הכל.** פסחים נד, א. בראשית רבה פ"ב [צ"ל: א, ד]. 'תפארת ישראל', למהר"ל מפראג, פרק א יז (הרד"כ). **גוי אחד בארץ.** שמואל ב ז, כג. דברי הימים א יז, כא. **ובשורשי הויתה במעמד האצילי.** שערי אורה שער א, טז, א-ב. **מחשבתן של ישראל קודמת לכל.** בראשית רבה א, ד. **נבואתו של משה, לא בחידות ולא בחלום וכו' פה אל פה אדבר בו.** ע' במדבר יב, ו-ח. **ומיום אשר ברא אלהים אדם על הארץ מקצה השמים ועד קצה השמים.** ע' דברים ד, לב. **מעולם עד עולם.** תהלים קג, יז. **עד אשר יבוא היום הגדול אשר בו ינהרו עמים רבים אל הר ד' אל בית אלהי יעקב, ויורנו מדרכיו ונלכה באורחותיו, כי מציון תצא תורה ודבר ד' מירושלים.** ע' ישעיהו ב, ב-ג.

סדר ג

הַמְּגַמָּה הָעֶלְיוֹנָה

הַמְּגַמָּה הָעֶלְיוֹנָה

כז

בְּכָל הַשְּׂדֵרוֹת מִתְגַּלֶּה הַצִּבְיוֹן שֶׁל הַדְּחִיפָה הַסְּמוּיָה שֶׁל הַפְּרָטִים, שֶׁבְּתוֹכָם גָּנוּז אוֹצַר חַיִּים בִּלְתִּי נוֹדָע וּמְשֹׁעָר, וְהֵם הוֹלְכִים וְנִדְחָפִים, וּמִתְקַשְּׁרִים לִמְגַמָּה, שֶׁבְּהִקָּבֵץ הַשֵּׁעוּר הָרָאוּי וְהַתְּכוּנָה הָרְאוּיָה, הַצֵּרוּף וְהַסִּדּוּר הַנָּכוֹן, מִתְגַּלֶּה לְפִי הָעֵרֶךְ אוֹתוֹ הָאוֹר הַנּוֹדָע, אוֹר הַחָכְמָה הַבִּינָה וְהַדַּעַת, וְהַיְסוֹד הַמְּגַמָּתִי הָעֶלְיוֹן, בִּגְדֻלַּת צִבְיוֹנוֹ.

כֵּן הוֹלְכִים הַחַיִּים, הָאִישׁ, הַקִּבּוּצִים, הַמַּחֲשָׁבוֹת, הַמַּעֲשִׂים, הַקִּבּוּץ הָעִיּוּנִי עַד בִּנְיַן הַשִּׁטּוֹת הַיּוֹתֵר מְשֻׁכְלָלוֹת, וְקִבּוּצָן שֶׁל הַשִּׁטּוֹת לְשִׁטּוֹת כּוֹלְלוֹת, שֶׁכָּל שִׁטָּה הַיּוֹתֵר מַקֶּפֶת נֶחְשֶׁבֶת בְּהָאוֹרְגָּנִיסְמוֹס הַכְּלָלִי שֶׁל הָרוּחַ כְּמִבְטָא אֶחָד בְּתוֹךְ עִנְיָן מָלֵא.

הַקְדָּמַת נַעֲשֶׂה לְנִשְׁמָע הוּא הַיְסוֹד הַיְצִירָתִי, הַשּׂוֹרֵר בָּעוֹלָם הַמּוּחָשִׁי וְהָאִידֵאָלִי. הַבִּנְיָן בְּהִתְגַּלְּמוֹ מִתְקַבֵּץ הוּא מֵהַפְּרָטִים, וּבְקִבּוּצָם שֶׁל הַפְּרָטִים מִשְׁתַּכְלֵל הַכְּלָל. וְהָעֵדוּת עַל הַמַּחֲשָׁבָה שֶׁלְּמַעְלָה מִכָּל מַחֲשָׁבָה, עַל הַכּוֹנָנִיּוּת הַמַּטְּרָתִית שֶׁלְּמַעְלָה מִכָּל מַטָּרָה, הִיא הוֹלֶכֶת וּמִתְבַּלֶּטֶת.

וּבְמוּסַר הַחַיִּים שֶׁל הָאָדָם, אוֹתוֹ הָרָצוֹן הַכָּמוּס דּוֹחֲפוֹ תָּדִיר, וּבְיָדוֹ לִשָּׂא עַיִן לְהַחֵפֶץ הַמְּגַמָּתִי הָעוֹמֵד מִמַּעַל לוֹ, נֵזֶר אֱלֹהָיו אֲשֶׁר עַל רֹאשׁוֹ. וּכְפִי הָרוֹמְמוּת שֶׁל הַעֲלָאַת עַצְמִיּוּתוֹ אֶל הָעוֹלָם הַמְּגַמָּתִי הָעֶלְיוֹן, זְכִירַת הַצּוּר בְּיָהּ ד' צוּר עוֹלָמִים, כָּכָה יִמְצָא מִין אֶת מִינוֹ וְנֵעוֹר. וְהַנִּיצוֹצוֹת שֶׁל הַחַיִּים, שֶׁהֵם פְּזוּרִים בְּחַגְוֵי הַנְּטִיּוֹת הַקִּטְעִיּוֹת, בָּאִים וּמְאִירִים בְּצוּרָה תֵּאוֹרִית, חֲקוּקַת פָּנִים עֲשִׁירִים וּמְשֻׁכְלָלִים, וְנַעֲשִׂים חַיָּיו שֶׁל אָדָם עֶלְיוֹנִים. וְהָעָם נַעֲשָׂה עַם קָדוֹשׁ, הָרוֹאֶה אֶת הַמַּחֲשָׁבָה הָעֶלְיוֹנָה שֶׁיֵּשׁ בְּבִנְיַן עוֹלָם בִּיצִירָתוֹ הַתּוֹלַדְתִּית. וְכָל רַעְיוֹן וְכָל חֵפֶץ אִישִׁי הֲרֵי זֶה מִתְעַלֶּה, וְחוֹזֶרֶת הַהִתְעַלּוּת הָאִישִׁית, וּמוֹסִיפָה אוֹרָה גְּדוֹלָה בְּהָאֹפִי הַכְּלָלִי, שֶׁנַּעֲשָׂה יוֹתֵר בָּהִיר וְיוֹתֵר מַזְהִיר.

וְהָרְצוֹנוֹת הַסְּמוּיִים נַעֲשִׂים מְלֵאֵי דֵעָה, בְּהִירֵי מְצִיאוּת, וְאוֹתוֹ הַחֹשֶׁךְ שֶׁבְּדֶרֶךְ רְשָׁעִים הוֹלֵךְ וְנִגְרָשׁ, וְנָסוּ הַצְּלָלִים. וְאוֹתוֹ דֶּרֶךְ הַטּוֹב, אוֹתוֹ הֲדַר הַנֹּעַם, הַמּוּסָר הַיּוֹתֵר עֶלְיוֹן, הַנִּשְׁאָב מֵהַמָּקוֹר הָאֱלֹהִי הַיּוֹתֵר טָהוֹר, הוֹלֵךְ וּמְפַכֶּה אֶת מַעְיָנָיו, וּבְנֵי אָדָם שׁוֹאֲבִים בְּשָׂשׂוֹן מִמַּעַיְנֵי הַיְשׁוּעָה, וִישׁוּעַת ד' מְמַהֶרֶת לַחֲבֹשׁ לְכָל שְׁבוּרֵי לֵב.

*מקור ושינויי נוסח לעומת כתי"ק*

מקור: שמונה קבצים ה, קכח.

**ומתקשרים.** בש"ק: "מתקשרים". **בהאורגניסמוס.** בש"ק: "בהאורגניסמות". **ובקוצם.** בש"ק: "ובקיבוצם". **אותו הדר הנועם, המוסר היותר עליון**. בש"ק: "אותו הדר העולם שבמוסר היותר עליון".

*הערות*

**הקדמת נעשה לנשמע.** שבת פח, א. **נזר אלהיו אשר על ראשו.** ע' במדבר ו, ז. **ביה ד' צור עולמים.** ישעיהו כו, ד. **ונסו הצללים.** שיר השירים ב, יז. ד, ו. **שואבים בששון ממעיני הישועה.** ע' ישעיהו יב, ג. **וישועת ד' ממהרת לחבוש לכל שבורי לב.** ע' תהלים קמז, ג.

הַיְדִיעָה הַמְּגַמָּתִית

כח

הַמֻּשָּׂג הַמְּגַמָּתִי שֶׁל הַהֲוָיָה, שֶׁהוּא מִתְבַּטֵּא בְּאוֹתָהּ הַהַגְדָּרָה שֶׁל כְּדֵי לָדַעַת אֶת ד', הוּא עוֹלֶה וּמִתְבָּרֵר, עוֹלֶה וּמִזְדַּכֵּךְ, מִתְגַּדֵּל וּמִתְרַחֵב, מִתְעַמֵּק וּמִתְלַהֵב, לְפִי אוֹתָן הַמִּדּוֹת שֶׁהַהֲוָיָה כֻּלָּהּ וּפְרָטֶיהָ עִמָּהּ עוֹלִים בָּהֶן תָּדִיר. מוּבַן הַיְדִיעָה הַמְּגַמָּתִית אֵינוֹ כְּלָל בְּגֶדֶר אֶחָד עִם אוֹתָהּ הַיְדִיעָה, הַהַשְׂכָּלִית וְהַמּוּסָרִית. הִיא עוֹלָה עַל כֹּל בְּעָשְׁרָהּ, בִּכְלִילוּתָהּ, בְּהִתְעַמְּקוּת הַמַּהוּתִיּוּת שֶׁלָּהּ, מִתּוֹךְ גָּדְלָהּ הִיא צְרִיכָה לִהְיוֹת חוֹדֶרֶת בַּכֹּל וּמְלֵאָה כֹּל, אֵין דַּרְגָּה אַחַת מְצִיאוּתִית צְרִיכָה לְהִדָּלֵג, בַּכֹּל צְרִיכָה הַהִתְדָּרְגוּת לַעֲבֹר, וּשְׁהִיָּתָהּ, שֶׁאָנוּ מְשַׁעֲרִים אוֹתָהּ בְּצוּרָה זְמַנִּית, הִיא גַּם כֵּן מְכֻוֶּנֶת לְפִי דַּרְגָּה לְפִי מִדַּת עֲלִיָּתָהּ.

כְּשֶׁאָנוּ חוֹזִים בְּרוּחֵנוּ הַמַּדָּעִי, וְהַתֹּכֶן הָאֱמוּנִי הַמְזֻקָּק, וְאוֹתָם רִגְשֵׁי הַלֵּב הָעֲדִינִים הַמִּתְלַוִּים עִמָּהֶם, אֶת הַטֹּהַר שֶׁל דַּעַת ד' בַּצּוּרָה הַשִּׂכְלִית, הָרִגְשִׁית, מוּסָרִית, אֱמוּנִית, חֶזְיוֹנִית, וּמַעֲשִׂית, הוֹמֶה לִבֵּנוּ עַל כָּל הָעוֹלָם הַשָּׁקוּעַ בְּחָמְרָנוּת, בֶּאֱלִילוּת, בִּכְפִירוֹת, בְּרִשְׁעוֹת, בְּמַחֲשַׁכִּים, בְּקִצְפוֹנוֹת וְעֶלְבּוֹנוֹת, וְהִנְנוּ נִזְרָקִים בְּבַת רֹאשׁ אֶל תְּשׁוּקַת הַהַשְׁפָּעָה שֶׁל הַהוֹפָעָה מִשֶּׁלָּנוּ עַל כֹּל, וְאֵין אָנוּ שָׂמִים אֶל לֵב אֵיךְ גַּם אָנוּ בְּעַצְמֵנוּ הִנְנוּ כָּל כָּךְ רְחֵקֵי יְדִיעָה, רְחֵקֵי הַשְׁלָמָה, עַד שֶׁהִנְנוּ כֻּלָּנוּ נִמְשָׁכִים בְּמַעֲרָכָה גְּדוֹלָה, שֶׁשִּׁפּוּלֶיהָ מַגִּיעִים עָמֹק עָמֹק בְּתַחְתִּיּוֹת, וְעֶלְיוֹנִיּוֹתֶיהָ עוֹלִים הָלוֹךְ וְעָלֹה לִמְרוֹמֵי רוּמִים. כָּל אָרְחוֹת הַתְּעִיָּה דְּרָגוֹת הֵן, שֶׁבָּהֶן וְעַל יָדָן מְטַפְּסִים וְתוֹפְסִים אֶת אוֹתוֹ הָאוֹר הַמְאֻשָּׁר, שֶׁאָנוּ מִתְגַּבְּרִים לְבַטְּאוֹ בְּדַעַת ד'. וַאֲנַחְנוּ חוֹשְׁבִים שֶׁהִנְנוּ מַשְׁלִימִים בָּזֶה אֵיזֶה פְּרוֹגְרָמָה, וּמִיָּד שִׂכְלֵנוּ בְּקִרְבֵּנוּ, וְרוּחֵנוּ הַשּׁוֹאֵף, מְבַשְּׂרֵנוּ, שֶׁהִנְנוּ רַק שׁוֹקְקִים לְאִידֵאָל שֶׁל יְדִיעָה וְלִידֵי שְׁקִיקָה, שֶׁאֵין אָנוּ יְכוֹלִים גַּם לַהֲגוֹת בָּהּ מִפְּנֵי גָּדְלָהּ, וּמִכָּל מָקוֹם הִיא הִיא בְּעַצְמָהּ אוֹתָהּ הַתְּכוּנָה שֶׁל דַּעַת ד' וַעֲבוֹדַת ד', שֶׁבָּהֶם אָנוּ רוֹאִים חָזוּת הַכֹּל.

רַז יִשְׂרָאֵל הוּא פְּשׁוּטוֹ כְּמַשְׁמָעוֹ הִתְהַלְּכוּת מַחֲשַׁכִּית הַהוֹלֶכֶת וּמְזַכֶּכֶת עַצְמָהּ בְּאֹרֶךְ רוּחַ, בְּאֹרֶךְ זְמַן, בְּשֶׁקֶט וּבִשְׁקִידָה בִּלְתִּי פּוֹסֶקֶת. הַגּוֹיוּת, שֶׁהֵרִיחָה רֵיחַ כָּל דְּהוּ מִנָּעֳמָהּ שֶׁל תּוֹרָה, לֹא יָכְלָה לַעֲמֹד עַל אוֹתוֹ הָרָז שֶׁל מִי יִתֵּן טָהוֹר מִטָּמֵא, וּדְרִיכָה מֵכָנִית אֲחָזַתָּה לְבַסּוֹף. כָּל אֳרָחוֹת זָרוֹת, אֲשֶׁר חָלַק ד' לְכֹל הָעַמִּים תַּחַת כָּל הַשָּׁמָיִם. וְהַשְׁוָיַת הַיְדִיעָה הָאֱלֹהִית הַמְּגַמָּתִית, לְאֵיזֶה יְדִיעָה, הַשְׂכָּלִית אוֹ מוּסָרִית, הִקְטִינָה אֶת הַמִּדָּה וּמָחֲקָה אֶת הַסְּאָה, וְהֶחֱשִׁיכָה עוֹלָם, בִּמְקוֹם הַחֵפֶץ לְהָאִיר, וְדִלְדְּלָה כֹּחַ בְּמָקוֹם הָרָאוּי לְהַגְבִּיר.

וּכְנֶסֶת יִשְׂרָאֵל עֲסוּקָה בְּתִקּוּן רוּחָהּ, בְּהִתְעַמְּקוּת חֶשְׁבּוֹנָהּ, בִּידִיעָתָהּ שֶׁאֶל מַה שֶּׁהִיא עוֹרֶגֶת הַכֹּל צָפוּי וְהָרְשׁוּת נְתוּנָה, וְשֶׁסּוֹף כָּל סוֹף עֲצַת ד' הִיא תָּקוּם, וְשֶׁהַהַחְשָׁכָה הִיא תְּכוּנָה שֶׁל הֶאָרָה, וְשֶׁהַבִּטּוּי הַחַי שֶׁהִתְבַּלֵּט בְּתוֹלַדְתָּהּ הַנִּפְלָאָה יַעֲשֶׂה פִּרְיוֹ, וְעוֹשֶׂה הוּא אֶת פִּרְיוֹ בְּלֹא רִפְיוֹן, בְּלֹא הֶפְסֵק וְהַפְרָדָה. כִּי כָּל הָעַמִּים יֵלְכוּ אִישׁ בְּשֵׁם אֱלֹהָיו, וַאֲנַחְנוּ נֵלֵךְ בְּשֵׁם ד' אֱלֹהִים חַיִּים וּמֶלֶךְ עוֹלָם.

*מקור ושינויי נוסח לעומת כתי"ק*

מקור: שמונה קבצים ז, קטו.

**על כל.** בש"ק: "אל כל". **שבהם.** בש"ק: "שבהן". **ודריכה מיכנית.** בש"ק: "ודריכה מוכנית". **כל ארחות זרות, אשר חלק ד' לכל העמים תחת כל השמים.** לית (הרד"כ כת"י). דהיינו, בש"ק משפט זה לא מופיע כאן, אלא לעיל בנוסח ומיקום זה: "כל ארחות עבודה זרה, אשר חלק ד' לכל העמים תחת כל השמים, שרז ישראל וכו'" (הנוסח מהרד"כ כת"י). **בתיקון.** בש"ק: "בתיכון".

*הערות הרצי"ה והרב הנזיר*

**הידיעה המגמתית של ההויה, הכל צפוי והרשות נתונה, עצת ד' היא תקום, וההחשכה היא תכונה של הארה.** אבות פרק ג משנה טו, ופירוש הרמב"ם שם. ריש תנא דבי אליהו, יודע מה שעתיד להעשות, וצופה לטובה ואין צופה לרעה (הרד"כ). **לדעת את ד'.** הושע ו, ג. **הרז של מי יתן טהור מטמא.** איוב יד, ד. במדבר רבה יט, א. זהר שמות רלז, א. **אשר חלק ד' לכל העמים תחת כל השמים.** דברים ד, יט. **עצת ד' היא תקום.** משלי יט, כא. **כי כל העמים ילכו איש בשם אלהיו, ואנחנו נלך בשם ד'.** מיכה ד, ה. **אלהים חיים ומלך עולם.** ירמיהו י, י.

בַּקָּשַׁת הַתַּכְלִית הַמֶּרְכָּזִית

כט

כְּשֵׁם שֶׁשִּׂכְלֵנוּ וּרְצוֹנֵנוּ, כְּכָל דָּבָר שֶׁבַּהֲוָיָה, הוּא נִיצוֹץ מִן הַכֹּל וּמִמְּקוֹר הַכֹּל הוּא נוֹבֵעַ, וְאָנוּ עוֹלִים לָדוּן מִמֶּנּוּ עַל הָאוֹר הָעֶלְיוֹן בְּדֶרֶךְ דֻּגְמָא וּבָבוּאָה דְּבָבוּאָה, כֵּן אָנוּ דָּנִים עַל נְקֻדַּת הָרָצוֹן, שֶׁהִיא מְחֻבֶּרֶת לַשֵּׂכֶל, וְהִיא תְּכוּנַת בַּקָּשַׁת הַתַּכְלִית, שֶׁהוּא גַּם כֵּן נִיצוֹץ מֵהַכֹּל, וְנוֹבֵעַ מִמְּקוֹרוֹ.

שׁוֹלְלִים אָנוּ אֶת כָּל הַהַגְבָּלוֹת וְהַמִּגְרָעוֹת שֶׁיֶּשְׁנָן בְּבַקָּשַׁת הַתַּכְלִית שֶׁלָּנוּ, וְאָנוּ בָּאִים לִמְצֹא צַד הָאֲצִילוּת וְהָרוֹמְמוּת שֶׁיֵּשׁ בְּבַקָּשַׁת הַתַּכְלִית, שֶׁהִיא נוֹתֶנֶת צוּרָה הֲגוּנָה לְכָל מַהַלְכֵי הַמַּעֲשִׂים, וְאָנוּ אוֹמְרִים, שֶׁהִיא נִמְצֵאת בִּיסוֹד הַכֹּל, הַמֶּרְכָּז הָעֶלְיוֹן, מַלְכוּת א"ס, בְּדֶרֶךְ הַשְּׁאֵלָה, רֵאשִׁית כֹּל הַצִּמְצוּמִים כֻּלָּם, הַמְּבִיאָה לִיסוֹד הַכֹּל, וְהִיא בֶּאֱמֶת הַכֹּל, כָּל הָרֵאשִׁית, וְכָל הָאַחֲרִית, כָּל הַהֲוָיָה, וְכָל הַמְבֻקָּשׁ מֵהַהֲוָיָה.

*מקור ושינויי נוסח לעומת כתי"ק*

מקור: שמונה קבצים א, תשנב.

**המרכז העליון**. בש"ק: "מרכז העליון".

*הערות הרצי"ה והרב הנזיר*

**המרכז העליון, מלכות אין סוף, כל הראשית והאחרית.** עיין 'משנת חסידים', לר' עמנואל חי ריקי, מסכת עשיה (הרד"כ).

מֶרְכַּז הָעוֹלָם

ל

מֶרְכַּז הָעוֹלָם הוּא בָּרָצוֹן הַחָפְשִׁי, שֶׁיִּתְעַלֶּה, וְיִהְיֶה, עִם כָּל חָפְשׁוֹ שֶׁהוּא כִּשָּׁרוֹן עַצְמִי עָדִין, עַזִּיז וּמַתְמִיד בִּפְעֻלָּתוֹ לְטוֹבָה קְבוּעָה הַהוֹלֶכֶת וּמִתְעַלָּה. וְתֹכֶן זֶה הוּא דְּמוּת הָאָדָם, שֶׁנִּשְׁמָתוֹ הַכּוֹלֶלֶת שׁוֹלַחַת אֶת קַוֶּיהָ בְּכָל מָקוֹם וָאֹפֶן שֶׁיֵּשׁ לוֹ כְּלִי הַמַּתְאִים עִם אוֹרָהּ. וְהִתְפַּשְּׁטוּתָהּ שֶׁל נִשְׁמַת אָדָם עֶלְיוֹן זֶה הוּא מְלֹא כָּל עוֹלָמִים, שֶׁבְּכֻלָּם יִמָּצֵא אָדָם מֻגְבָּל רָשׁוּם בְּקַוִּים מְיֻחָדִים שֶׁל אוֹר מֶרְכָּזִי זֶה.

*מקור ושינויי נוסח לעומת כתי"ק*

מקור: שמונה קבצים ד, נז

**ומתמיד בפעולתו.** בש"ק: "ומתמיד וחודר בפעולתו".

*הערות הרצי"ה והרב הנזיר*

**נשמת אדם עליון.**

הַמְּגַמּוֹת הָאִידֵאָלִיּוֹת

לא

הַמְּגַמּוֹת הָאִידֵאָלִיּוֹת הָעֶלְיוֹנוֹת יוֹנְקוֹת הֵן חַיּוּתָן מִגּוּפָן. כָּל מְגַמָּה מַסְפֶּקֶת לְעַצְמָהּ, וּמַטְּרָתָהּ וְתַכְלִיתָהּ בְּקִרְבָּהּ. נִימִין דַּאֲרִיךְ לָא מִסְתַּבְּכָן דָּא בְּדָא.

וְהַמְּגַמּוֹת הָאִידֵאָלִיּוֹת הַמֻּשְׁרָשׁוֹת בְּעוֹלַם הַמַּעֲשֶׂה כֻּלָּן קְשׁוּרוֹת וּמְשֻׁלָּבוֹת הֵן אַחַת בִּרְעוּתָהּ בְּרַתּוּקוֹת שֶׁל שַׁלְשְׁלָאוֹת אֲרֻכּוֹת וּגְדוֹלוֹת מְאֹד, חֶבֶל בְּחֶבֶל, נִימָא בְּנִימָא, וְהַמְּגַמָּה הָאַחֲרוֹנָה אִי אֶפְשָׁר לְתָפְשָׂהּ כִּי אִם כְּשֶׁעוֹלִים לִסְפִירָה יוֹתֵר עֶלְיוֹנָה, לְעוֹלָם יוֹתֵר מוּאָר וּמְתֻקָּן, נִימִין דִּזְעֵיר מִסְתַּבְּכָן דָּא בְּדָא, עַד אֲשֶׁר הַבְּהִירוּת הָעֶלְיוֹנָה מוֹפִיעָה לְהוֹדִיעַ וּלְהִוָּדַע, שֶׁהַכֹּל עִנְיָן אֶחָד, ד' הוּא הָאֱלֹהִים.

*מקור ושינויי נוסח לעומת כתי"ק*

מקור: שמונה קבצים ג, קו.

*הערות הרצי"ה והרב הנזיר*

**המגמות האידיאליות העליונות, והמושרשות בעולם המעשה, נימין דאריך לא מסתבכין דא בדא, דזעיר מסתבכין דא בדא.** אדרא רבא, [דף] קכח, ב ו[דף] קלו, א. 'אדיר במרום', [מהדו' ורשה ה'תרמ"ו דף] מב, ב (הרד"כ).

הַמְּגַמָּה הַחַבְרוּתִית הַמְּשִׁיחִית

לב

כְּשֶׁאָנוּ נִשְׁאָלִים עַל הַחַיִּים הַחַבְרוּתִיִּים מַה הִיא מְגַמָּתָם, אֵין לָנוּ תְּשׁוּבָה מֵאוֹתָם הַחַיִּים עַצְמָם, כִּי אִם זְקוּקִים אָנוּ לָבֹא לִשְׁאִיפָה שֶׁל עוֹלָם גָּדוֹל וְנִשְׂגָּב מֵהֶם, שֶׁמִּקְצָת מִזַּהֲרִירוֹתָיו מִתְרָאִים לְפָנֵינוּ בְּעוֹלַם הַדַּעַת, וּבְכָל הַמֶּרְחָבִים שֶׁל הָעוֹלָם הָרוּחָנִי. וּבָזֶה כְּבָר אָנוּ בָּאִים בְּהַסְכָּמָה, שֶׁאִי אֶפְשָׁר כְּלָל שֶׁתִּהְיֶה כָּל הַשְּׁאִיפָה הָאֱנוֹשִׁית שְׁקוּעָה רַק בְּאוֹתָם הַחַיִּים הַחַבְרוּתִיִּים לְבַדָּם, וְלֹא עוֹד אֶלָּא שֶׁהַדָּבָר מֻכְרָח הוּא, שֶׁאִם יַחְדְּלוּ הַחַיִּים הַחַבְרוּתִיִּים מִינִיקַת לְשַׁדָּם מֵאוֹתָם הַחַיִּים הָעֶלְיוֹנִים שֶׁהֵם לְמַעְלָה מֵהֶם, וְשֶׁהֵם עוֹשִׂים אֶת הֲוָיָתָם לַהֲוָיָה מַטְּרָתִית, יִפְחַת מְאֹד הָעֵרֶךְ הַחִיּוּנִי שֶׁלָּהֶם עַצְמָם, וּמִמֵּילָא יִתְגַּלּוּ בְּקִרְבָּם מִגְרָעוֹת גְּדוֹלוֹת, עַד שֶׁיִּהְיוּ יוֹרְדִים גַּם בְּעֶרְכָּם.

וּבִשְׁבִיל כָּךְ תִּקּוּן הָעוֹלָם דּוֹרֵשׁ צְפִיַּת יְשׁוּעָה עֲמֻקָּה מִמַּעַיְנֵי הַיְשׁוּעָה הָעֶלְיוֹנִים. וְתִקְוָתָם שֶׁל יִשְׂרָאֵל הַנִּצְחִית לְאוֹרוֹ שֶׁל מָשִׁיחַ, לְאוֹר ד' בְּעוֹלָמוֹ, הִיא הִיא בְּסִיסוֹ שֶׁל עוֹלָם, שֶׁל כָּל מַצָּבָיו, גַּם שֶׁל הָעוֹלָם הַחַבְרוּתִי, עִם כָּל הִסְתַּעֲפוֹתָיו. וּמֻכְרָח הַדָּבָר, שֶׁאֲנָשִׁים צוֹפִים יִמָּצְאוּ, שֶׁכָּל מַעְיָנָם יִהְיֶה שָׁקוּעַ בְּאוֹתָן הַמְּגַמּוֹת הָעֶלְיוֹנוֹת, וְחֶזְיוֹנָם יִהְיֶה עוֹלֶה וּמַרְעִיף עַל גַּבֵּי הַחֶזְיוֹנוֹת הַחַבְרוּתִיִּים, הַנּוֹטְלִים כָּל כָּךְ מָקוֹם כַּמּוּתִי גָּדוֹל בְּעוֹלָמֵנוּ.

אוֹתוֹ הָרוּחַ הַמְחַיֶּה אֶת הַחַיִּים הַחַבְרוּתִיִּים צָרִיךְ שֶׁיִּהְיֶה בְּעַצְמוֹ לָקוּחַ מֵאֲצִילוּת הָרוּחַ הָעֶלְיוֹן שֶׁל הַחַיִּים הָעֶלְיוֹנִים, הַחַיִּים הַקְּדוֹשִׁים הַשְּׁמֵימִיִּים, חַיֵּי הַחָכְמָה, חַיֵּי הָעֵדֶן הַקָּדוֹשׁ שֶׁל נֹעַם ד', וּמִמֵּילָא הוּא מוּכָן לִהְיוֹת עוֹשֶׂה בַּחַיִּים הַחַבְרוּתִיִּים מֵעֵין דֻּגְמָתוֹ, מֵעֵין דֻּגְמָא שֶׁל מַעְלָה, לְהַשְׁכִּין אֶת שְׁלוֹם הַמְּרוֹמִים בָּאָרֶץ, וּשְׁכִינָה בַּתַּחְתּוֹנִים.

זֹאת הִיא הַמְּגַמָּה הַיְסוֹדִית שֶׁל נִשְׁמַת יִשְׂרָאֵל, לִחְיוֹת חַיִּים אֱלֹהִיִּים בַּמּוּבָן הַחַבְרוּתִי, כְּמוֹ שֶׁהַחַיִּים הַלָּלוּ הִנָּם מְצוּיִים לְמַעְלָה מִן הַחֶבְרָה, וּכְמוֹ שֶׁהֵם נִסְקָרִים בְּמַשְׂאַת נַפְשָׁם שֶׁל יְחִידֵי סְגֻלָּה הַמְקֻדָּשִׁים. נַחֲלַת יִשְׂרָאֵל הַיְסוֹדִית הִיא מַתָּנָה זוֹ, שֶׁהַחַיִּים הַחַבְרוּתִיִּים שֶׁלָּהֶם הִיא דֻּגְמָא שֶׁל מַעְלָה, מַלְכוּת בֵּית דָּוִד הִיא דֻּגְמַת מַלְכוּת שָׁמַיִם הָעֶלְיוֹנָה, וְהַסְּגֻלּוֹת הַשְּׁמֵימִיּוֹת גְּנוּזוֹת בָּהּ, וְהֵן מֻכְרָחוֹת לָצֵאת לָאוֹר בְּכָל מִלּוּאָם, בַּמִּלּוּי הַמַּלְכוּתִי, בְּהִתְכּוֹנְנוּת כִּסֵּא ד' עַל מְכוֹנוֹ, עַל כִּסֵּא דָוִד וְעַל מַמְלַכְתּוֹ, לְהָכִין אוֹתָהּ וּלְסַעֲדָהּ.

וְהַמְּשִׁיחִיּוּת בְּעַצְמוּתָהּ סְגֻלַּת יִשְׂרָאֵל הִיא, סְגֻלַּת הָאֻמָּה, שֶׁהִיא צְרִיכָה לְהִתְפַּתֵּחַ בְּקִרְבָּהּ, וּמֻכְרָחָה לְהִגָּאֵל מִמְּצֵרֶיהָ וְכָל הַמְּצִיקִים לָהּ, הַשּׁוֹשַׁנָּה הָעֶלְיוֹנָה צְרִיכָה שֶׁיְּפַנּוּ מִכָּל צְדָדֶיהָ הַקּוֹצִים וְהַחוֹחִים הָעוֹקְצִים אוֹתָהּ, וְתִתְיַחֵד עִם דּוֹדָהּ בְּאַהֲבָה, מַלְכוּת שָׁמַיִם וּמַלְכוּת הָאָרֶץ בַּחֲטִיבָה אַחַת, הָאִידֵאָל הַחַבְרוּתִי וְהָאִידֵאָל הָרוּחָנִי הַמְרוֹמָם הַגָּדוֹל מֵעַל כָּל חַיֵּי חֶבְרָה וְקִבּוּץ, הַחוֹבֵק בָּמֳתֵי שְׁחָקִים בְּגָדְלוֹ וְתַעֲצוּמוֹת הַפְשָׁטָתוֹ, הַמָּלֵא הוֹד נֶצַח נְצָחִים, מִתְאַחֲדִים וּמִתְמַזְּגִים יַחַד. ד' אֶחָד וּשְׁמוֹ אֶחָד.

*מקור ושינויי נוסח לעומת כתי"ק*

מקור: שמונה קבצים ז, סז-סח.

*הערות הרצי"ה והרב הנזיר*

**צפיית ישועה עמוקה.** שבת לא, א. **אורו של משיח.** פסיקתא רבתי פיס' לו. **שכינה בתחתונים.** בראשית רבה יט, ז. במדבר רבה יב, ו. תנחומא פקודי ו. **מלכות בית דוד היא דוגמת מלכות שמים העליונה.** ע' הושע ג, ה. מדרש שמואל יג, ד. **על כסא דוד ועל ממלכתו להכין אותה ולסעדה.** ישעיהו ט, ו. **השושנה העליונה צריכה שיפנו מכל צדדיה הקוצים והחוחים העוקצים אותה, ותתיחד עם דודה באהבה.** [הקדמת הזהר דף א, א, מאן שושנה דא כנסת ישראל]. ביהי רצון קודם תהלים ב'שערי ציון' שער ג, להכרית כל החוחים והקוצים הסובבים את השושנה העליונה, ולחבר אשת נעורים עם דודה באהבה (הרד"כ כת"י). **ד' אחד ושמו אחד.** זכריה יד, ט.

גְּאֻלַּת הָאָדָם וְהָעוֹלָם בֶּעָתִיד

לג

הָעוֹלָם עוֹמֵד לַעֲלוֹת מִמַּעַל לְמַצַּב עֲבוֹדַת הָאֲדָמָה, בְּצוּרָתָהּ הָאֻמְלָלָה, שֶׁתֹּאַר קְלָלָה יֵשׁ לָהּ. הַזְּרִיעָה וְכָל עֲמָלָהּ, הַזְּרִיָּה, וְהַנִּכּוּשׁ שֶׁקָּדַם לַקְּצִירָה, כָּל אֵלֶּה תּוֹצָאוֹת שֶׁל נְפִילָה הֵן, מֵעִקְּבוֹת הַחֵטְא, בְּזֵעַת אַפֶּיךָ תֹּאכַל לֶחֶם. יַעֲלֶה רוּחַ הָאָדָם לְמַעְלָה, וְתַעֲנֶה הָאָרֶץ לְעֻמָּתוֹ בְּרָכָה עֶלְיוֹנָה, יִרְעַשׁ כַּלְּבָנוֹן פִּרְיוֹ, וּגְלוּסְקָאוֹת וּכְלֵי מֵילָת מֵאֶרֶץ יִצְמָחוּ, וַעֲבוֹדַת הָאָדָם גַּם הַמַּעֲשִׂית תִּקַּח לָהּ תֹּאַר עֶלְיוֹן יוֹתֵר.

מֵעֵין עֲלִיָּה זוֹ הוּא אוֹר הַמִּתְגַּלֶּה בַּשְּׁמִטָּה, בְּשַׁבַּת הָאָרֶץ, שָׁנָה שֶׁל שְׁבִיתָה מִכָּל עֲבוֹדַת הָאָרֶץ, וְדַי לָאָדָם בְּבִרְכַּת הָאֲדָמָה, מִמַּתַּת ד' עָלֶיהָ, וְהַהִתְחָרוּת הָאֱנוֹשִׁית חֲדֵלָה, וְהַלֵּב מִתְעַדֵּן עַד כְּדֵי הַכָּרַת אַחְוַת כָּל הַחַיִּים כֻּלָּם, וְלִבְהֶמְתְּךָ וְלַחַיָּה אֲשֶׁר בְּאַרְצֶךָ תִּהְיֶה כָל תְּבוּאָתָהּ לֶאֱכֹל. אָמְנָם גַּם יוֹבֵל, גַּם שְׁמִטָּה, רְשָׁמִים הֵם שֶׁל עוֹלָם חָדָשׁ, שֶׁהָעוֹלָם הַהֹוֶה אֵינֶנּוּ מַנִּיחַ לִקְבֹּעַ אֶת כָּל הַחוֹתָם כֻּלּוֹ, אֲבָל מְבַשְּׂרִים הֵם טוֹב עֶלְיוֹן, הַבָּא מִזְּרִיחָה שֶׁל רוּחָנִיּוּת יוֹתֵר עֶלְיוֹנָה.

אֲבָל בֵּין כָּךְ וְכָךְ חוֹבַת הָאָדָם בְּצוּרָתוֹ הַמַּדָּעִית לְרוֹמֵם אֶת עֲבוֹדַת הָאֲדָמָה מִשִּׁפְלוּתָהּ, וְזֶה עוֹשֶׂה אוֹר ד' בַּמַּדָּע הָאֱנוֹשִׁי, וַעֲתִידִין כָּל בַּעֲלֵי אֻמָּנִיּוֹת שֶׁיַּעַמְדוּ עַל הַקַּרְקַע, הַקַּרְקַע תֵּצֵא מִקִּלְלָתָהּ בְּחֶלְקָהּ הַיּוֹתֵר גָּדוֹל, מִפְּנֵי שֶׁהַחָכְמָה תִּגְאָלֶנָּה. אֲבָל כָּל זֶה תִּהְיֶה גְּאֻלַּת הָאָדָם, שֶׁהִיא רַק תַּכְשִׁיר גְּאֻלַּת הָעוֹלָם.

אֲבָל גְּאֻלַּת הָעוֹלָם עַצְמָהּ תִּתְרוֹמֵם מֵעַל הַצֹּרֶךְ שֶׁל עֲמִידָה עַל הַקַּרְקַע, וְלֹא חוֹבָה כִּי אִם עֵדֶן תִּשָּׁאֵר עֲבוֹדַת הָאֲדָמָה, וּבְגַן עֵדֶן יְטַיֵּל הָאָדָם, וְשָׁמָּה יִהְיֶה לְעָבְדָהּ וּלְשָׁמְרָהּ, וְהָעֵדֶן עַצְמוֹ עַיִן לֹא רָאָתָה אֱלֹהִים זוּלָתְךָ יַעֲשֶׂה לִמְחַכֵּה לוֹ, הוּא לְמַעְלָה מִכָּל עֲבוֹדָה וּמִכָּל שְׁמִירָה.

וְגַם אוֹתוֹ הֶעָתִיד מְרַשֵּׁם הוּא אֶת זֹהַר אוֹרוֹ עַל הַהֹוֶה, וּבַתְּקוּפוֹת הַיּוֹתֵר מְאִירוֹת תִּהְיֶה רְשִׁימָתוֹ יוֹתֵר נִכֶּרֶת, עַד הִתְעַלּוּת עֶלְיוֹנָה. שֶׁהַכֹּל מִתְעַלֶּה, הַכֹּל מִתְפַּתֵּחַ, וְהַכֹּל דּוֹלֵג וְדוֹהֵר לְמַעְלָה, הַכֹּל שָׂמֵחַ, מִתְרָעֵע, מְרַנֵּן, וּמָלֵא גִּילָה פְּנִימִית, וְשׂבַע שְׂמָחוֹת, וְנַחַת עֲדָנִים, וְהוֹד הַכֹּל, וַהֲדַר מְקוֹר הַכֹּל מֵאִיר בְּחֶלְקִיּוּתוֹ שֶׁל כָּל אֶחָד. וְהַמּוּסָר הַהֹוִי קָשׁוּר בּוֹ, אוֹרוֹ וְיִשְׁעוֹ שֶׁל הַקֵּץ הַיּוֹתֵר מְרוֹמָם אֵינֶנּוּ נִתָּק מֵהַתֹּכֶן הַמּוּסָרִי שֶׁל הַהֹוֶה, וְסֻכַּת עוֹרוֹ שֶׁל לִוְיָתָן, הַכֹּל לְפִי מַעֲשָׂיו שֶׁל כָּל אֶחָד וְאֶחָד. זֹאת הִיא הַדֵּעָה הָעֶלְיוֹנָה, הַדֵּעָה הַיִּשְׂרְאֵלִית, הַיּוֹדַעַת לְהוֹקִיר אֶת הַחַיִּים הַמּוּסָרִיִּים בְּתִפְאֶרֶת נֶצַח הוֹדָם, מַה שֶּׁלֹּא יֵדַע כָּל עַם וְלָשׁוֹן, וְלֹא תְּשׁוּרֵם עֵין כָּל חָכָם עֶרֶל בָּשָׂר.

וְעִם כָּל זֶה אֵין הֶעָתִיד מִתְעַמֵּם אֲפִלּוּ בִּמְאוּמָה, וְאֵין גִּילַת הוֹדוֹ מִתְמַעֶטֶת, כִּי אִם עוֹד עוֹלָה וּמִתְעַלָּה, בִּשְׁבִיל קִשְׁרָהּ הָאַמִּיץ בִּיקַר הַמּוּסָר, שֶׁהוּא אָמְנָם לֹא הַמּוּסָר הָאֱנוֹשִׁי הַמֻּגְבָּל בִּתְחוּמִים כָּל כָּךְ צָרִים, וּבָנוּי עַל יְסוֹדוֹת שֶׁהַנֶּפֶשׁ חוֹפֶשֶׂת לְהִשְׁתַּחְרֵר מֵהֶם, כִּי אִם הַמּוּסָר הַנִּצְחִי. הַמּוּסָר הָאֱלֹהִי אוֹר הַחַיִּים הוּא מִצַּד עַצְמוֹ, לֹא רְצוּעוֹת עַל קַרְנֵי שׁוֹר מוּעָד הוּא, כִּי אִם עֲטֶרֶת תִּפְאֶרֶת בְּרֹאשׁוֹ שֶׁל כָּל צַדִּיק, וְצַדִּיקִים יִירְשׁוּ אָרֶץ. וְהִתְעַלּוּת הַהֲוָיָה תַּעֲלֶה עַד שֶׁהָאֲנִיּוּת הַיּוֹתֵר אַמִּיצָה שֶׁל הַכֹּל תִּתְבַּצֵּר בָּאֱמֶת וָטוֹב וְנוֹשְׂאֵיהֶם. לָכֵן בְּאַרְצָם מִשְׁנֶה יִירָשׁוּ שִׂמְחַת עוֹלָם תִּהְיֶה לָהֶם.

*מקור ושינויי נוסח לעומת כתי"ק*

מקור: שמונה קבצים א, תתסה.

**אבל כל זה.** בש"ק: "אבל כל זאת".

*הערות הרצי"ה והרב הנזיר*

**גאולת האדם, ממעל לעבודת האדמה. גלוסקאות וכלי מילת מארץ יצמחו, ועתידין בעלי אומניות שיעמדו על הקרקע.**

שבת ל, ב, וכתובות קיא, ב. יבמות סג, א (הרד"כ). **גאולת העולם, העתיד, הקץ היותר מרומם. המוסר האלהי, לא רצועות על קרני שור מועד הוא, כי אם עטרת תפארת בראשו של כל צדיק.** מגילה טו, ב. [סנהדרין קיא, ב]. הקדמת תקוני זהר [יא, ב] (הרד"כ). **בזעת אפך תאכל לחם.** בראשית ג, יט. **תעלה רוח האדם למעלה.** קהלת ג, כא.  **ירעש כלבנון פריו.** תהלים עב, טז. **ולבהמתך ולחיה אשר בארצך תהיה כל תבואתה לאכל.** ויקרא כה, ז. **ובגן עדן יטייל האדם.** ספרא בחוקותי א, ג, ג. רש"י ויקרא כו, יב. **לעבדה ולשמרה.** בראשית ב, טו. **עין לא ראתה אלהים זולתך יעשה למחכה לו.** ישעיהו סד, ג. סנהדרין צט, א. שמות רבה מה, ו, ועוד. **סוכת עורו של לויתן.** בבא בתרא עה, א. **עטרת תפארת.** ישעיהו סב, ג. **צדיקים יירשו ארץ.** תהלים לז, כט. ישעיהו ס, כא. **לכן בארצם משנה יירשו, שמחת עולם תהיה להם.** ישעיהו סא, ז.

גְּאֻלַּת הָרָצוֹן וְהַהֲוָיָה

לד

הַכֹּחַ הַיּוֹתֵר חָדָשׁ שֶׁיִּתְגַּלֶּה בָּעוֹלָם, לְחַדֵּשׁ אֶת הַחַיִּים בִּגְאֻלָּה שְׁלֵמָה, הוּא הָעֵרֶךְ הַגָּדוֹל שֶׁיֵּשׁ לִרְצוֹן הָאָדָם בַּהֲוָיָה כֻּלָּהּ, כְּשֶׁהוּא מִשְׁתַּלֵּם בִּשְׁלֵמוּתוֹ הַגְּמוּרָה.

וְלָזֶה אֲנַחְנוּ עוֹרְגִים, כָּל מַעֲשֵׂינוּ לְשֵׁם כָּךְ מְכֻוָּנִים הֵם, לְגַלּוֹת אֶת הָאֱלֹהוּת שֶׁבִּרְצוֹן הָאָדָם. וְזֶה אָנוּ הוֹלְכִים וּמְגַלִּים עַל יְדֵי הַתָּכְנִית שֶׁל הִתְעַלּוּת הָאָדָם וְהִתְקַדְּשׁוּת רְצוֹנוֹ, שֶׁהוּא מָבוֹא לָבֹא עַל יָדוֹ לִגְבוּרַת הָרָצוֹן, לְהִתְגַּלּוּת אֱלֹהוּת בְּעֶצֶם הָרָצוֹן עַצְמוֹ, הָעוֹלֶה לְמַעְלָה מִכָּל עָמָל וּמִכָּל כִּשְׁרוֹן הַמַּעֲשֶׂה, שֶׁהוּא אַךְ הֶבֶל וּרְעוּת רוּחַ, לְגַבֵּי הַמַּעֲלָה הָעֶלְיוֹנָה שֶׁל עֲלִיַּת הָרָצוֹן לִמְקוֹרוֹ, וְהִתְגַּלּוּתוֹ בִּפְעֻלָּה.

זֶה הָאִידֵאָל אֵינֶנּוּ נִפְסָק מִיִּשְׂרָאֵל, זֹאת הִיא עֲלִיַּת הַשְּׁכִינָה הַתְּדִירִית, שֶׁבְּכָל יוֹם אָנוּ מְכַוְּנִים לָהּ בַּעֲבוֹדָתֵנוּ, עֲלִיַּת רְצוֹן הָאָדָם, עַד כְּדֵי תְּפִיסַת מְקוֹמוֹ הַנּוֹעָד לוֹ בִּרְצוֹן הַהֲוָיָה, וְאָז רְצוֹן הַהֲוָיָה כֻּלָּהּ, אוֹר הָרָצוֹן שֶׁל הוֹפָעַת גִּלּוּי הָאֱלֹהוּת הַמֻּחְלָטָה מִתְגַּלֶּה עָלָיו.

וְהַכֹּל מִתְחַדֵּשׁ בְּאוֹר גָּדוֹל, בְּחַיִּים חֲדָשִׁים, בְּשִׁירָה חֲדָשָׁה, בְּטֶבַע מְחֻדָּשׁ, בִּנְשָׁמוֹת חֲדָשׁוֹת, בְּדֵעוֹת חֲדָשׁוֹת, בְּהַרְגָּשׁוֹת חֲדָשׁוֹת, בְּצִיּוּר עוֹלָם מְחֻדָּשׁ, בִּרְצוֹנוֹת מְחֻדָּשִׁים, בְּבִטָּחוֹן חָדָשׁ, בְּיַחַשׂ מְחֻדָּשׁ לַשָּׁמַיִם וְלָאָרֶץ, לְכָל הַיְקוּם, לָאָדָם וְלַבְּרִיּוֹת כֻּלָּם, לִגְוָנֵי הַחַיִּים כֻּלָּם, לַגִּלּוּי וְלַסֵּתֶר, לָרוּחָנִיּוּת וְלַגַּשְׁמִיּוּת, לַחַיִּים שֶׁבַּגּוּף וְלַחַיִּים שֶׁמִּחוּץ לַגּוּף, לְהַכָּרוֹת מֻגְבָּלוֹת וּלְהַכָּרוֹת שֶׁאֵינָן מֻגְבָּלוֹת, לְנִיצוֹצוֹת פְּרָטִיִּים וּלְאוֹרוֹת כְּלָלִיִּים, לְכֵלִים מַחֲזִיקִים וְלַתֳּכָנִים שֶׁלָּהֶם, לְהַכֹּל יִבָּרֵא יַחַשׂ חָדָשׁ בְּחִדּוּשׁ הַהִתְגַּלּוּת שֶׁל עֶרְכּוֹ הָאֲמִתִּי שֶׁל רְצוֹנוֹ שֶׁל הָאָדָם בַּמְּצִיאוּת. וְזֶה יָבֹא עַל יְדֵי הֲסָרַת הַחֲלֻדָּה וְהַזֻּהֲמָה מֵהָרָצוֹן, עַל יְדֵי הַעֲבָרַת הָעָרְלָה הַחִיצוֹנָה וְהַפְּנִימִית, עַל יְדֵי מְחִיַּת עֲמָלֵק, בָּאָדָם וּבַלְאֻמִּים, בְּבִעוּר רוּחַ הַטֻּמְאָה מֵהָעוֹלָם כֻּלּוֹ.

*מקור ושינויי נוסח לעומת כתי"ק*

מקור: שמונה קבצים א, תצ.

*הערות*

**עליית השכינה התדירית, שבכל יום אנו מכוונים לה בעבודתנו.** תקוני זהר תיקון יח דף לג, ב. נפש החיים שער ב פרק ד, ואילך. **נשמות חדשות.** יחזקאל יא, יט. שם לו, כו. זהר כרך א כח, ב. שם קיט, א. **בעור רוח הטומאה מהעולם כולו.** ע' זכריה יג, ב.

גְּאֻלַּת הַמַּחֲשָׁבָה

לה

בָּעוֹלָם הוֹלְכִים הַכֹּחוֹת הָאֱנוֹשִׁיִּים וּמִתְפַּתְּחִים בְּרוּחָנִיּוּתָם, הַפִּתּוּחַ גּוֹרֵם חִלּוּק מִקְצוֹעוֹת, וְחִלּוּק הַמִּקְצוֹעוֹת הוּא גּוֹרֵם, שֶׁכָּל מִקְצוֹעַ יְפֻתַּח וְיִשְׁתַּלֵּם כָּרָאוּי. אֲבָל מְגַמָּתָהּ שֶׁל הַחֲלֻקָּה הִיא שֶׁכָּל הַמִּקְצוֹעוֹת הַשּׁוֹנִים יִתְאַחֲדוּ בְּרוּחָם, כְּמוֹ שֶׁבֶּאֱמֶת הַכֹּל הוּא מְיֻחָד וּמְאֻחָד, בִּמְרוֹמֵי הָאֲצִילוּת הָאֱלֹהִית.

רוּחַ הָאֱמוּנָה, הַזְּקוּקָה לַמַּחֲשָׁבָה הָאֱלֹהִית, הָיָה יוֹתֵר חָזָק בַּדּוֹרוֹת הָרִאשׁוֹנִים, מִפְּנֵי שֶׁלֹּא נִסְתַּעֲפוּ כָּל כָּךְ הָרַעֲיוֹנוֹת הַמְיֻחָדִים, וְהָיָה הַכֹּל כָּלוּל בְּיַחַד, וּבָזֶה הָיוּ יוֹתֵר קְרוֹבִים לְהַתֹּכֶן הָאֱלֹהִי, אֲבָל מִתּוֹךְ דְּחָק שֶׁלָּהֶם בַּכֵּלִים הַמְקַבְּלִים אֶת הַמַּחֲשָׁבוֹת יָצְאוּ הָרַעֲיוֹנוֹת מְטֻשְׁטָשִׁים. וְאוֹר הָעוֹלָם מַשְׁפִּיעַ הוּא לְהוֹצִיא מִמַּסְגֵּר אָסִיר, וְלִגְאֹל אֶת הַנְּשָׁמוֹת מִמְּצָרֵיהֶם הַדְּחוּקִים. וְנִדְמֶה הַדָּבָר בְּרֵאשִׁית הַהוֹפָעָה כְּאִלּוּ הָעֲנָפִים מִתְפָּרְדִים מֵהַשֹּׁרֶשׁ, מַה שֶׁבֶּאֱמֶת הִנָּם מִתְבָּרְכִים רַק מִמֶּנּוּ. וּבְרֹב שֶׁפַע יָשׁוּבוּ לְהֵאָחֵד בְּאַחְדוּת הָאוֹרָה שֶׁל הַחָכְמָה הָעֶלְיוֹנָה, הַמְחַיָּה אֶת הַכֹּל. בְּהִתְבּוֹנְנוּת חוֹדֶרֶת בְּסוֹד הַנְהָגָה עֶלְיוֹנָה זוֹ יָבִין כָּל מַשְׂכִּיל לְהַחֲזִיר הַכֹּל לְשֹׁרֶשׁ הַטּוֹב, וְיֵדַע כִּי נִשְׂגָּב שֵׁם ד' לְבַדּוֹ, בְּהוֹדוֹ עַל אֶרֶץ וְשָׁמָיִם.

*מקור ושינויי נוסח לעומת כתי"ק*

מקור: שמונה קבצים א, תשד

*הערות*

**נשגב שם ד' לבדו, בהודו על ארץ ושמים.** ע' תהלים קמח, יג.

הַהִתְפַּתְּחוּת וְהַדִּלּוּגִים

לו

בָּעוֹלָם פּוֹעֲלִים הַהִתְפַּתְּחוּת הָאִטִּית וְהַדִּלּוּגִים הַפִּתְאוֹמִיִּים. יֶשְׁנָם בַּעֲלֵי נְשָׁמוֹת כָּאֵלֶּה שֶׁהַצַּד שֶׁל הַדְּלִיגָה מִתְגַּבֵּר בָּהֶם עַל צַד הַהִתְפַּתְּחוּת הַהַדְרָגִית. וְזֶהוּ הָאֹפִי הַיִּשְׂרְאֵלִי, הֵם מֻשְׁפָּעִים מֵרַעְיוֹן הַתְּשׁוּבָה הַרְבֵּה, וְשׁוֹאֲפִים לִדְבָרִים רָמֵי עֵרֶךְ, שֶׁאֵין הַסְּבִיבָה וּתְנָאֵי הַחַיִּים מַסְכִּימִים עַל זֶה, וּמִכָּל מָקוֹם חֶפְצָם הָעַז הוּא הַכֹּחַ הַגַּלְגַּלִּי, הַנּוֹשֵׂא עָלָיו אֶת כָּל הָרְכוּשׁ הַיּוֹתֵר טוֹב שֶׁבַּחַיִּים.

*מקור ושינויי נוסח לעומת כתי"ק*

מקור: שמונה קבצים א, רחצ

**פועלים**. בכתי"ק: "פועל" (הרד"כ).

*הערות הרצי"ה והרב הנזיר*

**מרעיון התשובה הרבה.** עיין אורות התשובה פרק ג (הרצי"ה).

מַדְרֵגוֹת הָעִלּוּיִים

לז

יֶשְׁנָן כַּמָּה מַדְרֵגוֹת שֶׁל עִלּוּיִים, שֶׁיּוּכַל הָאָדָם וְהָעוֹלָם לְהִתְעַלּוֹת. הַמַּדְרֵגָה הָאַחַת הִיא שֶׁלֹּא יַעֲמֹד הַמַּצָּב עַל מַעֲמָד אֶחָד, כִּי אִם יָזוּז מִמְּקוֹמוֹ לְצַד הַמַּעֲלָה, וְזוֹ הִיא רַק הַצָּלָה מִירִידָה לְמַטָּה, כִּי עֲמִידָה מַמָּשׁ אִי אֶפְשָׁר. וְהַשֵּׁנִית הִיא שֶׁתָּמִיד תִּהְיֶה הַתְּנוּעָה הַבָּאָה חֲזָקָה מִשֶּׁלְּפָנֶיהָ, וּבָזֶה הָעֲלִיָּה הִיא הוֹלֶכֶת הָלוֹךְ וָאוֹר. וְהַשְּׁלִישִׁית הִיא שֶׁתִּהְיֶה כָּל תְּנוּעָה כְּפוּלָה מִשֶּׁלְּפָנֶיהָ, וְכֵן הוֹלֵךְ הַדָּבָר לִבְלִי תַּכְלִית בְּכֶפֶל, עַד שֶׁכָּל תְּנוּעָה בָּאָה לִהְיוֹת כּוֹלֶלֶת כָּל מַה שֶׁבָּעִקָּר וְשֶׁבְּחִדּוּשׁ הַתְּנוּעוֹת שֶׁלְּפָנֶיהָ, עַד שֶׁכָּל רֶגַע חָדָשׁ שֶׁל חַיִּים הוּא שָׁוֶה וְנַעֲלֶה בְּאֵיכוּתוֹ עַל כָּל הַחַיִּים הַקּוֹדְמִים, וְיָפָה שָׁעָה אַחַת בִּתְשׁוּבָה וּמַעֲשִׂים טוֹבִים בָּעוֹלָם הַזֶּה מִכָּל חַיֵּי הָעוֹלָם הַבָּא.

*מקור ושינויי נוסח לעומת כתי"ק*

מקור: שמונה קבצים א, תקנ

**ישנן.** בש"ק: "ישנם".

*הערות הרצי"ה והרב הנזיר*

**יפה שעה אחת בתשובה ומעשים טובים בעולם הזה מכל חיי העולם הבא.** אבות ד, יז. **שעה אחת בתשובה**. עיין אורות התשובה פרק יב, י (הרצי"ה).

הַהִתְעַלּוּת וְהָאַחְדוּת הַכּוֹלֶלֶת

לח

הַמַּחֲשָׁבָה הַסּוֹדִית, שֶׁל הַעֲלָאַת הַנִּיצוֹצוֹת, מִתְאַחֶדֶת הִיא עִם הַתֹּכֶן שֶׁל אַחְדוּת הַהֲוָיָה, הַמִּתְגַּבֵּר וְעוֹלֶה, עַד שֶׁהוּא קוֹבֵעַ אֶת הָאֹפִי הַמּוּסָרִי שֶׁל הָאָדָם עַל פִּיו, וְנַעֲשָׂה הַדָּבָר מְחֻוָּר, שֶׁכָּל מַה שֶׁנּוֹגֵעַ בְּדֶרֶךְ יְשָׁרָה אוֹ אִי יְשָׁרָה לָאָדָם הַכֹּל הוּא עֶצֶם מֵעַצְמִיּוּתוֹ, וְהַכֹּל עוֹלֶה אוֹ יוֹרֵד עִמּוֹ.

עַל פִּי הַמַּחֲשָׁבָה הַגְּדוֹלָה שֶׁל אַחְדוּת הַהֲוָיָה בְּטֵלָה הִיא הַשְּׁאֵלָה שֶׁל אַהֲבַת עַצְמוֹ, שֶׁאֵלֶּה שָׂמוּהָ לְרֵאשִׁית הַחַטָּאת, וְאֵלֶּה לִיסוֹד הַמּוּסָר. לֹא יֵשׁ כִּי אִם אַהֲבַת הַכֹּל, שֶׁהִיא בֶּאֱמֶת הָאַהֲבָה הָעַצְמִית הַנְּאוֹרָה וְהָעֶלְיוֹנָה. וְהָאַהֲבָה הָעַצְמִית הַמְזֻיֶּפֶת, הָאוֹהֶבֶת אֶת הַנִּיצוֹץ הַקָּטָן, הַמִּתְרָאֶה לָעֵינַיִם הַטְּרוּטוֹת, וְשׂוֹנֵאת אֶת הָעַצְמִיּוּת הַמְחֻוֶּרֶת, הֲרֵי הִיא סַמְיוּת עֵינַיִם, שֶׁאֵינָהּ פָּחוֹת כֶּסֶל מֵאֲשֶׁר הִיא רֶשַׁע.

כַּמָּה מַדְרֵגוֹת יֶשְׁנָן בְּהַעֲלָאַת הַנִּיצוֹצוֹת, וְכָל אַחַת מֵהֶן קוֹבַעַת אֶת הַשִּׁפְעָה הַמּוּסָרִית הַגְּדוֹלָה, וְעֶרְכָּהּ הַתַּרְבּוּתִי בָּעוֹלָם. בִּכְלָל כָּל כֹּחַ מִתְפַּתֵּחַ, וְכָל כִּשָּׁרוֹן מִתְעַלֶּה, הֲרֵי הוּא מִצְטָרֵף לְעִלּוּיָהּ שֶׁל הַהֲוָיָה. וּבְשָׁעָה שֶׁהַסָּפֵק וְהַפֵּסִימִיּוּת יְכוֹלִים לַחְדֹּר לְתוֹךְ הַלֵּב, לֵאמֹר עַל כָּל מַעֲשֶׂה אֲשֶׁר יַעֲשֶׂה הָאָדָם כִּי הַכֹּל הֶבֶל, לֹא יוּכַל עֵרֶךְ הַכְּלָל וְהַנֶּצַח לִהְיוֹת מִתְבַּטֵּל מִשִּׂגּוּבוֹ וְעֵרֶךְ הַעֲרָצָתוֹ, כָּל מַה שֶׁמִּתְבָּרֵר לָאָדָם, כִּי אֲמִתַּת הָעַצְמִיּוּת, שֶׁהִיא נְקֻדַּת הָאַהֲבָה, וְהַכֹּחַ הַדּוֹחֵף לַחַיִּים וּלְכָל מַעֲשֶׂה וְכִשָּׁרוֹן, הִיא דַּוְקָא בַּכֹּל, וְהַכֹּל הִיא הָעַצְמִיּוּת הַפְּרָטִית הַיּוֹתֵר מְחֻוָּרָה, שֶׁכָּל עֲמַל הַחָכְמָה וְהַמּוּסָר אֵינָם כִּי אִם לְבָרֵר אֶת הַבֵּרוּר הַפָּשׁוּט הַזֶּה, הַמְבֹרָר לְצַדִּיקִים וּלְיִשְׁרֵי לֵב, וְסָמוּי מִן הָעַיִן שֶׁל נַעֲוֵי לֵב וּרְשָׁעִים, הַכֹּל לְפִי מִדַּת הָרִשְׁעָה וְהַסִּכְלוּת שֶׁהֵם כְּרוּכִים אַחֲרֵיהֶם.

מוּבָן הַדָּבָר, שֶׁכָּל מַחֲשָׁבָה אִידֵאָלִית, שֶׁהִיא חֲשׁוּבָה יוֹתֵר מֵהַגַּסּוּת הַחָמְרָנִית, כְּבָר יֵשׁ בָּהּ מִשּׁוּם הַעֲלָאַת אוֹר הַחַיִּים, וְהַכֹּחַ הַמִּשְׁתַּמֵּשׁ בָּעוֹלָם לְפַתְּחָהּ וּלְקַיְּמָהּ וּלְהַחֲזִיקָהּ, כָּל הַשִּׁמּוּשִׁים שֶׁלּוֹ עוֹלִים עִמּוֹ, וּכְבָר הֵם נוֹסְעִים לְצַד הָעִלּוּי, בְּמַהֲלַךְ הַהֲוָיָה הַכְּלָלִית. אָמְנָם כָּל אִידֵאָל מֻגְבָּל בְּדַעְתּוֹ שֶׁל אָדָם אֵינוֹ כִּי אִם כּוֹכָב אֶחָד בְּמַעֲרֶכֶת הַצָּבָא הָעוֹלָמִי הַגָּדוֹל, הוֹלֵךְ הוּא וְנוֹסֵעַ, מִתְאַגֵּד הוּא לִקְבוּצָה, שֶׁאֵין סָפֵק בְּלֵב הוֹגֵה הַדַּעַת הַמְפֻתַּחַת, שֶׁאִידֵאַל הָאִידֵאָלִים, שֶׁהוּא כָּמוּס וּמֻסְתָּר, יוֹתֵר נִשְׂגָּב הוּא מֵחֲלָקָיו, וּבְכָל סֵתֶר חָשְׁכּוֹ מֵאִיר הוּא בְּקַוֵּי אוֹרוֹ, הַמִּתְנוֹצְצִים מִתּוֹךְ הָעֲרָפֶל, אֶת אוֹר הַחַיִּים הַרְבֵּה יוֹתֵר מֵהַגִּלּוּי שֶׁל הָאוֹר הַמּוּעָט, שֶׁמִּתְרָאֶה בְּהָאִידֵאָל הַחֶלְקִי, שֶׁבְּנֵי אָדָם יְכוֹלִים לָשֵׂאת אֶת דִּגְלוֹ, בְּהַכְרָזוֹת וְקוֹלֵי קוֹלוֹת. לְעוֹלָם יִשָּׁאֵר מִפְּנֵי זֶה נַחֲלָה לִבְנֵי אָדָם לִהְיוֹת אֲגוּדִים בָּאִידֵאָל הַקִּיצוֹנִי הָעֶלְיוֹן שֶׁבָּעֶלְיוֹן, מְקוֹר הַכֹּל, לְאִשְׁתַּאֲבָא בְּגוּפָא דְּמַלְכָּא קַדִּישָׁא, חֶלְקִי ד' אָמְרָה נַפְשִׁי עַל כֵּן אוֹחִיל לוֹ.

וְהָאֱמוּנָה הָאֱלֹהִית, בְּעֻזָּהּ וְגָדְלָהּ, תִּהְיֶה לָעַד נִשְׁמָתָהּ שֶׁל כָּל הַהִתְפַּתְּחוּת, הָאֱנוֹשִׁית וְהָעוֹלָמִית. וְהַהֶגְיוֹנוֹת הַגָּלְמִיִּים שֶׁבְּכָל הַיְקוּם הֵם פִּרְקֵי שִׁירָה לְמֶלֶךְ הַכָּבוֹד, שֶׁכָּל הַמַּקְשִׁיב סוֹד שִׂיחָם שָׁר הוּא עִמָּם אֶת שִׁירָתָם שִׁירָתוֹ, בְּכָל עֹנֶג לֵבָב. וְיֵשׁ לְפִי זֶה עֲלִיָּה כּוֹלֶלֶת. קְבִיעַת הַחֵפֶץ הָאִידֵאָלִי הַמְקֻדָּשׁ לְפִי עָצְמַת זִרְמוֹ הֲרֵי הוּא מוֹשֵׁךְ עִמּוֹ לְצַד מַעְלָה כָּל נִיצוֹץ, וְכָל נֵטֶף הַמִּתְמַזֵּג עִמּוֹ, וַאֲפִלּוּ הַנִּכְנָס בִּגְבוּל מַגָּעוֹ לְפִי הָעֲרָכִים שֶׁל חֻקֵּי הַמְּשִׁיכָה הָעַצְמִית וְהָרָצוֹן הַפְּרָטִי, הַמִּתְגַּלֶּה מִתּוֹךְ חֶבְיוֹן הַכְּלָל, אֲשֶׁר מִסּוֹד יְשָׁרִים, בָּא כָּל אֲצִיל דַּעַת לְסַכֵּם אֶת כָּל רִגְשׁוֹת חַיָּיו, וְכָל נְטִיּוֹתָיו הַטִּבְעִיּוֹת הַגְּמוּרוֹת, הַכֹּל לְצַד הָעֲלִיָּה הָאֱלֹהִית. זֹאת הִיא מַחֲשֶׁבֶת הַקֹּדֶשׁ שֶׁל הַנִּגָּשִׁים אֶל ד', בַּעֲלֵי הַנְּשָׁמוֹת הָאֲצִילִיּוֹת.

*מקור ושינויי נוסח לעומת כתי"ק*

מקור: שמונה קבצים ג, ה-ז

**אחריהם.** בש"ק: "אחריהן". **קביעת.** בש"ק: "קביעות".

*הערות הרצי"ה והרב הנזיר*

**המחשבה הסודית של העלאת הניצוצות.** 'עץ חיים' שער יח, [שער] רפ"ח ניצוצין, פרק א, "ורוח מרחפת" מ"ת רפ"ח. 'שערי גן עדן' [ר' יעקב קופל ליפשיץ] דף יט, א, [סוד הרפ"ח ניצוצות שנפלו בין הקליפות]. 'חוקר ומקובל' חלק ב פרק ב, רפ"ח ניצוצין (הרד"כ כת"י). **החזיונות הגולמיים שבכל היקום, הם פרקי שירה למלך הכבוד.** 'בית אלהים', לר' מאיר מטראני [המבי"ט], סוף [פרק שירה]. ר' חנניה ממונציליסי, פרקי שירה (הרד"כ). **לאשתאבא בגופא דמלכא קדישא.** זהר חלק א ריז, ב. **חלקי ד' אמרה נפשי על כן אוחיל לו.** איכה ג, כד.

הַתִּקּוּן הָעֶלְיוֹן

לט

עוֹלַם תֹּהוּ עוֹמֵד הוּא לְפָנֵינוּ, כָּל זְמַן שֶׁאֵין אֲנַחְנוּ מַגִּיעִים לִידֵי הַתִּקּוּן הָעֶלְיוֹן שֶׁל אַחְדוּתָם שֶׁל כָּל זִרְמֵי הַחַיִּים וְכָל הַנְּטִיּוֹת הַשּׁוֹנוֹת אֲשֶׁר לָהֶם. כָּל זְמַן שֶׁכָּל אֶחָד מִתְנַשֵּׂא לוֹמַר, אֲנִי אֶמְלֹךְ וַאֲנִי וְאַפְסִי עוֹד, אֵין שָׁלוֹם בְּעַצְמֵנוּ, וְאֵין שֵׁם ד' מוֹפִיעַ עָלֵינוּ, שְׁמָא גּוּפֵהּ דְּאִקְּרֵי שָׁלוֹם, אֲשֶׁר אוֹר הָאֱמֶת רַק מִמֶּנּוּ וְעַל יָדוֹ מוֹפִיעַ.

כָּל עֲמַל הַחַיִּים, בְּיִחוּד הֶעָמָל הָרוּחָנִי שֶׁל כָּל הַמַּחֲשָׁבָה, מֻכְרָח לִהְיוֹת פּוֹנֶה רַק כְּדֵי לְגַלּוֹת אֶת אוֹר הַשָּׁלוֹם הַכְּלָלִי הָעֶלְיוֹן, הַיּוֹצֵא לֹא מִתּוֹךְ דְּחִיָּה שֶׁל אֵיזֶה כֹּחַ, שֶׁל אֵיזֶה רַעְיוֹן, שֶׁל אֵיזֶה זֶרֶם, שֶׁל אֵיזֶה נְטִיָּה, אֶלָּא מִתּוֹךְ הַכְנָסָתוֹ שֶׁל כָּל אֶחָד מֵאֵלֶּה לְתוֹךְ הַיָּם הַגָּדוֹל שֶׁל אוֹר אֵין סוֹף, שֶׁשָּׁם הַכֹּל מִתְאַחֵד, הַכֹּל מִתְעַלֶּה, הַכֹּל מִתְרוֹמֵם, וְהַכֹּל מִתְקַדֵּשׁ.

חֲבִיבִים הֵם הַיִּסּוּרִים הָרוּחָנִיִּים, שֶׁכָּל עוֹבֵד אֲמִתִּי, עוֹבֵד אֱלֹהִים אֱמֶת בְּאַהֲבָה גְּמוּרָה, סוֹבֵל עַל יְדֵי הַשְּׁאִיפָה הַקְּדוֹשָׁה הַטְּהוֹרָה וְהַנֶּאֱצֶלֶת הַזֹּאת, אֲבָל דַּוְקָא הַיִּסּוּרִים הַלָּלוּ הֵם הֵם הַמְמָרְקִים אֶת הַנְּשָׁמָה, וּמְבִיאִים אוֹתָהּ, וְעַל יָדָהּ אֶת הָעוֹלָם כֻּלּוֹ, לִידֵי הָאֹשֶׁר הַמְרוֹמָם, לִידֵי שְׁאִיבַת רוּחַ הַקֹּדֶשׁ, לִידֵי הִגָּלוֹתָהּ שֶׁל הַשְּׁכִינָה הָעֶלְיוֹנָה, וְלִידֵי הַדְּבֵקוּת הָאֲמִתִּית בְּאוֹר חַיֵּי כָּל הַחַיִּים. וְאַתֶּם הַדְּבֵקִים בַּד' אֱלֹהֵיכֶם חַיִּים כֻּלְּכֶם הַיּוֹם.

*מקור ושינויי נוסח לעומת כתי"ק*

מקור: שמונה קבצים ח, רנט.

**דאקריה.** בש"ק: "דאיקרי". **של איזה נטיה.** בש"ק: "ושל איזה נטיה".

*הערות הרצי"ה והרב הנזיר*

**התקון העליון. הכל מתאחד, הכל מתעלה, והכל מתקדש. האושר המרומם, הדבקות באור חיי כל החיים.** עיין מערכת הקודש הכללי, החיות העולמית, האחדות הכוללת, הטוב הכללי, התעלות העולם (הרד"כ). **מתנשא לומר אני אמלך.** מלכים א א, ה. **אני ואפסי עוד.** ישעיהו מז, ח-י. צפניה ב, טו. **שמא גופיה דאקריה שלום.** שבת י, ב. **חביבים הם היסורים.** מכילתא יתרו, מסכתא דבחודש, י. ספרי דברים ואתחנן לב. בבא מציעא פה, א. סנהדרין קא, א. מאידך, ברכות ה, ב. **היסורים הללו הם הם הממרקים את הנשמה.** ברכות ה, א. **ואתם הדבקים בד' אלהיכם חיים כולכם היום.** דברים ד, ד.

הָאִידֵאָל הָעֶלְיוֹן

מ

בִּינָה הוּא הָאִידֵאָל הָעֶלְיוֹן אֵיךְ שֶׁהָעוֹלָם צָרִיךְ לִהְיוֹת, בְּתַכְלִית הַטּוֹב, הַנֹּעַם וְהָאֹשֶׁר, לֹא כְּמוֹ שֶׁהוּא עִם גְּבוּלָיו וּמְצָרָיו, וּזְעִירוּתוֹ, כִּי אִם בְּרַעְיוֹן הַדְּרוֹר, הַמֻּחְלָט מִכָּל מוּעָקָה שֶׁבָּעוֹלָם, עוֹלָם מָלֵא, עוֹלָם עֶלְיוֹן. וּמִמַּעַל לַבִּינָה הִיא הַחָכְמָה, מַה שֶּׁעוֹלָם זֶה עוֹמֵד לְהַכִּיר מִמַּה שֶּׁיּוֹתֵר עֶלְיוֹן מִמֶּנּוּ. וּמַה שֶּׁהוּא יוֹתֵר עֶלְיוֹן מִכָּל אִידֵאָל עוֹלָמִי בְּהַכָּרָה, וְאִידֵאָל עוֹלָמִי מָלֵא בֶּעָתִיד, הֵם תָּמִיד מְקֻשָּׁרִים זֶה אֶל זֶה.

וְחַיֵּי כָּל הָעוֹלָמִים וְקִיּוּמָם בָּאִים עַל יְדֵי הַצִּפִּיָּה הַנִּסְתָּרָה שֶׁיֵּשׁ אֶל הַכֹּל לְהָאֹשֶׁר הָעֶלְיוֹנִי הַלָּזֶה, שֶׁהוּא נוֹתֵן בְּלֹא הֶרֶף אֶת דְּחִיפַת הַהֲוָיָה מִכְּלָלִיּוּת כְּלָלִיּוּתָהּ עַד פְּרָטִיּוּת פְּרָטִיּוּתָהּ, וּמֵהָאֲצִילוּת הַיּוֹתֵר טְהוֹרָה וּמְאִירָה, עַד הַחָמְרִיּוּת הַיּוֹתֵר טְמֵאָה וַחֲשׁוּכָה, הַכֹּל עוֹמֵד לְהִתְעַלּוֹת, לְהָאִיר, וּלְהִתְאַחֵד.

וְרַעְיוֹן אַחְדוּתִי זֶה, כְּלָלִי וְעֶלְיוֹן, מְמַלֵּא לִבָּם שֶׁל צַדִּיקִים גְּדֻלָּה וְשִׂמְחָה, וּמְחַזֵּק וּמְחַיֶּה אֶת רוּחָם לַעֲבוֹדָה שְׁלֵמָה תְּמִידִית, וְנוֹתֵן לָהֶם כֹּחַ רוּחָנִי, שֶׁל שָׁלוֹם וְכָבוֹד, לְהַשְׁלִים עִם כָּל נְטִיּוֹת הַחַיִּים וּלְהַעֲלוֹתָם, לָדַעַת אֵיךְ לְכַבֵּד אֶת הַבְּרִיּוֹת כֻּלָּם, וּלְהִסְתַּכֵּל מִתּוֹךְ מַעֲמָדָם אֵיךְ הַכֹּל עוֹשֶׂה רְצוֹן קוֹנוֹ. וּמִתּוֹךְ עֶלְיוֹנִיּוּתָהּ שֶׁל מַחֲשָׁבָה זוֹ יוֹדְעִים הֵם לְבָרֵר מִכָּל דִּבּוּר וּמִכָּל תְּנוּעָה, מִכָּל יְדִיעָה וּמִכָּל מְאֹרָע דִּבְרֵי אֱלֹהִים חַיִּים. וְאוֹר תּוֹרָה וְחָכְמַת אֱלֹהִים מְאִירָה אֶת כָּל הֲוָיָתָם מִכָּל הָעֲבָרִים, וּבְקִרְבָּם יְכַבְּדוּ אֶת אֱלֹהֵי הַכָּבוֹד, וַהֲדַר כְּבוֹדוֹ מָלֵא עוֹלָם, וְסוֹבֵב עוֹלָם, וּמֵעוֹלָם עַד עוֹלָם אַתָּה אֵל, וְחֶסֶד אֵל כָּל הַיּוֹם.

*מקור ושינויי נוסח לעומת כתי"ק*

מקור: שמונה קבצים א, תתקג.

*הערות*

**דברי אלהים חיים.** ירמיהו כג, לו. **ומעולם ועד עולם אתה אל.** תהלים צ, ב. **וחסד אל כל היום.** תהלים נב, ג.

הַעֲלָאַת הָעוֹלָם

מא

מֵעוֹלָמִים רְחוֹקִים בָּאוֹת נִשְׁמוֹתֵינוּ אֵלֵינוּ, מֵעוֹלָמוֹת קַיָּמִים, וּמֵעוֹלָמוֹת נֶחֱרָבִים, הֶעָבָר כֻּלּוֹ זוֹרֵחַ עָלֵינוּ, קַטְנוּתוֹ הִיא מְגַדֶּלֶת אוֹתָנוּ. מִשֶּׁטֶף דַּקִּיק שֶׁל חַיִּים הוּחַל אוֹת הַחַיִּים, וַהֲרֵי הוּא עוֹלֶה וּמִתְרַחֵב, עוֹלֶה וּמִתְעַלֶּה בְּמַסְלוּלוֹ, קוֹנֶה לוֹ תָּמִיד נְכָסִים חֲדָשִׁים, מוֹסִיפָם עַל הָרִאשׁוֹנִים, מִתְאַרְגְּנִים הֵם יַחַד לַחֲטִיבָה רַבַּת הָאוֹן וְהַהוֹד.

וּרְעִידַת רוֹמְמוּת עוֹבֶרֶת עַל כָּל הַיְקוּם, וְהַכֹּל מִתְרוֹמֵם, עָלֵז וּמִתְקַדֵּשׁ, מֵכִין אוֹצַר חַיִּים לְעוֹלָמוֹת עֲתִידִים, מְחַדֵּשׁ אוֹתָם וּמִתְחַדֵּשׁ בָּהֶם, וּמִתְעַלֶּה עַל יָדָם, מִתְגַּדֵּל בִּגְדֻלָּה אֲצִילִית, הוֹלֵךְ וְעוֹלֶה עַד שַׁחֲקֵי שְׁחָקִים. קוֹנֶה לוֹ עֶמְדָּה שֶׁל מַהְלְכִים בֵּין הָעוֹמְדִים, מִתְעַשֵּׁר בַּהֲמוֹן חוּשִׁים לְאֵין תַּכְלִית, בְּשִׁפְעַת צְבָעִים אַדִּירִים רוּחָנִיִּים לְאֵין קֶצֶב, מֵאִיר כְּאוֹר הַחַמָּה, כְּזֹהַר הָרָקִיעַ וְכַכּוֹכָבִים לְעוֹלָם וָעֶד.

הִנְנוּ נִתְבָּעִים לְהַעֲלוֹת אֶת עַצְמֵנוּ, לְהַרְבּוֹת אֶת גְּדֻלָּתֵנוּ, לְהַרְחִיב אֶת חָכְמָתֵנוּ, בְּאוֹר הַחַיִּים שֶׁמִּתּוֹסֵף בָּנוּ הִנְנוּ מוֹסִיפִים חַיִּים וָאוֹר בְּכָל הַיֵּשׁ, וְהַיֵּשׁ כֻּלּוֹ דּוֹחֵק אוֹתָנוּ לְהַמְצִיא לוֹ עִלּוּיוֹ, צִנּוֹרוֹת שׁוֹטְפִים חֵפֶץ רָצוֹן וְחַיִּים מִמְּלֹא כָּל הַיְקוּם בָּאִים עָדֵינוּ, מִתְעַלִּים בְּעִלּוּיֵינוּ, שָׁבִים כְּגַלֵּי יָם בְּשִׁפְעַת שִׁטְפָּם, כְּמִשְׁבְּרֵי אוֹר בְּשִׂיא חֹסֶן מְרוּצָתָם.

וְאָנוּ כֻּלָּנוּ בַּעֲלֵי הַחֵפֶץ וְהַהַכָּרָה קְרוּאִים אָנוּ לְפַתֵּחַ אֶת הַיֵּשׁ כֻּלּוֹ, לְהַרְחִיב אֶת גְּבוּל הֲוָיָתוֹ, קְרוּאִים אָנוּ לְהַאְדִּיר חֶפְצֵנוּ, לְהַבְהִיק הַכָּרָתֵנוּ, לְעַזֵּז אֶת יְכָלְתֵּנוּ. בְּלִי מְצָרִים הִיא שְׁאִיפָתֵנוּ, וּבְכָל מֵצֶר וּגְבוּל הִנְנוּ נוֹתְנִים בִּרְכוֹת נְצָחִים, עֹז לָנוּ בֵּאלֹהִים סֶלָה. אֶת הָעוֹלָמִים כֻּלָּם אָנוּ מְנַשְּׂאִים, מְשַׂגְּבִים וּמְפָאֲרִים, וְנוֹתְנִים פְּאֵר לָאֵל חֵי הָעוֹלָמִים.

*מקור ושינויי נוסח לעומת כתי"ק*

מקור: שמונה קבצים ג, שיב-שיג

*הערות הרצי"ה והרב הנזיר*

**הכל הולך ועולה, קונה עמדה של מהלכים בין העומדים, מאיר כאור החמה, כזוהר הרקיע וככוכבים לעולם ועד.** פרק שירה, כוכבים אומרים, "והמשכילים יזהירו כזוהר הרקיע" [דניאל יב, ג]. תקוני זהר חדש [כרך ב דף עג, ב], כזוהר דזוהרין בסליקו, דזהיר ואנהיר לכלא (הרד"כ). **מהלכים בין העומדים.** זכריה ג, ז. **כזוהר הרקיע וככוכבים לעולם ועד.** ע' דניאל יב, ג.

מב

אֶת הַכֹּל, אֶת כָּל הָעוֹלָם, אֶת כָּל הַיְצוּרִים, אֶת כָּל הַנְּשָׁמָה אָנוּ רוֹצִים לְהַעֲלוֹת, וְאָנוּ זְקוּקִים לְהַעֲלוֹת וּלְעַדֵּן אֶת שֹׁרֶשׁ הַכֹּל, אָנוּ שׁוֹקְקִים לְרוֹמֵם, לְחַבֵּר בִּמְקוֹר אוֹר הַחַיִּים, יְסוֹד חֵי הָעוֹלָמִים.

וּמִתְּשׁוּקָה קְבוּעָה חֲקוּקָה וּמְבֻלָּטָה בְּמַעֲמַקֵּי נִשְׁמָתֵנוּ, בְּטֶבַע תּוֹלַדְתֵּנוּ, בְּכָל מְסִבּוֹת הַחַיִּים הַהוֹלְכוֹת וּמִשְׁתַּלְשְׁלוֹת עָלֵינוּ, עַל הַכְּלָל וְעַל הַפְּרָט, אָנוּ לוֹקְחִים כָּל רַעֲיוֹן וְכָל חֵפֶץ, כָּל רֶגֶשׁ שֶׁל תִּקְוָה וְכָל עֹמֶק שֶׁל חַיִּים, כָּל גְּבוּרָה וְכָל הוֹד.

אֶת הַזֹּהַר הָאֱלֹהִי שֶׁל כָּל הָעוֹלָמִים אָנוּ שׁוֹאֲפִים לְמַלֵּא וּלְרוֹמֵם, לְעַדֵּן וּלְשַׂגֵּב, אֶת הָאִידֵאוֹת הָאֱלֹהִיּוֹת הַנְּפוּלוֹת מִפְּנֵי מֵצַר הַיֵּשׁוּת הַמֻּגְבָּלָה אָנוּ שׁוֹאֲפִים לְשַׁחְרֵר, וְאָנוּ מַמְשִׁיכִים לָהֶן וְלִמְקוֹר כְּנֵסִיָּתָן חַיִּים עֶלְיוֹנִים מִמְּקוֹר הַחֵרוּת, עַל יְדֵי הִתְרַחֲבוּת הוֹפָעַת זְלִיפַת זִרְמֵי נִשְׁמָתֵנוּ, הַמִּתְפַּצְּלִים בְּכֵלִים שׁוֹנִים, מִמַּעֲמַקֵּי הָאֱמוּנָה עַד שִׁטְחִיּוּת הַמַּעֲשֶׂה, מֵחֶלְקַת הַתֹּם וְהַיֹּשֶׁר עַד רֻכְסֵי הַבִּקֹּרֶת וְהַנִּתּוּחַ הַמַּדָּעִי, מִיסוֹד תְּשׁוּקַת הַחַיִּים וְהַהֲוָיוֹת עַד קֶסֶם כָּל פְּאֵר כָּל תִּקְוָה וְכָל רַעֲנַנּוּת, מֵעִמְקִי מַחֲשַׁכִּים שֶׁל כָּל קַדְרוּת רוּחַ, שֶׁל כָּל נְפִילַת מַעֲמַקִּים, עַד נְשִׂיאַת רֹאשׁ לְמַעְלָה וּרְכִיבַת עָבִים וַעֲרָבוֹת, בַּכֹּל מִתְלַבֶּשֶׁת תְּשׁוּקַת עוֹלְמֵי עַד, תַּאֲוַת גִּבְעוֹת עוֹלָם שֶׁלָּנוּ, נֶצַח יִשְׂרָאֵל עֲדֵי עַד.

וּמִתְפַּלֵּשׁ הָרוּחַ הַגָּדוֹל, אֲשֶׁר מֶרְחֲבֵי עוֹלָמִים לֹא יְכִילוּהוּ, בְּכָל לְבָבוֹת, בְּכָל נְתִיבוֹת חַיִּים. וּזְקֵנִים וּנְעָרִים, בַּחוּרִים גַּם בְּתוּלוֹת, הוֹגֵי דֵעוֹת וְשׁוֹפְטֵי אָרֶץ, אִכָּרִים וְשָׂרֵי קֹדֶשׁ, וְכָל כֹּחוֹת הַחַיִּים הַסְּפוּנִים, אֲשֶׁר כָּל בּוֹנֵי עוֹלָם בֶּעָתִיד מֵהֶם יֵצֵאוּ, כֻּלּוֹ אוֹמֵר כָּבוֹד עֹז וְחַיִּים, כֻּלּוֹ מֻגָּשׁ וּמֻקְטָר, לְשֵׁם אֵל עוֹלָם, לְרוֹמֵם שֵׁם אֱלֹהֵי יִשְׂרָאֵל, לְהַעֲלוֹת שִׁטְפֵי חַיֵּי הָעוֹלָמִים אֶל בְּאֵר מְקוֹר מֵי חַיֵּיהֶם.

וּמִמַּעַל וּמִתַּחַת בְּרָכוֹת יִשְׁטֹפוּ, זֶרַע הַשָּׁלוֹם יִתֵּן פִּרְיוֹ, וְהָאָרֶץ תַּעֲנֶה אֶת הַדָּגָן וְאֶת הַתִּירוֹשׁ וְאֶת הַיִּצְהָר, וְהֵם יַעֲנוּ אֶת יִזְרְעֶאל.

*מקור ושינויי נוסח לעומת כתי"ק*

מקור: שמונה קבצים ה, קעח

**כנסיתן.** בש"ק: "כנסיתם". **גם בתולות.** בש"ק: "וגם בתולות".

*הערות*

**תאות גבעות עולם.** בראשית מט, כו. **נצח ישראל.** שמואל א טו, כט. **זקנים ונערים, בחורים גם בתולות.** ע' תהלים קמח, יב. **כולו אומר כבוד.** תהלים כט, ט. **זרע השלום יתן פריו.** ע' זכריה ח, יב. **והארץ תענה את הדגן ואת התירוש ואת היצהר, והם יענו את יזרעאל.** הושע ב, כד.